ކުށުސަޖިދަ ޖެހުމާއި ބެހޭ ޙުކުމްތައް 7: މައުމޫމުން ކުށުސަޖިދަ ޖެހުން – DhiSalafiyyah\nالحمد لله رب العالمين. والصلاة و السلام على حبيبنا محمد و آله و صحبه أحمعين و بعد:\nޢައްލާމާ އިބުނު އަލްޢުޘައިމީން ރަޙިމަހުﷲ ބަޔާންކުރައްވައެވެ.\n“އިމާމުގެ ފަހަތުގައި ތިބޭ މައުމޫމުންގެ މައްޗަށް ކުށު ސަޖިދަޖެހުން\nއިމާމު ކުށެއް ކޮށްފިކަމުގައިވާނަމަ، މައުމޫމުންގެ މައްޗަށް ކުށުސަޖިދަގައިވެސް އިމާމަށް ތަބާވާން ޖެހޭނެއެވެ. (އިމާމާގެ ފަހަތުން ކުށުސަޖިދަ ޖަހަން ޖެހޭނެއެވެ.) އެއީ ނަބިއްޔާ ޞައްލަﷲ ޢަލައިހި ވަސައްލަމަގެ އަންނަނިވި ޙަދީޘް ބަސްފުޅުގެ މަތީންނެވެ.\n(إِنَّمَا جُعِلَ الْإِمَامُ لِيُؤْتَمَّ بِهِ، فَلَا تَخْتَلِفُوا عَلَيْهِ)\nމާނައީ: “ހަމަކަށަވަރުން އިމާމާ އައްޔަން ކުރެވިފައިވަނީ އޭނާއަށް ތަބާވުމަށެވެ. އިމާމުއާއި ޚިލާފުވެ ނުގަންނާށެވެ.”\nމަތީގައިވާ ބަސްފުޅުން ފެށިގެން (وَإِذَا سَجَدَ فَاسْجُدُوا) މާނައީ: “އަދި އިމާމު ސަޖިދަޖެހުމުން، ތިޔަބައިމީހުން ސަޖިދަ ޖަހާށެވެ.” މިފަދައިން ޙަދީޡްކުރެއްވުމާއި ހިސާބަށެވެ.\nމުއްތަފަޤުން ޢަލައިހި(2). އެއީ އަބޫ ހުރައިރާ ރަޟިޔަﷲ ޢަންހުގެ ޙަދީޘުންނެވެ.(3)\n(ނަމާދު އެއްކޮށް ލައްވާނުލާ މީހުންނަށް ކުށު ސަޖިދައަށް އިމާމަށް ތަބާވާން ޖެހޭނެތަ؟)\nސަލާމްދިނުމުގެ ކުރިން އިމާމު ކުށުސަޖިދަ ޖެހިޔަސް، އަދި ފަހުން ޖެހިޔަސް، މައުމޫމުންގެ މައްޗަށް އިމާމަށް ތަބާވުން ވާޖިބުވެގެންވެއެވެ. އެއީ ނަމާދުު އެއްކޮށް ލައްވާނުލުމުގެ ސަބަބުން ލައްވާނުލި ބައި ފުރިހަމަކުރާ މީހުން މެނުވީއެވެ. ފަހެ އޭނާގެ މައްޗަކަށް (ސަލާމްދިނުމަށްފަހު ޖަހާ) ސަޖިދައަށް ތަބާވާކަށް ނުޖެހޭނެއެވެ. އެއީ އިސްވެދިޔަ ބައިން (އުނިވިބައި އަދާކުރަން) ލިބުނު ޢުޒުރުގެ ސަބަބުންނެވެ. އޭނާއަކަށް އިމާމުއާއި އެކީ ސަލާމެއް ނުދެވޭނެއެވެ. (އެއީ ނަމާދު ފެށިފަހުން އައިސް ނަމާދުން ލައްވާނުލި ހިސާބު އަދާކުރަން ތެދުވަން ޖެހުމުގެ ސަބަބުންނެވެ. ޢުޛުރުވަނީ މިޙާލަތުގައި އެކަންޏެވެ.) އެކަމުގެ ސަބަބުން (އޭނާގެ މައްޗަށް) ވަނީ ލައްވާނުލި ހިސާބު އަދާކޮށް ސަލާމްދިނުމެވެ. އެޔަށްފަހު ކުށު ސަޖިދަ ޖަހައި ސަލާމްދޭނީއެވެ.\nއޭގެ މިޘާލެއް: މީހަކު އިމާމުގެ ފަހަތަށް (ޖަމާޢަތަށްވަނީ) ފަހު ރަކުޢަތުގައެވެ. އޭރު އިމާމުގެ މައްޗަށް ސަލާމްދީފައި ކުށު ސަޖިދަ ޖެހުމެއް އެބަވެއެވެ. ނަމާދުން ފަހު ރަކުޢަތް ލައްވާލި މީހާގެ މައްޗަށްވަނީ، އިމާމު ސަލާމްދިނުމުން ތެދުވެ، އޭނާއަށް (ނަމާދުން) ލައްވާނުލި ބައި އަދާކުރުމެވެ. އޭނާގެ މައްޗަކަށް އިމާމުއާއި އެކުގައި (ސަލާމްދީ ކުށު) ސަޖިދަޖެހުމެއް ނެތެވެ. ދެން އޭނާ ލައްވާނުލި ބައި އަދާކުރުމަށްފަހު (ނަމާދު ނިންމައި) ސަލާމްދޭނީއެވެ. ކުށުސަޖިދަ ޖަހާނީ ސަލާމްދީފައެވެ.\n(އިމާމު ކުށެއްނުކޮށް ހުއްޓައި މައޫމޫމަށް ކުށެއް ކުރެވިއްޖިއްޔާ ހަދާނީ ކިހިނެއް؟)\nއިމާމު ކުށެއްނުކޮށް ހުއްޓާ(ނަމާދުގައި) ކުށްކުރެވުނީ މައުމޫމަށް ކަމުގައިވާނަމަ، އެޔާއެކުގައި ނަމާދުން އެއްވެސް މިންވަރެއް އުނިނުވާނަމަ، އޭނާގެ މައްޗަށް ކުށުސަޖިދަ ޖެހުމެއްނުވެއެވެ. އޭނާ ކުށުސަޖިދަ ކޮށްފިކަމުގައިވާނަމަ، އިމާމުއާ ޚިލާފުވެވި އަދި އިމާމަށް ތަބާނުވެވޭނެތީއެވެ. އެހެންކަމުން ނަބިއްޔާ ޞައްލަﷲ ޢަލައިހި ވަސައްލަމަ ފުރަތަމަ އައްތަޙިއްޔާތުގައި އިށީނދެ ވަޑައިގަތުމަށް ހަނދުމަފުޅު ނެތިގެން ތެދުވެ ވަޑައިގަތުމުން، ޞަޙާބީ ބޭކަލުންވެސް ފުރަތަމަ އައްތަޙިއްޔާތު ދޫކުރައްވައި ނަބިއްޔާ ޞައްލަﷲ ޢަލައިހި ވަސައްލަމަގެ ފަހަތުން ތެދުވެ ވަޑައިގަތީއެވެ. އެބޭކަލުން އިށީނދެވަޑައިނުގަތީ އެކަލޭގެފާނަށް ތަބަޢަވެ ވަޑައިގަތުމަށާއި، އަދި އެކަލޭގެފާނާއި ޚިލާފުނުވުމަށްޓަކައެވެ.\nދެން އޭނާގެ ނަމާދުން ބައެއް ލައްވާނުލިމީހާ، އޭނާ އިމާމުއާއެކީ ކުށުސަޖިދަ ޖަހަންޖެހޭ ކުށެއްކޮށްފިނަމަ، ނުވަތަ ފަހުން ލައްވާނުލި ބައި އަދާކުރަނިކޮށް ކުށެއް ކުރެވިއްޖެނަމަ، އޭނާގެ މަތިން ކުށު ސަޖިދަ ޖެހުން ނުދާހުއްޓެވެ. (ކުށު ސަޖިދަ ޖަހަންޖެހޭނެއެވެ.) ނަމާދުން ލައްވާނުލި ބައި އަދާކުރުމަށްފަހު، އިސްވެދިޔަ ތަފްޞީލުގެ އަލީގައި ސަލާމްދިނުމުގެ ކުރިން ނުވަތަ ސަލާމްދިނުމުގެ ފަހުން ކުށު ސަޖިދަޖަހާނީއެވެ.\nމައުމޫމަށް ރުކޫޢުގައި (سُبْحَانَ رَبِّيَ الْعَظِيمِ) ކިޔަން ހަނދާން ނެތުނީއެވެ. އޭނާގެ ނަމާދުން އެއްވެސް ބައެއް އުނިނުވެއެވެ (ނަމާދު ފުރިހަމައަށް ލައްވާލިއެވެ). އޭރުން އޭނާގެ މައްޗަށް އެއްވެސް ކުށުސަޖިދަޖެހުމެއް ނުވެއެވެ. ދެން ރަކުޢަތެއް ނުވަތަ އެޔަށްވުރެ ގިނައިން ލައްވާނުލި ކަމުގައިވާނަމަ، އެބައި އަދާކުރުމަށްފަހު، ސަލާމްދިނުމުގެ ކުރިން ކުށުސަޖިދަ ޖަހާނީއެވެ.\nމައުމޫމަކު އިމާމުގެ ފަހަތުގައި މެންދުރު ނަމާދުކުރަނީއެވެ. އިމާމު ހަތަރުވަނަ ރަކުޢަތަށް ތެދުވުމުން މައުމޫމު އެއީ ފަހު ރަކުޢަތް ކަމަށް ހީކޮށް (އައްތަޙިއްޔާތަށް) އިށީނދެވުނީއެވެ. ދެން އިމާމު ތެދުވިކަން އެނގުމުން ތެދުވެއްޖެއެވެ. ދެން އޭނާގެ ނަމާދުން (އެއްވެސް ބައެއް) އުނިނުވާކަމުގައިވާނަމަ، އޭނާގެ މައްޗަށް ކުށު ސަޖިދަޖެހުމެއް ނުވެއެވެ. އެހެންނަމަވެސް އޭނާއަށް ރަކުޢަތެއް ނުވަތަ އެޔަށްވުރެ ގިނައިން ލައްވާނުލިކަމުގައިވާނަމަ، އެބައި އަދާކޮށްފައި ސަލާމްދޭނީއެވެ. އެޔަށްފަހު ކުށުސަޖިދަ ޖަހައި ސަލާމްދޭނީއެވެ. ކުށުސަޖިދަ ޖަހަން ޖެހެނީ އިމާމު ހަތަރުވަނަ ރަކުޢަތަށް ތެދުވިއިރު އޭނާއަށް އިތުރަށް އިށީނދެވުނު އިށީނދެވުމުގެ ސަބަބުންނެވެ.\nދެން އަންނަ ބައެއްގައި ( މި ރިސާލާގެ ޚުލާޞާ)\nމި ލިޔުމުގެ އިތުރު ބައިތައް ވިދާޅުވެލައްވާ.\nމުއްތަފަޤުން ޢަލައިހި މިބަހުގެ މުރާދަކީ ޙަދީޘެއް، އެއް ޞަޙާބީ ބޭކަލެއްގެ ކިބައިން ޞަޙީޙް ބުޚާރީ އަދި ޞަޙީޙް މުސްލިމުގައި ރިވާވެފައިވުމެވެ. އެއީ އެއްލަފުޒަކުން ވިޔަސް ނުވަތަ އެޙަދީޘުން ކައިރި ކުރާ ލަފުޒަކުންވިޔަސް (ދޭހަވާ ލަފުޒު، ނުވަތަ މާނައިން ކަމުގައިވިޔަސް) މެއެވެ.\n2. رواه البخاري في الجماعة، باب إنما جعل الإمام ليؤتم به (657)، و مسلم في الصلاة، باب ائتمام المأموم بالإمام (412)، و زيادة: ((وإذا قرأ فأنصتوا)) عند أبي داود في الصلاة، باب الإمام يصلي من قعود (604)، و النسائي في الافتتاح (920) و ابن ماجه (846)، و الإمام أحمد (2/420).


Fathuruveriyaa gellunuthaa haftha eh, adhives nufeney\nގެއްލުނު ފަތުރުވެރިޔާ ހޯދުމުގެ މަސައްކަތް އެމްއެންޑީއެފުން ކުރަނީ-- ފޮޓޯ: އެމްއެންޑީއެފް\nކ. އަތޮޅު ކަނޑޫމާ ތިލައަށް ޑައިވިންއަށް މިދިޔަ ހަފްތާގެ އާދިއްތަ ދުވަހު ފޭބި ފަތުރުވެރިއަކު ގެއްލިގެން ހޯދުމުގެ މަސައްކަތް ކުރާތާ މިހާރު ހަފްތާއެއްވެފައި ވާއިރު، އަދިވެސް އެމީހާ ނުފެންނަ ކަމަށް މޯލްޑިވްސް ނޭޝަނަލް ޑިފެންސް ފޯސް (އެމްއެންޑީއެފް) އިން ބުނެފި އެވެ.\nއެމްއެންޑީއެފުން ބުނެފައި ވަނީ އުމުރުން 41 އަހަރުގެ އަންހެން މީހާ ހޯދުމުގެ މަސައްކަތް އަދިވެސް ކުރަމުން އަންނަ ކަމަށާއި އެމީހާ ގެއްލުނު ހިސާބުގެ ކަނޑުގެ ސާފޭސް ބަލަމުން އަންނަ ކަމަށެވެ.\n"އޯސީއޭ އެމް7އެސް" ސަފާރީގައި 22 ފަތުރުވެރިންގެ ގްރޫޕަކާއެކު ޑައިވިން އަށް ފޭބި އަންހެން މީހާ ގެއްލުނުކަމުގެ ރިޕޯޓު ސިފައިންނަށް ލިބުނީ މިދިޔަ ހަފްތާގެ އާދިއްތަ ދުވަހުގެ މެންދުރުފަހު 01:10 ހާއިރެވެ.\nޑައިވިން ކުރުމަށއ މިހާރު ނުރައްކާތެރި އެއްސަބަބު ކަމަށް ބެލެވޭ ރާއްޖޭގެ ކަޑުތަކުގައި މިޔަރުވެސް ވަރަށް ގިނަ. މަސްވެރިންނަށްވެސް އެކަމުގެ އުދަގޫ ފޯރާ.


SunOnline: Kareena aai Saif ge Kaivenyah 8 Aharu\nކަރީނާ އާއި ސައިފްގެ ކައިވެންޏަށް އަށް އަހަރު!\nއައިމިނަތު ލުބާ 17 Oct 2020, 06:43\nކައިވެންޏަށް އަށް އަހަރު ފުރުމާއެކު ކަރީނާ އިންސްޓަގްރާމަށް ޕޯސްޓްކުރި ފޮޓޯ---\nބޮލީވުޑްގައި އެންމެ މަގްބޫލު އެއް ޖޯޑަކީ ސައިފް އަލީ ޚާން އާއި ކަރީނާ ކަޕޫރެވެ.\nއުމުރުގެ ތަފާތުގެ ގޮތުގައި 10 އަހަރު ހުރި ނަމަވެސް ދެތަރިން މިއަދާ ހަމައަށްވެސް ފެނިގެންދަނީ ވަރަށް ލޯބިކޮށް އުޅޭ ދެ ލޯބިވެރިންގެ ގޮތުގަ އެވެ. ދެތަރިން އެކުގައި 2008 ވަނަ އަހަރު ނުކުތް ފިލްމު "ތަޝާން"ގެ ސެޓުން ލޯބި އުފެދި ކައިވެންޏާ ހަމައަށް ދެތަރިން ދިޔައީ 2012 ވަނަ އަހަރެވެ. ސައިފްގެ ކުރީގެ ކައިވެންޏަށް ދެ ކުދިން ތިބި ނަމަވެސް އެއީ މައްސަލައެއް ނޫންކަމަށް ކަރީނާ ދެކުނެވެ. ލޯބި އުފެދި ދުރުވާން އުނދަގޫވެ ދެތަރިން އެންމެ ފަހުން ކައިވެނިކޮށް ދެމަފިރިންގެ ކައިވެންޏަށް އަލަތު ދަރިފުޅު އުފަންވީ 2016 ވަނަ އަހަރެވެ. ތައިމޫރު އަލީ ޚާން ގެ ނަން ދަރިފުޅަށް ދިން އިރު އުފަންވީއްސުރެ މިއަދާ ހަމައަށްވެސް ތައިމޫރަކީ މީޑިއާއާ ވަރަށް ގާތް މޫނެކެވެ. ތައިމޫރުގެ ވާހަކަތައް މީޑިއާތަކަށް ފެންމަތިނުވާ ދުވަސްކޮޅެއް މަދުވާނެ އެވެ.\nސައިފް އާއި ކަރީނާގެ ކައިވެނި ފޮޓޯއެއް: ސައިފްގެ ކުރިމަތީގައި އެހުރީ އޭނާގެ ހަގު ދަރިފުޅު އިބްރާހިމް އަދި ރީނދޫ ކުލައިގެ ސާޅީ އަޅައިގެން އެހުރީ ސައިފްގެ ދޮށީ ދަރިފުޅު ބަތަލާ ސާރާ---\nސައިފް އާއި ކަރީނާގެ ކައިވެންޏަށް އަށް އަހަރު ފުރި އެ ކައިވެންޏަށް އިތުރު ދަރިއަކު އުފަންވާން އުޅޭކަން ކަރީނާ ހާމަކުރީ މީގެ ދެމަސްކުރިންނެވެ. ކައިވެންޏަށް އިއްޔެ އަށް އަހަރު ފުރުމާއެކު ކަރީނާ އިންސްޓަގްރާމްގައި ވަނީ ޕޯސްޓެއްވެސް ހިއްސާކޮށްފަ އެވެ.\n"އެއްދުވަސްވަރެއްގައި އުޅުނޯ ބޭބޯ ނަމަކަށް ކިޔާ އަންހެން ކުއްޖަކާ ސައިފް ކިޔާ ފިރިހެން ކުއްޖެއް. ދެ މީހުންނަށް ވެސް ސްޕެގެޓީ ވަރަށް ކަމުދާ ކަމަށާއި އެންޑް ދޭ ލިވްޑް ހެޕިލީ އެވާ އާފްޓާ،" އެ ޕޯސްޓުގައި ބުނެފައިވެ އެވެ.\nކަރީނާ ކަޕޫރު އަދި އޭނާގެ ފިރިމީހާ ސައިފް ހާން އަދި ދަރިފުޅު ތައިމޫރު---\nސައިފް އާ އިނުމުގެ ކުރިން ކަރީނާ ވަނީ އެކްޓަރު ޝާހިދު ކަޕޫރާ ލޯބީގެ ގޮތުން ގުޅިފަ އެވެ. ދެހާސް ހަތަރު ވަނަ އަހަރު ނުކުތް ފިލްމު "ފިދާ" ސެޓުން ލޯބީގެ ގޮތުން ގުޅުނު ދެތަރިން ރުޅިވީ 2007 ވަނަ އަހަރު ނުކުތް ފިލްމު "ޖަބް ވީ މެޓް"ގެ ސެޓުންނެވެ. ސައިފް ކުރިން ކައިވެނިކުރީ ބަތަލާ އަމްރިތާ ސިންހް އާ އެވެ. އެ ކައިވެންޏަށް ވަނީ ސާރާ އަލީ ޚާން އާއި އިބްރާހިމް އަލީ ޚާން ލިބިފަ އެވެ.


ލޮލުގެ ދުޅަހެޔޮކަމަށް ޓޮމާޓޯ ޖޫސް! – Haftha\nThu, 28 May, 2020, 12:24 pm\nލޮލުގެ ދުޅަހެޔޮކަމަށް ޓޮމާޓޯ ޖޫސް!\nޓޮމާޓޯ ޖޫހުގައި ގިނަ އަދަދަކަށް ބީޓާ ކެރޮޓީން، ލޫޓީން އަދި ޒީއަޒަންތިން ފަދަ ލޮލުގެ ދުޅަހެޔޮ ކަމަށް ބޭނުންވާ މުހިއްމު ފައިޓޯނި އުޓްރިއެންޓްސް އެކުލެވެއެވެ. އެހެންކަމުން ވިޓަމިންސީން ވެސް މުއްސަނދިވެފައިވާ އެ ޖޫސް ވެފައިވަނީ ލޮލުގެ އެތަކެއް މައްސަލަތަކަށް ހުރި ފަރުވާއެއް ކަމަށެވެ.\nއެގޮތުން ކެޓަރެކްޓް ނުވަތަ ލޯ ފުސްވުމުގެ މައްސަލަ ތަކަށާއި އުމުރުން ދުވަސްވުމުގެ ސަބަބުން ވެސް ލޮލަށް ދިމާވާ އެހެނިހެން ގިނަ މައްސަލަތަކުން ރައްކާތެރިކަން ހޯދައި ދިނުމަށް ޓޮމާޓޯ ޖޫސް އެހީތެރިވެދެއެވެ.\nއޭގެއިތުރުން ވެސް، ޓޮމާޓޯ ޖޫހަކީ ގިނަ އަދަދަކަށް ފައިބާ އެކުލެވޭ ޖޫހެއްކަމުން ހަށިގަނޑުގައި ހުންނަ އެލްޑީއެލް ކޮލެސްޓްރޯލް ނުވަތަ “ބޭޑް” ކޮލެސްޓްރޯލް ނައްތާލާ ކޮލެސްޓްރޯލް ލެވެލް ދަށް ކުރުމަށް ވެސް އެ ޖޫސް އެހީތެރިވެދެއެވެ.\nހަމައެހެންމެ، ހިތުގެ ދުޅަހެޔޮ ކަމަށާއި ހަށިގަނޑު ސާފުކޮށް ކުރުމަށް ވެސް ޓޮމާޓޯ ޖޫސް ބޭނުން ކުރެވިދާނެއެވެ. އަދި، ބޮޑުކަމުދާން އުނދަގޫވާ މައްސަލައަށް ހައްލެއް ހޯދުމަށާއި ހަޖަމު ކުރުމުގެ ނިޒާމުގެ އެހެނިހެން މައްސަލަތަކަށް ފަރުވާ ކުރުމަށް، ކޮންމެ ދުވަހަކު ވެސް އާދަކޮށް ޓޮމާޓޯ ޖޫސް ބޭނުން ކުރެވިދާނެއެވެ.


Vaahaka : E Maa - vNews.mv\nޒަމްޢަތު އަޙްމަދު ވަޙީދު 14 August 2020, 20:53\nއަހަރެން ޅަ އިރު އުޅުނީ ވަރަށް ސިޔާސަކޮށްނެވެ. އަވަށުކުދިންނާއި އެކީ ސަކަރާތްޖަހާ، ކުޅެ މަޖާކުރުން އެއީ ކިޔެވުމަށްވުރެ އަހަރެން އިސްކަންދިން ކަންތަކެވެ.\nގޭގައި ހޭދަކުރާވަގުތުތަކަށްވުރެ ރައްޓެހިންނާއި އެކީ ބޭރުގައި އުޅޭ ވަގުތުގިނަވާނެއެވެ. މަންމަ ކަންބޮޑުވަނީ އަހަރެންގެ ހަލަބޮލިކަމާއި، ސިޔާސަކަމުން ނުކިޔެވިދާނެތީއެވެ. އެކަމާ ބެހޭގޮތުން އެތައް ފަހަރަކު ވާހަކަވެސް ދައްކައިފިއެވެ. ނަމަވެސް އެއީ އެއްވެސް ވަރަކަށް އަހަރެން ކަންބޮޑުވިކަމެއް ނޫނެވެ.\nގްރޭޑް އެކަކުން ފެށިގެން ފަހަކާ ހަމައަށް އަހަރެން ހުރީ އަހަރެންގެ ގޮތުގައެވެ. ހަމައެހެންމެ، ބޮޑުވާވަރަކަށް އަހަރެންދެކެ ޖެހިލުންވާ މީހުންނާއި، ކުދިން ތިބުން އެއީ އަހަރެންގެ މި އުޅުމަށް ބަދަލުގެންނަން ބޭނުން ނުވި ސަބަބެކޭވެސް ބުނެވިދާނެއެވެ.\nއަހަރެން ކިޔަވަމުންދިޔައީ ކ. އަތޮޅު މަދަރުސާގައެވެ. ގްރޭޑް ހަޔަކަށް ބަދަލުވި އިރުވެސް ކުރިން ކިޔެވި ގްރޭޑްތަކުގައި އުޅުނު ކުދިން އަހަރެންގެ ކްލާހުގައި ތިއްބެވެ. އޭގެ ތެރޭގައި ފިރިހެންކުދިންނާއި އަންހެންކުދިންވެސް ހިމެނެއެވެ. އާންމުގޮތެއްގައި، މި އުމުރުފުރާއަކީ ބަދަލުތަކެއް އަންނަ އުމުރުފުރާއެކެވެ. އަހަރެންގެ ރަހްމަތްތެރިންގެ ތެރެއިން ގިނަ ކުދިން ''ބިޓުން''ވެސް ނަގައިފިއެވެ. އެކަމަކު އެއީ އަހަރެން ވިސްނާފައިވާކަމެއް ނޫނެވެ. އަޅުވާކިޔުމާއި، ދިމާކުރުން އަހަރެންގެ ރަހްމަތްތެރިންގެ ތެރޭގައި އޮތަސް، އަހަރެންގެ ހިތުގައި އެއްވެސް ކުއްޖަކާ މެދު ޚާއްސަކަމެއް އަދި މިވީހާތަނަށް ނުދެވެއެވެ.\nކްލާހާއި، ރަށުތެރޭގައިވެސް އަހަރެން މަޝްހޫރުވެފައިވަނީ ''ބޭބެ''ގެ ނަމުގައެވެ. އެހެންކަމުން އަހަރެންދެކެ ޖެހިލުންވާވަރުން ހުރިހާ އަންހެންކުދިންވެސް އަހަރެންނަށް ކިޔަނީ ބޭބެއެވެ. އެހެން ނުކިޔާ ކުއްޖެއްނަމަ އެކުއްޖަކު އަހަރެންނަށް ބޭބެ ކިޔުއްވާފައިނޫނީ އެހުރިތަނަކުން އަހަރެން ނުދަމެވެ. އަހަރެންގެ ނަން އިވުމުން އެންމެން ޖެހިލުންވާތަން ފެނުމުން އަހަރެން ހިތްހަމަ ޖެހެއެވެ. އަހަރެންގެ ރަހުމަތްތެރިންގެ ތެރޭގައި އަހަރެން މަޝްހޫރީ އެހެންވެގެންކަމަށްވެސް ވެދާނެއެވެ.\nމިއީ އަހަރެންގެ ކުރުތަޢާރަފެކެވެ. ނަމަވެސް އެއްވެސް ތީޗަރަކަށް މިހާތަނަށް އަހަންނާއި ބޭހޭގޮތުން އެއްވެސް ޝަކުވާއެއް ކުރާނެ ޖާގައެއް އަހަރެން ނުދެމެވެ.\nކިޔެވުމުގެ އެއްވެސް ޝައުޤުވެރިކަމެއް ނެތަސް، ބަރާބަރަށް ހޯމްވޯކް ހަދާ، ކްލާހުގައި ދޭ ފިލާވަޅު ފޮތަށް ނަގާފައި ހުންނަކަން އަބަދުވެސް ޓީޗަރުން ފާހަގަކުރެއެވެ.\nހުރިހާ ޝުކުރެއް އަހަރެންނާއި އެކީ ޖެހިޖެހިގެން ތިން އަހަރު އެއް ކްލާހެއްގައި އުޅޭ ޝިއުނާއަށެވެ. އަހަރެންގެ ފިލާވަޅުތައް ނަގާދީ، ހޯމްވޯކްހަދާ، މީގެ އިތުރަށް އަހަރެންގެ ފޮތްތައް ސްކޫލަށް ގެންދިޔުމަކީ ޝިއުނާއާ ހަވާލުކުރެވިފައިވާ މަސައްކަތެކެވެ.\nޝިއުނާއަކީ ކްލާސްތެރޭގައި މަޑުމަޑުން އިންނަ އަންހެންކުއްޖެކެވެ. އެހެންކުދިންނެކޭ އެއްފަދައިން ދިލްމާވެސް އަހަރެންދެކެ ޖެހިލުންވާކަން އަހަންނަށް އެނގެއެވެ. އަހަރެން އޭނާއާއި ހަވާލުކޮށްފައިވާ ކަންތައް އެހާ ފުރިހަމައަށް އޭނާ ކުރަމުންދަނީ އެހެންވެގެންނެވެ.\nރަށު ސްކޫލުން ގްރޭޑް ދިހައެއް ނިންމީމެވެ. ނަމަވެސް އޯލެވެލް އިމްތިހާނުގައި ބައިވެރިނުވެ، އައީ މާލެއަށެވެ.\nމާލެއައުމަށްފަހު އަހަރެން ވަޒީފާއެއް ހޯދުމަށް މަސައްކަތް ފެށީމެވެ. އެންމެ ފަސޭހައިން،ލިބޭ އަދި ރަގަޅު ވަޒީފާއެއްގެ ގޮތުގައި އޭރު ލިބެން އޮތީ ސިފައިންގެ ވަޒީފާއެވެ. އެހެންކަމުން އެ ވަޒީފާއަށްވެސް ކުރިމަތިލީމެވެ. އޭރު އަހަރެން ދިޔައީ ކުންފުންޏެއްގައި ޑްރައިވަރެއްގެ ވަޒީފާވެސް އަދާކުރަމުންނެވެ.\nއެހެންނަމަވެސް މީހުން ބަލައިގަންނަ މީހަކަށްވުމަށްޓަކާ އަހަރެން މިއަށްވުރެ ރަގަޅުވަޒީފާއެއް އަދާކުރަންޖެހޭ ކަން ވިސްނުނީއެވެ.\nނަސީބުކަންދިމާކުރިގޮތުން ވަޒީފާއަށް ކުރިމަތިލިތާ ހަފްތާއެއްގެ ތެރޭގައި އިންޓަރވިއުއަށް އެންގިއެވެ. އަހަރެން ވަރަށް އުފަލުން ހުރެ ދިޔައީމެވެ.\nނަމަވެސް ހީކުރި ގޮތާ ޚިލާފަށް އަހަރެންނަށް ވަޒީފާ ލިބޭ ގޮތެއް ނުވިއެވެ. އޯލެވެލް ސެޓްފިކެޓް ނެތީމައެވެ.\nއަނެއްކާވެސް އިތުރު ހިތްވަރަކާއެކު ރަށަށް ދިޔައީމެވެ. އޯލެވެލްއަށް ފައިސާވެސް ދައްކާފައިވުމާއިއެކު ވަރަށް ފަސޭހައިން ޓެސްޓްގައި ބައިވެރިވެވުނެވެ.\nކުރި ބުރަ މަސައްކަތުގެ ނަތީޖާ ވަރަށްވެސް ފޮންޏެވެ. އޯލެވެލްއިންވެސް ފާސްވިއެވެ. އަނެއްކާވެސް އަހަރެން ބޭނުންވާ ވަޒީފާއަށް ކުރިމަތިލާން ވީއެވެ. އެ ހުވަފެން ހަޤީޤަތަށް ހަދަން މަސައްކަތް ފެށީމެވެ. ހިތްވަރާއިއެކު ކަމަކާ ކުރިމަތިލައިފިނަމަ އެކަމެއް ވާނެކަން އަހަރެން އަބަދުވެސް ޤަބޫލުކުރަމެވެ.\nވަޒީފާއަށް ކުރިމަތިލުމަށްފަހު، އިންޓަރވިއުއަށް ގުޅަންދެން އަނެއްކާވެސް އިންތިޒާރުގައި ހުރީމެވެ.\nއަހަންނަކީ ވަރަށްގިނަ ކަންތައް ދަންނަ މީހަކީމެވެ. އެހެންކަމުން އެންމެ ވަގުތެއްވެސް ބޭކާރުވިޔަ އަހަރެން ނުދެމެވެ.\nރައްޓެއްސެއްގެ ގެއަށް އެގޭ ކޮމްޕިޔުޓަރގެ މަރާމާތަކަށް ދާންޖެހުނީވެސް މިކަހަލަ ގޮތަކަށް އުޅެނިކޮންނެވެ. އެއީ އަހަރެން ވަރަށް ޝައުޤުވެރިވާވެސް ދާއިރާއަކަށް ވީމައެވެ.\nއެއީ އަހަރެންގެ ދިރިއުޅުން ބަދަލުކޮށްލި ދުވަހެވެ.\nއެއީ އަހަރެންގެ ރަޙްމަތްތެރިޔާގެ އާއިލާގެ ބަޔަކު އެގެއަށް އައި ދުވަހެކެވެ. އެމީހުން އައީ ރަށުންނެވެ. އަހަރެން އިނީ ކޮންޕިޔުޓަރާ ދިމާލަށް އެނބުރިގެންކަމުން ބަޔަކު އަޔަސް އެހާ ވަރަކަށް އަހަންނަށް ނޭންގޭނެއެވެ. ނަމަވެސް އަހަރެމެން ތިބީ ސިޓިންގ ރޫމްގައިކަމަށްވެފައި ބަޔަކު ވަނުމުން އެނބުރި ބަލާލެވުނީއެވެ.\n''ފެނުނީ ހާދަ ބޭނުންވާ ތަސްވީރެކޭ.. އަދި ހޯދަން ލޯއެދޭނެ ރީތި މޫނެކޭ.. މީތަޤުދީރުހޭ.. މީ ތަޤުދީރުހޭ...'' އަހަރެންގެ ސިކުނޑީގައި ރާގާއެކީ ކިޔަމުންދިޔައީ މިލަވައެވެ.\nހަޤީޤަތުގައިވެސް އަހަންނަށް ފެނުނީ ހާދަހާ ރީތި އަންހެންކުއްޖެކެވެ. ރީތި ހަން އޮމާން މޫނެއްގެ ވެރިއެކެވެ. ދޮންކަމުގެ މިސާލު އަހަރެން ނަގާނީ ޔޫރަޕުންނެވެ. ރާއްޖެ ކުއްޖަކު އެހާ ދޮން ވާނެކަމަކަށް ޤަބޫލުވެސް ނުކުރެވެއެވެ. އިސްކޮޅާއި ރޫފަވެސް އެހާ ރީއްޗެވެ. ހީލާއިރު، އެފެންނަ ހިތްގައިމުކަމެއް އެއީ ދެވަނަ ފަހަރަށް އެ މޫނަކަށް ނަޒަރު ހުއްޓޭނެ ފަދަ ހިތްގައިމުކަމެކެވެ.\nއަހަރެން އެނބުރި ބަލަން އިނުމުން އޭނާގެ މޫނަށް އެ އެރި ޖަންބު ކުލައިން އޭނާ ލަދުގަތްކަން އަހަންނަށް އެނގުނެވެ. އަވަސް އަވަހަށް ކޮންޕިޔުޓަރާ ދިމާލަށް އެނބުރިލީމެވެ.\nއެހެންނަމަވެސް އަހަރެންނަށް ފެންނަނީ ހަމަ އެ ލަދުރަކި ހިނިތުންވުމެވެ. ސިކުނޑި އަހަރެން ކުރަމުން ދިޔަ މަސައްކަތް ހުއްޓުވިއެވެ. އިތުރަށް އެއްވެސް މަސައްކަތެއް ކުރެވޭވަރެއް ނުވިއެވެ. އެހެންނަމަވެސް އެގެއިން އެހާ އަވަހަށް ދާކަށް އަހަރެން ބޭނުން ނުވިއެވެ. ކަންފަތުގައި ހަރުލާފައިވަނީ އެ އަންހެންކުއްޖާ ފެނުނު ހިނދު އިހުސާސްވި ލަވައެވެ. ފެންނަމުންދަނީ އެ ރީތި ސޫރައިގެ ވެރިޔާއެވެ.\nކަންދިމާކުރިގޮތުން އެ ރަޙްމަތްތެރިއާ އަކީ ރަށު މީހެކެވެ. އެހެންކަމުން އަހަންނަށް ތަންކޮޅެއް ގިނައިން އެގެއަށް ދިޔުމުގެ ފުރުސަތު ބޮޑުވިއެވެ.\nއެއްދުވަހަކު ގެ ކައިރި ފިހާރައަކުން އަހަންނަށް މި އަންހެންކުއްޖާ ފެނުނެވެ. ނަމެއް ނޭންގެއެވެ. އެކަމަކު ފުރަތަމަ ދުވަހުވެސް އެއީ ކޮންފަދަ ރީތި މަލެއްހޭ އަހަރެންގެ ހިތަށް އެރިއެވެ.\nފިހާރާގައި ހުރި އިރުވެސް އެ ލަދުރަކިކަން އަހަންނަށް ފާހަގަވިއެވެ. އެއްވެސް ވާހަކައެއް ނުދައްކާ ދެމީހުންވެސް ފިހާރައިން ނުކުތީ އެކީގައެވެ. އެހިސާބުން އަހަރެން ވާހަކަ ދައްކަން ފެށީމެވެ. އަދި ހަމަ އެދުވަހު އަހަރެންނާ އިނދެފާނަންތޯ ސުވާލުކުރީމެވެ.\nދިލްމާ ހިނިތުންވެލާފައި އާއެކޭބުނެލިއެވެ. އެހިސާބުން އަހަރެމެންގެ ގުޅުން އާ ބާބަކުން ފެށުނެވެ.\nއަހަންނަށް ދިލްމާއަކީ ކާކުކަން ނޭނގުނަސް ދިލްމާއަށް އަހަރެން ވަރަށް ރަނގަޅަށް އެނގެއެވެ. އެއީ އަހަރެން ބައެއް ހޯމްވޯކް ހަދަން ހަވާލުކުރާ ކުއްޖާއެވެ. އޭރު އޭނާ މިހާ ދޮނެއް ނޫނެވެ. އެކަމަކު އެހާ ކަޅެއްވެސް ނޫނެވެ. އަހަރެން އަޅައި ނުގަތީއެވެ. އޭރާއި މިހާރާ ބަލާއިރު ދިލްމާއަށް ވަނީ ބޮޑު ބަދަލުތަކެއް އައިސްފައެވެ.\nއަހަރެމެންގެ ގުޅުމާއިއެކު އަހަރެންގެ ވަޒީފާވެސް ހަމަޖެހި، ކޯހަށް ފުރަން ޖެހުނެވެ. ކޯހުގައި ހޭދަވި ހުރިހާ ވަގުތެއްގައިވެސް އަހަރެން ދިލްމާ މަތިން ވަރަށް ހަނދާންވެއެވެ. ނަމަވެސް އެހުރިހާ ދުވަހަކުވެސް ކެތްކުރީ ކެތްތެރިކަމުގެ މޭވާ ފޮނިވާނެތީއެވެ. ގާތްގަނޑަކަށް3ވަރަކަށް އަހަރަށްފަހު އަހަރެމެން މިއަދު މިތިބީ ރައިވެރިޔާ ރެސްޓޯރެންޓްގައެވެ.\nގާތުގައި ދެފަރާތުގެ އާއިލާއިން ހިނިތުންވުމާއި އެކު ތިއްބެވެ. މިއަދަކީ އަހަރެންގެ ހިތުގެ މާ، ދިލްމާ އަހަންނަށް މިލްކުވި ދުވަހެވެ. އެއީ އެމަލަކަށް އަހަރެންގެ ހިތް ލަނބުވާލި ހަމަ އެކަނި އަހަރެންގެ މަލެވެ. އެމަލެވެ.


Raees Yamin ge shareeathuge adu ehun cancel kohffi\n30 މޭ 2021 - 10:48:05\nމިއަދަށް ތާވަލު ކޮށްފައިވާ ކުރީގެ ރައީސް އަބްދުﷲ ޔާމީންގެ މައްޗަށް ކޮށްފައިވާ ދެ ދައުވާއެއްގެ ޝަރީއަތުގެ އަޑުއެހުން ކެންސަލް ކޮށްފި އެވެ.\nރައީސް ޔާމީންގެ ވަކީލުންގެ ޓީމުގައި ހިމެނޭ އާދަމް ޝަމީމު ކުރެއްވި ޓުވީޓެއްގައި ވިދާޅުވީ، މިއަދު ހެނދުނު 9:30 އަށް ތާވަލުކޮށްފައިވާ ރައީސް ޔާމީނުގެ ޝަރީއަތުގެ އަޑުއެހުން ކެންސަލް ކޮށްފައިވާކަން ކޯޓުން މިއަދު އަންގާފައިވާ ކަމަށެވެ.\nސީއެންއެމްއަށް މައުލޫމާތު ދެމުން ޝަމީމު ވިދާޅުވީ، މިހާތަނަށް ކޯޓުން އަންގާފައިވަނީ މިއަދުގެ އަޑުއެހުން ކެންސަލް ކުރިކަން އެކަނި ކަމަށެވެ. އަދި މި މައްސަލައިގެ އިތުރު ޝަރީޢަތެއް ކުރިއަށްގެންދާނެ ތާރީހެއް އަންގާފައި ނުވާކަމަށް ޝަމީމު ވިދާޅުވިއެވެ.\nރޭގެ ވަގުތެއްގައި ރައީސް ޔާމީންގެ ވަކީލުންގެ ޓީމުންގެ ފަރާތުން ވަނީ، މި ޝަރީއަތް ފަސްކޮށްދިނުމަށް ކްރިމިނަލް ކޯޓުގައި އެދިފައިވާ ކަމަށް ބުނެފައެވެ.\nއެފަދައިން ރައީސް ޔާމީންގެ ވަކީލުންގެ ޓީމުގެ ފަރާތުން އެދިފައިވަނީ، ކޮވިޑް 19ގެ މި ދަނޑިވަޅުގައި އެމަނިކުފާނު ކޯޓަށް ހާޒިރު ކުރުމަކީ ސިއްހީ ނުރައްކަލަށް ހުށަހެޅޭނެ ސަބަބެއް ކަމަަށް ބުނެއެވެ.\nމި ޝަރީއަތް އޮންނާނެކަން އަންގާފައިވަނީ މިދިޔަ މަހުގެ 27ގައި ކަމަށް ރައީސްޔާމީނުގެ ވަކީލުންގެ ޓީމުން ބުނެފައިވެއެވެ. އަދި ރޭވެސް ޝަރީއަތުގެ އަޑުއެހުން ކެންސަލް ކުރި ކަމެއް ނުވަތަ ނުކުރާ ކަމެއްވަކީލުންގެ ޓީމަށް ނާންގާ ކަމަށް ރޭ ސީއެންއެމްއަށް މައުލޫމާތު ދެމުން ޝަމީމު ވިދާޅުވެފައިވެއެވެ.\nއެމްއެމްޕީއާރްސީ ހިޔާނާތުގެ މައްސަލައިގައި ރައީސް ޔާމީންގެ އެކައުންޓަކަށް އެއް މިލިއަން ޑޮލަރު ޖަމާވި މައްސަލައެއްގައި ފަސް އަހަރުގެ ހުކުމެއް މިހާރު ވެސް އެމަނިކުފާނު ގެންދަވަނީ ތަންފީޒުކުރައްވަމުންނެެވެ.\nކެންސަލް ކުރެވުނު ޝަރީޢަތުގެ އަޑު އެހުމަކީ، ރައީސް ޔާމީން މަގާމުގެ ނުފޫޒު ބޭނުން ކުރައްވައިގެން އެމްއެމްޕީއާރްސީ މެދުވެރިކޮށް ރ. ފުއްގިރި ވިއްކައިގެން ލިބުނު 1.1 މިލިއަން ޑޮލަރު، އެމަނިކުފާނުގެ އެކައުންޓަކަށް ޖަމާކުރައްވާފައިވާ މައްސަލާގައި ރިޝްވަތު ނެންގެވުމާއި ކަޅު ފައިސާ ދޮވުމުގެ ތުހުމަތުގެ މައްސަލައެކެވެ.\nރައީސް ޔާމީންކްރިމިނަލް ކޯޓްމަނީ ލޯންޑްރިންއެމްއެމްޕީއާރުސީ ހިޔާނާތް


SunOnline: Euro Qualification gai rey ves bodethi match thakeh\nޔޫރޯ ކޮލިފައިންގައި ރޭ ވެސް ބޮޑެތި މެޗުތަކެއް\nޢަބްދުﷲ އައިމަން 08 Sep 2019, 11:33\nޔޫރޯ ކޮލިފިކޭޝަނުގައި ރޭ ކުޅުނު މެޗެއްގައި ހެރީ ކޭން ގޯލު ޖެހުމަށްފަހު -- ފޮޓޯ// ގާއީ އެޓިންކްސަން\nއަންނަ އަހަރު ޔޫރަޕުގެ 12 ސިޓީއަކަށް ބަހާލައިގެން ބާއްވަން ހަމަޖެހިފައިވާ ޔޫރޯގެ ކޮލިފިކޭޝަނުގައި ރޭ ކުޅުނު ބޮޑު މެޗުތަކުން އިނގިރޭސިވިލާތާއި ފްރާންސް ފަސޭހަކަމާ އެކު މޮޅުވި އިރު ޕޯޗުގަލް މެޗުގައި އަނެއްކާވެސް ކްރިސްޓިއާނޯ ރޮނާލްޑޯ ގޯލު ޖަހައި އެ ޓީމު މޮޅު ކޮށްދީފިއެވެ.\nމިހާރު ކުރިއަށް މިދާ އިންޓަނޭޝަނަލް ބްރޭކުގައި ޔޫރަޕުގެ ބޮޑެތި ގައުމުތަކުގެ މެދުގައި ޔޫރޯ ކޮލިފިކޭޝަނުގެ ފޯރިގަދަ މެޗުތައް ކުރިއަށްދާ އިރު ރޭ ކުޅުނު މެޗުތަކަކީވެސް ދިވެހިންގެ މެދުގައި މަގްބޫލު ޓީމުތަކެއް ކުޅުނު މެޗުތަކެކެވެ. އެގޮތުން ދުނިޔޭގެ ޗެމްޕިއަން ފްރާންސް ރޭ ކުޅުނު މެޗުން އެ ޓީމު 1-4 ގެ ނަތީޖާއަކުން އަލްބޭނިއާ ބަލިކުރި އިރު "ތިން ސިންގާ" ގެ ވެރި އިނގިރޭސިން ރޭ ބުލްގޭރިއާ ބަލިކުރީ 0-4 އިންނެވެ.\nއަދި ދުނިޔޭގެ މޮޅު ކުޅުންތެރިޔާގެ މަގާމު ފަސް ފަހަރު ހޯދައިފައިވާ ރޮނާލްޑޯގެ ޕޯޗުގަލް ވެސް ރޭ ވަނީ ސާބިއާ ދެކޮޅަށް ވަރުގަދަ މެޗެއް ކުޅެ މުހިއްމު މޮޅެއް ހޯދައިފަ އެވެ.\nއިނގިރޭސިވިލާތް - ބަލްގޭރިއާ (4-0)\nއެންމެ ފަހުން ކުޅުނު ވޯލްޑް ކަޕުގެ ތިންވަނަ އިނގިރޭސިންނަށް ލިބުމާ އެކު ލިބުނު ހިއްވަރުން އެ ޓީމު ފަހަކަށް އައިސް ކުޅޭ ކޮންމެ މެޗެއްގައި ވެސް އަންނަނީ އުންމީދީ ކުޅުމެއް ދައްކަމުންނެވެ.\nއެގޮތުން މިހާރު ކުރިއަށްދާ ޔޫރޯ ކޮލިފިކޭޝަން މެޗުތަކުގައި ވެސް އެ ޓީމުން ވަނީ ކުޅުނު ތިން މެޗު ވެސް ކާމިޔާބުކޮށްފައެވެ. ލިބުނު ނުވަ ޕޮއިންޓާ އެކު ގުރޫޕްގެ އެއްވަނައިގައި އިނގިރޭސިން އޮތް އިރު އެ ޓީމާ އެންމެ ގާތުން ވިއްދާފައި އޮތީ "ސަޕްރައިޒް" ޓީމެކެވެ.\nމީގެ އެންމެ ތިން އަހަރު ކުރިން ފީފާގައި ރަޖިސްޓްރީވި ކޮސޮވޯ ގުރޫޕް އޭގެ ދެވަނައިގައި އޮތީ އަށް ޕޮއިންޓާއެކުއެވެ. އެ ޓީމުން ވޭތުވެ ދިޔަ ދެ އަހަރުވެސް ކުޅުނު އެއްވެސް މެޗަކުން ބަލިވެފައި ނުވާ ކަމަށް ރިޕޯޓްތަކުން ބުނެއެވެ.\nއިނގިރޭސިން ރޭ ބަލްގޭރިއާ ބަލިކުރި އިރު ތަރިއަކަށް ވެގެން ދިޔައީ އެ ޓީމުގެ ޒުވާން ކެޕްޓަން ހެރީ ކޭންއެވެ. ކޭން ރޭގެ މެޗުގައި ވަނީ ހެޓްރިކެއް ހަދައިފައެވެ.\nކޭންގެ ފުރަތަމަ ގޯލު ފުރަތަމަ ހާފުގެ 24 ވަނަ މިނަޓުގައި ރަހީމް ސްޓާލިންގްގެ އެސިސްޓަކުން ޖެހި އިރު އޭނަގެ ދެވަނަ ގޯލު ޖެހީ ލިބުނު ޕެނަލްޓީ އަކުންނެވެ. ދެވަނަ ހާފުގެ ކުރީ ކޮޅުގައި ލިބުނު އެ ޕެނަލްޓީ ކޭން ގޯލަށް ވައްދާލުމަށްފަހު އޭނާ ވަނީ އޭގެ އިރަކޮޅެއް ފަހުން ގޯލު ޖެހުމަށް ސްޓާލިންގްއަށް އެސިސްޓްކޮށްދީފަ އެވެ.\nކޭން ޖެހި ފަހު ގޯލުވެސް އޭނާ ކާމިޔާބުކުރީ ޕެނަލްޓީ އަކުންނެވެ. ކޭންއަކީ ޕެނަލްޓީގައި ކާމިޔާބު ކުޅުންތެރިއެކެވެ. އޭނާ މިފަހުން ގައުމަށާއި ކުލަބަށް ޖަހައިދިން ޕެނަލްޓީއެއް "މިސް" ވެފައި ވަރަށް ނުހުންނާނެއެވެ.\nފްރާންސް - އަލްބޭނިއާ (4-1)\nވޭތުވެ ދިޔަ އަހަރު ރަޝިއާގައި އޮތް ވޯލްޑް ކަޕު ކާމިޔާބުކޮށް ދުނިޔޭގެ ޗެމްޕިއަންކަން ހޯދި ފްރާންސަށް އަދިވެސް އެންމެ ފަހުގެ ޔޫރޯގައި ލިބުނު ހިތި ތަޖުރިބާގެ ހަނދާންތައް ނުފިލައެވެ.\nއަމިއްލަ ގައުމުގައި ކުޅެ ފައިނަލުން ބަލިވެގެން ދިޔަ ދިޔުން ފްރާންސްގެ އެއްވެސް ކުޅުންތެރިއަކު ހިތަކުން ނުފިލާނެއެވެ. ނަމަވެސް އެކަން ބަދަލުކޮށް އަލުން އަނބުރާ އެ ތަށި ގައުމަށް ގެންދިއުމުގެ އުންމީދުގައި ފްރާންސުން މިފަހަރުގެ ޔޫރޯ ކޮލިފިކޭޝަނުގައި އަންނަނީ މޮޅު ކުޅުމެއް ދައްކަމުންނެވެ.\nކުޅުނު ފަސް މެޗުން ލިބުނު 12 ޕޮއިންޓާ އެކު ގުރޫޕް އެޗްގެ އެއްވަނައިގައި ފްރާންސް އޮތް އިރު އެ ޓީމާއި ޖެހިގެން ތިރީގައި އޮތް ތުރުކީއަށް ވެސް ވަނީ 12 ޕޮއިންޓް ލިބިފައެވެ. ނަމަވެސް ފްރާންސަށް ކުރި ލިބެނީ ފައިދާ ގޯލުގެ ތަފާތުންނެވެ.\nއަމިއްލަ ގައުމުގައި ރޭ އަލްބޭނިއާއާ ދެކޮޅަށް ފްރާންސް ކުޅުނު މެޗުގައި އެ ޓީމުން ފެންވަރު ވަނީ ދައްކާލައިފައެވެ. އެ މެޗު ފެށުނީއްސުރެން ނިމެންދެންވެސް ގިނަ ވަގުތު ބޯޅަ ހިފަހައްޓައިގެން ޑޮމިނޭޓުކުރި ފްރާންސަށް "ސްކޯ ޝީޓު" ގެ ފަރަގު އެއަށްވުރެން ވެސް ބޮޑު ކުރާން ގިނަ ފުރުސަތުތަކެއް ލިބުނެވެ.\nފުރަތަމަ ހާފުގައި ފްރާންސުން ތިން ގޯލު ޖެހި އިރު އަލްބޭނިއާގެ ޑިފެންސް އޮތީ "ހާލި" ވެފައެވެ. އެ ޓީމުގެ ހަލުވި އަދި ނަލަ ކުޅުމާއެކު އަލްބޭނިއާގެ މުޅި ޓީމު "ދީވާނާ"ވެގެން ބަލަން ތިބެވުނީއެވެ. އެ ހާފުގައި ފްރާންސުން ޖެހި ގޯލުތައް ޖެހީ ޒުވާން ފޯވާޑް ކިންގްސްލީ ކޯމަން އަދި އެންޓުއަން ގްރީޒްމަންގެ އިތުރުން އޮލިވިއޭ ޖިރޫޑްއެވެ.\nދެވަނަ ހާފުގައި ފްރާންސުން ހަމަޖެހިލައިގެން ތިބެ ކުޅުނު އިރު އެ ޓީމުގެ ހަތަރު ވަނަ ގޯލު ޖެހީ ފުރަތަމަ ގޯލުވެސް ޖެހި ކޯމަންއެވެ. އެއަށްފަހު ހެޓްރިކް ހަދާނެ ފުރުސަތުވެސް އޭނާއަށް ލިބުނު އިރު އަލްބޭނިއާއިން ޖެހި ހަމައެކަނި ގޯލު އެ ޓީމުން މެޗުގެ އިތުރު ވަގުތުގައި ޖެހީ ލިބުނު ޕެނަލްޓީއަކުންނެވެ.\nސާބިއާ - ޕޯޗުގަލް (2-4)\nއެންމެ ފަހުގެ ޔޫރޯ ޗެމްޕިއަންކަން ހޯދުމަށްފަހު ޕޯޗުގަލް ދަމަހައްޓަމުން އަންނަ ތަފާތު ފޯމުގައި ރޭ ވެސް އެ ޓީމުން ވަނީ ވާދަވެރި ކުޅުމަކާއެކު ސާބިއާ ބަލިކޮށްފައެވެ. ރަށުން ބޭރުގައި ކުޅުނު އެ މެޗު ހަނިގޮތަކަށް ޕޯޗުގަލް މޮޅުވީ ފަހު ވަގުތު ޖެހި ގޯލުތަކުންނެވެ.\nމިއަހަރު އޮތް ޔޫއެފާ ނޭޝަންސް ކަޕުވެސް ކާމިޔާބު ކުރި ޕޯޗުގަލުން ރޭ ކުޅުނު މެޗުގެ ފުރަތަމަ ހާފުގައި އެ ޓީމުން ވަނީ ގިނަ ހަމަލާތަކެއް އުފެއްދޭތޯ މަސައްކަތް ކޮށްފަ އެވެ. ނަމަވެސް ސާބިއާގެ ޑިފެންސުން ކުރި މަސައްކަތުން ޕޯޗުގަލްގެ ގިނަ ހަމަލާތަކުން ވަނީ ސަލާމަތްވެފައެވެ. ސާބިއާގެ ޑިފެންސް ވަރުގަދަކޮށްލައިގެން ކުޅެނިކޮށް ފުރަތަމަ ހާފު ނިމުމާ ގާތްވެފައި އޮއްވާ ޕޯޗުގަލަށް ލީޑު ނަގައިދިނީ ވިލިއަމް ކާވާލިއޯއެވެ.\nދެވަނަ ހާފު ފެށިގެން ޕޯޗުގަލުން ކުޅުނީ އެޓޭކިންގް ފުޓުބޯޅައެކެވެ. އެގޮތުން އެ ހާފުގެ ކުރީ ކޮޅު ގޮންސާލޯ ގުއެޑޭސް ޕޯޗުގަލްގެ ލީޑު ފުޅާކޮށްދިނެވެ. ނަމަވެސް ސާބިއާގެ ކުޅުން ރަނގަޅުކޮށް އެ ޓީމުން ވަނީ ރައްދުގައި ގޯލެއް ޖަހައިފައެވެ.\nސާބިއާއިން މޮޅަށް އެވަގުތު ކުޅެމުން ދަނިކޮށް އަނެއްކާވެސް މެޗުގެ އޮއެވަރު ބަދަލުވެގެން ދިޔައީ ރޮނާލްޑޯ ޖެހި ގޯލުންނެވެ. ރޮނާލްޑޯގެ ގޯލާ އެކު ވެސް ސާބިއާއިން އިތުރު ހިއްވަރެއް ދައްކައި ގޯލެއް ޖެހި ނަމަވެސް ޕޯޗުގަލުން މެޗު ނިމުމުގެ ކުރިން އެހެން ގޯލެއް ޖަހައި ވަނީ މޮޅު ޔަގީންކޮށްފައެވެ.\nރޭ ކުޅުނު އިތުރު މެޗުތަކުގެ ނަތީޖާ:\nކޮސޮވޯ - ޗެކް ރިޕަބްލިކް (2-1)\nލިތުއޭނިއާ - ޔުކްރޭން (0-3)\nއައިސްލޭންޑް - މޮލްޑޯވާ (3-0)\nތުރުކީ - އެންޑޮރާ (1-0)


SunOnline: Narendra Modi egenee kihaa varakah?\nއިންޑިއާގެ ބޮޑުވަޒީރު މޯދި އެނގެނީ ކިހާވަރަކަށް؟\nރުގިއްޔާ މުހައްމަދު މޫސާ 08 Jun 2019, 15:58\nއިންޑިއާގެ ބޮޑުވަޒީރު ނަރެންދުރަ މޯދީ -- ފޮޓޯ: ގެޓީ\nއެނގޭ ހެއްޔެވެ؟ ދުނިޔޭގެ ދެވަނައަށް އެންމެ އާބާދީ ބޮޑު ގައުމުގެ ބޮޑުވަޒީރު، ނަރެންދުރަ މޯދީ އަކީ ރޭލު ސްޓޭޝަންތަކުގައި ސައި ވިއްކަން އުޅުނު ހަމަ އާދައިގެ ކުއްޖެކެވެ.\nމީގެ 68 އަހަރު ކުރިން ގުޖުރާތަށް އުފަންވި މޯދީއަކީ ދަމޮދަރުދާސް މުލްޗަންދު މޯދީ އާއި ހީރަބެން މޯދީގެ ހަ ކުދިންގެ ތެރެއިން ތިން ވަނަ ކުއްޖާ އެވެ. އޭނާގެ މަންމައަކީ ގޭގެއަށް ގޮސް މަސައްކަތްކޮށްދިން މީހެކެވެ. އަދި އޭނާގެ ބައްޕައަކީ ރޭލު ސްޓޭޝަނެއްގައި ސައި ވިއްކި މީހެކެވެ. އެމަސައްކަތުގައި މޯދީވެސް އެހީތެރިވެ، ފަހުން އަމިއްލަ ސައި ސްޓޯލެއް ހުޅުވީ އެވެ.\nމީގެ އިތުރުން އިންޑިއާއަކީ ހިންދޫ ގައުމަކަށް ހެދުމުގެ މަގުސަދުގައި އުފައްދާފައިވާ ރާސްތުރިޔާ ސުވަޔަމްސެވަން ސަންގު (އާރުއެސްއެސް)ގެ ބައްދަލުވުންތަކުގައި މޯދީ ބައިވެރިވާން ފެއްޓެވީވެސް ޅައުމުރުގަ އެވެ. އަދި އެޖަމްއިއްޔާއަށް ގިނަ މަސައްކަތްތަކެއް ކޮށްދެއްވި މޯދީއަށް މިހާރުވެސް އާރުއެސްއެސްގެ ލީޑަރުންގެ ފުރިހަމަ މަދަދު އޮވެ އެވެ.\nއާރުއެސްއެސްއާ ގުޅުން އޮންނަ ބާރަތިޔާ ޖަނަތާ ޕާޓީ (ބީޖޭޕީ)އަށް މޯދީ ސޮއި ކުރެއްވީ 1987ގަ އެވެ. އަދި ކުޅަދާނަ ބަސްމޮށުންތެރިއެއް ކަމަށްވާ މޯދީ މަދު އަހަރުތަކެއްގެ ތެރޭގައި ޕާޓީގެ އިސް މަގާމުތައް ފުރުއްވަން ފެއްޓެވި އެވެ. އެގޮތުން 1995ގައި ޕާޓީގެ ޖެނެރަލް ސެކްރެޓަރީގެ މަގާމު އަދާ ކުރެއްވުމަށް ފަހު 2001ގައި ގުޖުރާތުގެ ޗީފް މިނިސްޓަރު ކަމަށް އައްޔަން ކުރެވުނެވެ.\nމޯދީގެ ކުޑައިރުގެ ފޮޓޯއެއް.\nފުރިހަމަ ނަން: ނަރެންދުރަ ދަމޮދަރުދާސް މޯދީ\nއުފަން ދުވަސް: 17 ސެޕްޓެމްބަރު 1950\nއުފަން ތަން: ވަދްނާގަރު، ގުޖްރާތު / އިންޑިޔާ\nއަނބިކަނބަލުން: ޖަޝޯދަބެން މޯދީ\nއޭގެ އަހަރެއް ފަހުން، އިންޑިއާގައި ހިނގި އެންމެ ބޮޑު އެއް ދީނީ ހަމަނުޖެހުން ހިނގައި މުސްލިމުންނާއި ހިންދޫއިންނާ ދެމެދު ލޭ އޮހޮރުވުން ގުޖުރާތުގައި ހިނގި އެވެ. އެމައްސަލަ ފެށުނީ ގުޖުރާތުގެ ގޮދުރާގައި ގިނަ އަދަދެއްގެ ހިންދޫން ތިބި ރޭލެއްގައި ރޯވެ، 60 މީހުން މަރުވުމުންނެވެ. އެރޭލުގައި ރޯވީ އެކްސިޑެންޓަކުން ކަމަށް 2006 ވަނަ އަހަރު ކޯޓުން ނިންމި ނަމަވެސް 2011ގައި ކޯޓަކުން ވަނީ ރޭލުގައި ގަސްތުގައި ރޯކުރީ ކަމަށް ނިންމައި، އެމައްސަލައިގައި 31 މުސްލިމުންގެ މައްޗަށް ހުކުމްކޮށްފަ އެވެ.\n2002 ވަނަ އަހަރު ގުޖުރާތުގައި ހިންގި ހަމަނުޖެހުންތަކުގައި 1،000އަށް ވުރެ ގިނަ މީހުން މަރާލި -- ފޮޓޯ: ރޮއިޓާސް\nއެހާދިސާ ހިނގުމާއެކުވެސް، ރޭލުގައި ރޯކުރީ މުސްލިމުން ކަމަށް ހަބަރު ފެތުރުނެވެ. އޭގެ ސަބަބުން މުޅި ގުޖުރާތުގައި ފެށުނު މުޒާހަރާތަކުގައި ހަމަނުޖެހުންތައް އުފެދި، މުސްލިމުންނަށް އަމާޒުކޮށް ހަމަލާ ދޭން ފެށި އެވެ. އެހަމަލާތަކުގައި މަރުވި މީހުންގެ އަދަދު 2،000 އަށް ވުރެ އިތުރުވި ކަމަށް ބައެއް ރިޕޯޓުތަކުގައިވާ އިރު އޭގެ ތެރޭގައި ގިނައީ މުސްލިމުންނެވެ.\nގުޖުރާތުގައި ގަތުލްއާއްމު ހިންގަން މޯދީ ފުރުސަތު ދެއްވި ކަމަށާއި އެކަމަށް އޭނާ ހުއްދަ ދެއްވި ކަމަށް ގިނަ ބަޔަކު ތުހުމަތު ކުރެ އެވެ. އެގޮތުން 2003 ވަނަ އަހަރު މަރާލާފައިވާ ސީނީއާ ޕޮލިސް އޮފިސަރަކު ވަނީ، މުސްލިމުން މަރަމުން ދިޔަ މީހުންނަށް ހުރަސް ނޭޅުމަށް މޯދީ ސިވިލް ސާވެންޓުންނަށާއި ފުލުހުންނަށް އިރުޝާދު ދެއްވި ކަމަށް ބުނެފަ އެވެ. ނަމަވެސް މޯދީ ވަނީ އެތުހުމަތުތައް ދޮގު ކުރައްވާފަ އެވެ.\nއެހާދިސާއަށް ފަހު އެމެރިކާއިން މޯދީއަށް ވިސާ ދިނުމަށް ދެކޮޅު ހަދައި، އިނގިރޭސިވިލާތުން އޭނާއާ ހުރިހާ ގުޅުމެއް ކަނޑާލި ނަމަވެސް 2014 ވަނަ އަހަރު އިންޑިއާގެ ބޮަޑުވަޒީރު ކަމަށް މޯދީ ވަޑައިގެންނެވުމާ އެކު ދުނިޔޭގެ ސިޔާސީ މައިދާނަށް އަނެއްކާވެސް އޭނާއަށް ވަދެވުނެވެ.\nމޯދީގެ ޅަ ދުވަސްވަރުގެ ފޮޓޯއެއް.\nމޯދީ ބޮޑުވަޒީރު ކަމަށް ކުރިމަތިލެއްވުމުން ކޮންގްރެސް ޕާޓީގެ ލީޑަރަކު އޭނާއަށް "ޗައިވާލާ"ގެ ނަން ކިޔައި، މަލާމާތް ކުރެއްވުމުން މޯދީ އެއީ ކެމްޕެއިންގެ ބަޔަކަށް ހެއްދެވި އެވެ. އަދި އޭނާއަށް އެންމެ ބޮޑު ތާއިދެއް އޮތް މެދު ފަންތީގެ އާއިލާތަކުން މޯދީއަށް ތާއިދު ކުރާ އެއް ސަބަބަކީ ކޮންގްރެސްގެ މިހާރުގެ ލީޑަރުންނާ ހިލާފަށް، އޭނާއަކީ ފަގީރުކަމުން އަރައިގަނެ، ގައުމުގެ އެންމެ ބާރުގަދަ މަގާމަށް ވަޑައިގެންނެވި ބޭފުޅަކަށްވާތީ އެވެ.\nބޮޑުވަޒީރު މޯދީއާ އެކު 2014 ވަނަ އަހަރު ބީޖޭޕީ ވެރިކަމަށް އައީ ގައުމުގެ ތާރީހުގައިވެސް އެއް ޕާޓީއަކަށް ގާނޫނު ހަދާ މަޖިލީހުގެ ތިރީގެއިން ލިބުނު އެންމެ ގިނަ ގޮނޑި ކާމިޔާބުކޮށްގެންނެވެ. އަދި އެފަހަރު އެޕާޓީން ވީ ވައުދުތައް ކަމަށްވާ، ކޮންމެ އަހަރަކު 20 މިލިއަން ވަޒީފާ އުފެއްދުމާއި، އިންޑިއާގައި ސްމާޓް ސިޓީތައް އުފެއްދުމާއި ގަންގާ ކޯރު ސާފު ކުރުން ފަދަ އެއްވެސް ބޮޑު ވައުދެއް ނުފުއްދުނު ނަމަވެސް، ބީޖޭޕީން ވަނީ މިއަހަރު މިދިޔަ އިންތިހާބަށް ވުރެ ބޮޑު ކާމިޔާބީއެއް ހޯދާފަ އެވެ. އެއާއެކު މޯދީ ވަނީ އަނެއްކާވެސް ކުރިއަށް ވުރެ މާވަރުގަދަކޮށް އާ ދައުރެއް ފައްޓަވާފަ އެވެ.


ހިތަށް ކުރާ އިޙްޞާޞް އެނގިލަން ނަރަކައިން ލިބުނު އެތަނުގެ ބިރުވެރިކަމުން ކުޑަކުޑަ މިންވަރެއް އަންގައިދޭ މިސިޓީ ކިޔާލަބަލަ!\nއާރޓިކަލްކިޔުމަށް ހޭދަވާނެކަމަށް ބެލެވެނީ :7މިނެޓް,0ސިކުންތު\nހިތަށް އެންމެ ބޮޑަށް އަސަރުކުރާނެ ސިޓީއަކީ މީހަކަށް ކުރިމަތިވެފައިވާ ބިރުވެރިކަމާއި އުފުލަންޖެހިފައިވާ ތަކްލީފްތަކާއި އަޅަމުންދާ ވޭންތައް ބަޔާންކޮށް ފޮނުވާ ސިޓީއެވެ. މިރޭގެ ދަރުސް މިފަށަނީ ވަރަށް އާދައާއި ޚިލާފް ސިޓީއަކުންނެވެ. މިސިޓީއަކީ ނަރަކައިގައި އޮވެ ގަދަފަދަ އަޒާބުލިބެމުންދާ މީހަކު ކޮންމެވެސް ގޮތަކުން އޭނާގެ މަންމައަށް ފޮނުވި ސިޓީއެއް ކަމަށް ހިތަށް ގެންނާށެވެ!\nވިސްނުންތެރިކަމާއިއެކު ކަނުލައި ފުރަތަމަ ސިޓީ އަޑުއަހައިލާށެވެ!\n"ލޯބިވާ މަންމާއެވެ! އަހަރެންނަށް އޮންނަން މިޖެހުނީ ނަރަކައިގައެވެ. މިއީ ހާދަހައިވާ އަނިޔާވެރި ތަނެކެވެ. ހާދަހައިވާ ބިރުވެރިތަނެކެވެ. މިތަން ސިފަކޮށްދޭނީވެސް ކިހިނަކުން ހެއްޔެވެ؟ ސިފަކޮށްދޭން އެނގޭނީވެސް މިތަނުން ތަނެއް ފެނިގެން ނޫން ހެއްޔެވެ؟ އަނދިރިކަމުން އެއްވެސް ތަނެއް ނުފެނެއެވެ. އަލިފާންވެސް މިހުންނަނީ ގަދަ ކަޅުކުލައިގައެވެ. ތަނެއް ފެންނާނީވެސް ކިހިނަކުން ހެއްޔެވެ؟ އިރުއަރާކަމެއް އޮއްސޭކަމެއް ވެސް ނުއެނގެއެވެ. އަބަދުވެސް އޮންނަނީ ކަޅުކަން ގަދަ އަނދިރިގަނޑެއް ފަދައިންނެވެ.\nލޯބިވާ މަންމާއެވެ! ކެނޑިނޭޅި އަބަދު މިދަނީ ނަރަކައިގެ އެ ހޫނުކަން ގަދަ އަލިފާނުން އަނދަމުންނެވެ. ހަށިގަނޑުގައި މިހިރީ ހާދަ ބޯ ހަމެކެވެ. އެހަމުގެ ބޭރުން ވަނީ ޔުނިފޯމެއް ލައްވައިފައެވެ. އެ ޔުނިފޯމުގެ ސަބަބުން ހޫނުކަން އިންތިހާއަށް އިތުރަށް ގަދަވެއެވެ. ލޯބިވާ މަންމާއެވެ. އަހަރެންގެ ސައިޒު އެނގޭ ހެއްޔެވެ؟ ސައިޒު ބުނެދޭނެ ގޮތެއްވެސް ނުއެނގެއެވެ. އަހަރެންގެ ސައިޒު މަންމަ ލަފާކޮށްލާށެވެ. އަހަރެންގެ އެންމެ ދަތެއްވެސް އުހުދުފަރުބަދަވަރުވެއެވެ.\nލޯބިވާ މަންމާއެވެ! މިތަން އަބަދު މިހުންނަނީ ގުގުމައިފައެވެ. މީސްތަކުންގެ ރުއިމުގެ އަޑުންނެވެ. އަހަރެންވެސް އަބަދު މިރޮނީއެވެ. އަބަދު ރޮއިހޭރި އާދޭސްކުރާއިރުވެސް އެ އަޑު އަހާނެ ހަމަ އެކަކުވެސް މިތާކު ނެތެވެ. އެކަމަކުވެސް އަޅާ ވޭނުގެ ސަބަބުން ހަމަ ރޮވެނީއެވެ. މިވަރަށް އަނދަމުންދާއިރުވެސް މަރެއް ނުވެއެވެ. އަނދަމުން ހަނގަނޑު ތުނިވަމުން ދާ ވަރަކަށްވެސް ހޫނު ގަދަވެއެވެ. އިސާހިތަކު މުޅިގައިގައި އަލުން ހަންލެވެއެވެ. އެ ވަގުތުކޮޅަށްވެސް މަރެއް ނުވެއެވެ. އަލިފާނުގައި އަނދައިގެންދޭތޯ ވެސް ދުޢާކޮށް އާދޭސް އެބަކުރަމެވެ. އެކީގައި އަންދާލައި ނިންމައިލައި ދޭށޭ ކިޔައި ވެސް އެބަ އާދޭސް ކުރަމެވެ. ނަމަވެސް ކުރާނީ ކީއްހެވެ؟ އަހަރެންގެ އެއްވެސް އާދޭހެއްގެ އަޑު އަހާނެ ހަމަ އެކަކުވެސް މިތާކު ނެތެވެ.\nލޯބިވާ މަންމާއެވެ! އަޒާބު މިލިބެނީ އަލިފާނުން އެކަންޏެއް ނޫނެވެ. އެއަންނަ ނަގުލަންދާށިތަކާއި ހަރުފަތަކާއި ބިޗޫތަކުގެ ބޮޑެތިކަމާއިއެވެ. އަހަރެމެންގެ ސައިޒު މިހައި ބިޔަވެފައި ތިބޭއިރު އެތަކެތި އަދި މާބިޔައެވެ. އައިސް ވިހަލީމާ ވާގޮތެއްވެސް ބުނާކަށެއް ނުއެނގެއެވެ. އަނގައިގެ ތެރެއަށްލައި ހަފައިވެސް ލައެވެ. ނަމަވެސް ވޭން އެޅުން ފިޔަވައި ވާ ހަމައެއްވެސް ކަމެއް ނެތެވެ. އަދި މިހާލުގައި އޮއްވާ އިރުއިރުކޮޅުން ބޮޑެތި ފުރޭތަތަކެއްހެން ސިފަ ކުރެވޭ ބިރުވެރި ސިފައަކަށް ތިބޭ ބައަކު އައިސް އެމީހުންގެ ހަންމުށިތަކުން އެބަ ތަޅައެވެ. ޗިސްޗިސްވާން އުޅޭހެންވެސް ހީވެއެވެ. ނަމަވެސް ތަދުވުން ފިޔަވައި ވާ ހަމަ އެއްވެސް ކަމެއް ނެތެވެ. ޙާލަތަކަށް އެއްވެސް ބަދަލެއް ނާދެއެވެ.\nލޯބިވާ މަންމާއެވެ! މި ހާމަކުރީ މިތަނުގައި ލިބެމުންދާ ގަދަފަދަ އަޒާބުގެ ވަރަށް ކުޑަ މިންވަރެކެވެ. މިތަނުން ސަލާމަތް ވާނެ ހަމަ އެއްވެސް ގޮތެއް ނެތެވެ. އަދި އެކަމާ ޝަކުވާ ކުރާކަށްވެސް ބޭނުމެއް ނުވެއެވެ. ސަބަބަކީ ނަރަކައަށް މިވަނީ އަހަރެން އަމިއްލައަށް ކަމަށްވާތީއެވެ. ފާފަތައް ކުރުމުން ނަރަކައަށް ވަންނަން ޖެހޭނެކަން އެނގިހުރެ ފާފަތައް ކުރެވުނީތީއެވެ. އަހަރެންގެ އަމިއްލަ ކޮންޓްރޯލުން ނެއްޓުނީ އެންމެ ކަމެކެވެ. އެއީ ފަހުން ތައުބާވާން ގަސްދުކޮށްގެން ހުއްޓައި ކުއްލިއަކަށް މަރުވާން ޖެހުނު ކަމެވެ. އެކަން އެހެން ވެދާނެކަންވެސް އެނގި ހުރެމެ ތައުބާވުން ލަސްކުރީވެސް އަހަރެން އަމިއްލައަށެވެ. ވީމާ އެކަމާއި ވެސް ކުރެވޭނެ އެއްވެސް ޝަކުވާއެއް ނެތެވެ.\nލޯބިވާ މަންމާއެވެ! މިސިޓީ މިފޮނުވަނީ ދުނިޔޭގައި ހުރިއިރު މަންމަގާތު ނުބުނެ ސިއްރުކުރެވުނު ކަންކަން އަންގަން ވެގެންނެވެ. މަންމާއެވެ. އަހަރެން މަންމަމެން ކުރިމަތީގައި އުޅުނީ ވަރަށް މާތް މީހަކަށް ވެގެންނެވެ. ނަމަވެސް އަހަރެން ދިއައީ ހަމަ ހިތަށްއެރިހައި ފާފަތަކެއް ކުރަމުންނެވެ. މިސްކިތަށްދާން ގެއިން ނުކުތް ނަމަވެސް ގިނައިން ދަނީ ކޮންމެވެސް ތަނަކަށް އުފާކުރާށެވެ. މަދުފަހަރަކު މިސްކިތަށް އެރިނަމަވެސް ﷲ ތާޢާލާ މަތިން ހަނދާނެއް ނުކުރެވެއެވެ. ހިތުގައި އޮންނަނީ މިސްކިތުން ފައިބައިގެން ގޮސް ކޮށްލާނެ ކޮންމެވެސް މަޖަލެކެވެ.\nދުނިޔޭގައި އަހަރެން ހުރިއިރު ވާނީ ދުނިޔެއިން މީހަކަށް ހޯދޭނެ ހުރިހާ އުފާތަކެއް ޙާޞިލުކޮށްފައެވެ. ބައްޕަގެ ތަނަވަސްކަމުން ވާރުތަވި މުއްސަނދިކަން ބުރުއްސައި ހުސްކޮށްލެވުނީ ހަމަ ދުނިޔަވީ އުފާތަކަށެވެ. އެންމެ ގިނައިން ޚަރަދުކުރީ ފާހިޝް އަމަލުތައް ކުރުމަށެވެ. އެކަމުގެ ޖަޒާއެއްގެ ގޮތުން މިއޮންނަން ޖެހެނީ މޭގައި އެއްބުޅިގަނޑު އަނެއް ބުޅިގަނޑު ޖިންސީ ގުނަވަނުގައި ހަރުކުރެވިފައިވާ ވަރުގަދަ އަލިފާނުގެ ޗޭނެއްގައި އެލުވިގެންނެވެ.\nއަހަރެން ވަރަށް ގިނައިން ދޮގުހެދީމެވެ. އެންމެ ގިނަ ދޮގު ހެދީ މަންމައަށާއި އަނބިމީހާ އަށާއި އަންހެންކުދިން މަޅީގައި ޖައްސުވަން ވެގެންއެކުދިންނަށެވެ!. އެކަމުގެ އަޒާބެއްގެ ގޮތުން އިރުއިރުކޮޅުން ދޫ، މަންމަ ކެބެޖް ކޮށާ ފަދައިން އެބަ ކޮށައިލެވެއެވެ. ކޮށައިލާއިރަށް ކުރިން އޮތް ގޮތަށް ރުޖޫޢަވެއެވެ. އަދި އިރުއިރުކޮޅުން އަންނަ އެ ބޮޑެތި ހަރުފަތައް ދުލުގައި ދަތްއަޅައި ކައިލައެވެ. ހަމަ ކައިލާއިރަށް ކުރިން އޮތް ގޮތަށް ރުޖޫޢަވެއެވެ. ބޮޑޭތި ބުޅިގަނޑުތައް ދުލުގައި އަޅުވައި އެބަ އިރައަިލައެވެ. މިހެންގޮސް މިތަނުގައި ކުރިމަތިލާން ނުޖެހެނީ ކޮން އަނިޔާއަކާއިކަން ބުނެވޭނެ އެއްވެސް ގޮތެއް ނެތެވެ. ބިރުގަތުމާއި ތަދުވުން ނޫން އިތުރު އެއްވެސް ކަމެއް ނުވެއެވެ.\nލޯބިވާ މަންމާއެވެ! ކުރިން ބުނި ފަދައިން މިބަޔާންކުރެވުނީ މިނަރަކައިގައި ލިބެމުންދާ ގަދަފަދަ އަޒާބުގެ ނިޞްބަތުން ހަމަ ޒައްރެއްގެ މިންވަރެވެ. ދުނިޔޭގެ އެންމެންނަށް އަހަރެންގެ މިސިޓީ ކިޔައިދޭށެވެ! މުޅި ދުނިޔެއަށް މިސިޓީ ބަހާށެވެ. ހަމަ އެކަކުވެސް ނަރަކައާއި ކައިރިވެސް ވިއަ ނުދޭށެވެ! ހަމަ ގައިމުވެސް މި ނަރަކައިގައި ހުރި ގަދަފަދަ އަޒާބުގެ ހަޤީޤަތް އެނގޭނަމަ ހަތަރުދަމު އަޅުކަންކޮށްގެންވެސް، ރޭގަނޑު ނުނިދައި އިނދެ އަޅުކަން ކޮށްގެންވެސް މިތަނަށް ނައިސް ސުވަރުގެ ދެވޭތޯ ކުރެވެން އޮތް ހުރިހާ މަސައްކަތެއް ކުރާނެކަން ޔަޤީނެވެ!\nލޮބުވެތި އަޚުންނާއި އުޚުތުންނޭވެ! ސިޓީ ކިޔައިދީ ނިމުނުއިރު އުސްތާޛް ވެސް މިވަނީ ބިރުން އަވަދިވެފައެވެ. އުސްތާޛްގެ ޙާލާއިމެދު ބިރުން ތުރުތުރުއަޅާވަރުން މިއުޅެނީ ވާހަކަ ދައްކަން ރަނގަޅަށް އަނގަ ނުހުޅުވިގެންނެވެ. ތިއަ ލޮބުވެތި އަޚުންނާއި އުޚުތުންގެ ހިތުގައި އުފެދިފައިވާ ބިރުވެރިކަން މޫނުމަތިން އުސްތާޛަށް އެބަ ފެނެއެވެ.\nސިޓީގެ ވަކި ހިސާބަކުން ބައެއް މީހުން ކަންފަތުގައި އަތް އެޅިތަންވެސް ފެނުނެވެ. އެހެންވީމާ ދަރުސް ނިމިގެން ސިޓީގެ ކޮޕީއެއް ކޮންމެ މީހަކަށްވެސް ދޭނަމެވެ. ހަމަޖެހިލައިގެން ކިޔައިލާށެވެ! އަދި ކޮޕީ ހަދައިގެން ރައްޓެހިންނަށްވެސް ބަހާށެވެ. ސޯޝަލް މީޑިއާތަކުގައި ޝެއާވެސް ކުރާށެވެ!\nނަރަކައާއިމެދު އެމީހުންގެ ހިތަށްވެސް ބިރުވެރިކަން ވެއްދޭތޯ ކުރެވުނު މަސައްކަތްތަކެއް ކުރާށެވެ!\nހަމަ އެންމެ އަޚަކުވެސް މިސިޓީގެ މާނަ އޮޅުވައި ނުލާނެ ކަމަށް އުންމީދު ކުރަމެވެ. މިކަންކަން ސިޓީއެއްގެ ގޮތުގައި މިކިޔައިދިނީ ހަމަ ފަސޭހައިން ހިތަށް ވެއްދުވުމުގެ ބޭނުމުގައެވެ. ވީމާ މަޤްޞަދު އޮޅުވައިނުލުމަށް ތަކުރާރުކޮށް އެދެމެވެ.\nނަރަކައިގެ އަހުލުވެރިންނަށް ކުރެވޭނެކަމަކީ އަޑަށްލެވުނުހައި ބާރެއްލާފައި އަޑުގަދަކުރުމެވެ. އެއަޑުތައް އިވޭނީ ހަމައެކަނި ނަރަކައިގެ އަހުލުވެރިންނަށާއި މަލާއިކަތުންނަށެވެ. ﷲ ތަޢާލާއަށެވެ. އަދި ކިތަންމެ ވަރަކަށް އަޑުގަދަކުރިނަމަވެސް ރޮއި އާދޭސްކުރިނަމަވެސް ކުރާނެ އެއްވެސް ފައިދާއެއް ނުއޮންނާނެއެވެ! ނަރަކައިގެ ކަންކަން ބަލަހައްޓަވާ މަލާއިކަތުން ﷲ ތައާލާގެ ޙުކުމްފުޅު ތަންފީޒުކުރައްވާނެއެވެ! އެއްވެސް ބަދަލެއް ނުގެންނަވާނެއެވެ.\n6 ފެބްރުއަރީ 2021


BREAKING | Covid-19: Uthuru Korea Gai Kulli Nurahkaluge Haalathu Iulaanu Kohfi - Vaguthu\nރާއްޖޭގެ އަދަދު ދަށަށް، ދުނިޔެ ބޮޑު ނުރައްކަލަކާއި ދިމާއަށް - 56 މިނެޓް ކުރިން\nކޮވިޑް-19: އުތުރު ކޮރެއާގައި ކުއްލި ނުރައްކަލުގެ ހާލަތު އިއުލާނުކޮށްފި\nއުތުރު ކޮރެއާއިން ފުރަތަމަ ފަހަރަށް ކޮވިޑް-19 އަށް ޝައްކު ކުރެވޭ މީހަކު ފެނުމާއި ގުޅިގެން އެޤައުމުގައި ކުއްލި ނުރައްކަލުގެ ހާލަތު އިއުލާނުކޮށްފި އެވެ.\nއުތުރު ކޮރެއާގެ ލީޑަރު، ކިމް ޖޮންގް-އުން އެޤައުމުގައި ކުއްލި ހާލަތު އިއުލާނުކޮށްފައި ވަނީ، އެޤައުމުގެ ދެކުނުގައި އޮންނަ ކައެސޯންގް ސިޓީއަށް ޤަވާއިދާ ޚިލާފަށް އެތެރެވި މީހެއްގެ ގައިން ކޮވިޑް-19 ގެ އަލާމާތްތައް ފެނުމުންނެވެ.\nމިކަމާއި ގުޅިގެން ކިމް ޖޮން-އުންގެ އެންގުމަކަށް އުތުރު ކޮރެއާގައި ވަނީ ސަރުކާރުގެ ކުއްލި ބައްދަލުވުމެއްވެސް ބާއްވާފައެވެ. އެޤައުމުގައި ކުއްލި ހާލަތު އިއުލާނުކޮށްފައި ވަނީ މި ބައްދަލުވުމަށްފަހު ކަމަށް ރިޕޯޓްތައް ބުނެއެވެ.\nމިއީ އުތުރު ކޮރެއާއިން މިހާތަނަށް ކޮވިޑް-19 އާއި ގުޅުންހުރި ވޭދަނަ (ކޭސް) އެއް ރަސްމީކޮށް ހާމަކުރި ފުރަތަމަ ފަހަރެވެ. އިދާރާތަކާއި ހަވާލާދީ ރިޕޯޓްތައް ބުނާގޮތުން އެޤައުމުން އަދި ކޮވިޑް-19 އަށް ފައްސިވެފައިވާ މީހަކު ފެނިފައެއް ނުވެއެވެ. ނަމަވެސް ބަލީގެ އަލާމާތް ހުރި މީހަކު ފެނުމާއެކު އެޤައުމުގައި ބަލި ފެތުރިދާނެކަމުގެ ބިރު މިހާރު ވަނީ ބޮޑުވެފައެވެ.\nއުތުރު ކޮރެއާގެ ކައިސޯންގް ސިޓީން ކޮވިޑް-19 ގެ އަލާމާތްހުރި މީހާ ފެނުމާއެކު އޭނާ މިހާރު ވަނީ އެކަހެރިކޮށްފައެވެ. އަދި އެ ސިޓީވެސް މިހާރު ފުރަބަންދުކޮށްފައި ވާއިރު، ސިޓީއަށް ވަދެ ނިކުތުން މަނާކޮށް ބޯޑަރުތައް ބަންދުކޮށްފައިވާ ކަމަށް ނޫސްތައް ބުނެއެވެ.\nއުތުރު ކޮރެއާގެ ނޫސް އިދާރާއަކުން ރިޕޯޓްކޮށްފައިވާ ގޮތުން ކައިސޯންގުން އަލާމާތްތައް ފެނުނު މީހާގެ ޓެސްޓުތައް ހެދުމުގެ މަސައްކަތް އޮފިޝަލުން މިހާރު ދަނީ ކުރަމުންނެވެ. ނަމަވެސް މި ޓެސްޓުތަކުގެ ނަތީޖާ އަދި އިދާރާތަކުން ހާމަކޮށްފައި ނުވާކަމަށް ވެއެވެ.\nކޮވިޑް-19 އާއި ގުޅިގެން އުތުރު ކޮރެއާގައި ވެސް މީގެ ކުރިން ވަނީ ރައްކާތެރިކަމުގެ ގިނަ ފިޔަވަޅުތައް އަޅާފައެވެ. އެގޮތުން އެޤައުމުގެ ބޯޑަރުތައް ބަންދުކޮށްފައި އޮންނަތާ ހަވަރަކަށް މަސް ވެފައިވާކަމަށް މަސްދަރުތަކާއި ހަވާލާދީ ނޫސްތައް ބުނެއެވެ.\nއުތުރު ކޮރެއާއިން ފުރަތަމަ ފަހަރަށް ކޮވިޑްގެ އަލާމާތްހުރި މީހަކު ފެނުމާއި ގުޅިގެން އޭނާ އާއި ބައްދަލުވި މީހުންނާއި އޭނާ އުޅުނު ސިޓީގައި ފާއިތުވެދިޔަ ފަސް ދުވަހުގެ މުއްދަތުގައި އުޅުނު މީހުން ހޯދައި ޓެސްޓު ކުރުމުގެ މަސައްކަތް މިހާރު ވަނީ ފަށާފައެވެ.\nއުތުރު ކޮރެއާއިން ކޮވިޑް-19 ގެ ވޭދަނައެއް ރަސްމީކޮށް ހާމަކޮށް، މީހަކު ފައްސިވެފައިވާކަން ކަށަވަރު ކުރެވިއްޖެނަމަ ދުނިޔެއިން މި ބަލި ފެނުނު ޤައުމުތައް ނުވަތަ ސަރަޙައްދުތަކުގެ އަދަދު 214 އަށް އަރާނެއެވެ.\nމިހާތަނަށް ފަރުވާއެއް ހޯދިފައިނުވާ ނުރައްކާތެރި ކޮވިޑް-19 އަށް ދުނިޔެއިން 16 މިލިއަނަށްވުރެ ގިނަ މީހުން ފައްސިވެ، އޭގެތެރެއިން 647000 އަށްވުރެ ގިނަ މީހުން ވަނީ މަރުވެފައެވެ. ފާއިތުވެދިޔަ ދުވަސްތަކުގައި ދުނިޔޭގައި މި ބަލި ފެތުރޭ މިންވަރު ވަރަށް ބޮޑަށް އިތުރުވެގެން ގޮސްފައިވާއިރު، ކުރިން ބެލެވިފައިވާ ވަރަށްވުރެ ބަލީގެ ނުރައްކާ އިތުރުވުމުގެ ބިރު އެބައޮތެވެ.


BREAKING: Barukohgen Dhiya Dhoanyeh Arialhaalai Mudhaa Thah Kandah Dhoovehje - Vaguthu\nބަރުކޮށްގެން ދިޔަ ދޯންޏެއް އަރިއަޅާލައި މުދާތައް ކަނޑަށް ދޫވެއްޖެ\nމުދާ ބަރުކޮށްގެންދިޔަ ދޯންޏެއް އަރިއަޅާލާފައި - ފޮޓޯ: އެމްއެންޑީއެފް\nކ. މާހަލް ކައިރިން މުދާ ބަރުކޮށްގެން ދަތުރުކުރި ދޯންޏެއް އަރިއަޅާލައި، އޭގައި ހުރި މުދާތައް ކަނޑަށް ދޫވެއްޖެއެވެ.\nމި ހާދިސާ އާއި ގުޅިގެން މިހާރު މޯލްޑިވްސް ނޭޝަނަލް ޑިފެންސް ފޯސް (އެމްއެންޑީއެފް) ކޯސްޓްގާޑުގެ ސިފައިން މިހާރު ހަރަކާތްތެރިވަމުންދާއިރު، ހާދިސާ ހިނގި ވަގުތު ދޯނީގައި ހަތަރު މީހުން ތިބި ކަމަށް އެމްއެންޑީއެފް އިން ވިދާޅުވެއެވެ.\nއެމްއެންޑީއެފް އިން ވިދާޅުވީ، މި ހާދިސާގައި އަރިއަޅާލީ "ސަމޯރާ-2" ނަމަކަށްކިޔާ ދޯންޏެއް ކަމަށެވެ. އަދި އެ ދޯނި ދަތުރުކުރީ މާލެ އިން ފުރައިގެން މާލެ އަތިޅަށް ކަމަށް ވެސް އެމްއެންޑީއެފް އިން ވިދާޅުވިއެވެ.\nމި ހާދިސާ ހިނގި ވަގުތު ދޯނީގައި ތިބި ހަތަރު މީހުންގެ ތެރޭގައި ހިމެނެނީ ތިން ބިދޭސީންނާއި ދިވެއްސެކެވެ. މި ހާދިސާގައި އެއިން އެއްވެސް މީހަކަށް އަނިޔާއެއް ލިބުނު ކަމެއް މިހާތަނަށް އެނގިފައެއް ނުވެއެވެ. އެމްއެންޑީއެފް އިން ވަނީ، މި ހާދިސާ ހިނގި ސަރަޙައްދުން މުދާތައް އޮޔާދާތީ އެ ސަރަޙައްދުން ދަތުރުކުރާ ފަރާތްތަކުން އެކަމަށް ސަމާލުވުމަށް އިލްތިމާސްކޮށްފައެވެ.\nއެމްއެންޑީއެފް އިން ވިދާޅުވީ، އެމްއެންޑީއެފް ކޯސްޓްގާޑަށް މި ހާދިސާގެ ރިޕޯޓް ލިބުނީ މިއަދު ހެނދުނު 10:30 ހާއިރު ކަމަށެވެ. ސިފައިން މިހާރު ދަނީ މި ހާދިސާ ހިނގި ސަރަޙައްދުގައި ހަރަކާތްތެރިވެ، ދޯންޏަށް އެހީތެރިކަން ފޯރުކޮށްދެމުންނެވެ.\nކ. އަތޮޅު ހިމެނޭ ސަރަޙައްދުގައި ކަނޑުމަތީގެ މި ހާދިސާ ހިނގާފައިވާއިރު، މިދިޔަ ބުރާސްފަތި ދުވަހުގެ ދަންވަރުގެ ވަގުތެއްގައި ށ. އަތޮޅުން ފުރައިގެން ކ. އަތޮޅަށް ދަތުރުކުރި ލޯންޗެއް ފަރަށް އެރުމުގެ ހާދިސާއެއްވެސް ހިނގާފައި ވެއެވެ. ހަތަރު މީހުންނާއެކު ދަތުރުކުރި އެ ލޯންޗު އަރާފައިވަނީ ނ. ދެކެނަންފަރު ނަމަކަށްކިޔާ ފަޅު ރަށެއްގެ ކައިރީގައި އޮންނަ ފަރަކަށެވެ.\nމި ދުވަސްވަރަކީ ރާއްޖޭގެ ކަނޑުތައް ގަދަ ދުވަސް ވަރެއް ކަމަށްވާއިރު، މިއީ އީދު ބަންދާއި ދިމާކޮށް ގިނަ ބަޔަކު ކަނޑު ދަތުރުކުރާ ދުވަސްވަރެކެވެ. މިކަމާއި ގުޅިގެން، ދަތުރުކުރާ ފަރާތްތަކުން މޫސުމަށް ޚާއްސަ ސަމާލުކަމެއް ދިނުމަށް ކަމާއި ބެހޭ އިދާރާތަކުން ވަނީ އިލްތިމާސްކޮށްފައެވެ.\n26 މީހުންނާއެކު މަހަށް ނިކުތް ދޯންޏެއް ފަރަށް އަރައިފި\nޖާބިރު ދަތުރު ކުރެއްވި "ގްރާންޑޭޒާ" ޔޮޓް ފަރަށް އަރައިފި\nރަކީދޫ ކައިރިން ދަތުރުކުރި ދޯންޏެއް ފަރަށް އަރައިފި


08 އޯގަސްޓް 2020 - 09:10 1 comment\nމި ފިލްމަކީ ޝާހްރުކް ޚާންގެ ރެޑް ޗިލީޒް އެންޓަޓައިންމަންޓާއި ނެޓްފްލިކްސް އިން ގުޅިގެން ގެނެސްދޭ ތިން ވަނަ އުފެއްދުމެވެ. އަތުލް ސަބްރަވާލް ޑައިރެކްޓްކޮށްފައިވާ "ކްލާސް އޮފް 83" ގައި ބޮބީ ފެނިގެންދާނީ ފުލުހެއްގެ ރޯލުންނެވެ.\nމިހާރު ވަރަށް މަދުން ފިލްމުތަކުން ފެންނަ ބޮބީ އެންމެ ފަހުން ބޮޑު ސްކްރީނުން ފެނިފައި ވަނީ މިދިޔަ އަހަރު ރިލީޒްކުރި "ހައުސްފުލް 4" އިންނެވެ.\nމި މަހުގެ 21 ގައި "ކްލާސް އޮފް 83" ނެޓްފްލިކްސް އިން ސްޓްރީމްކުރާ އިރު މި މަހުގެ 28 ގައި ބޮބީގެ ވެބް ސީރީޒް "އާޝްރަމް" އެމްއެކްސް ޕްލެޔާ އިން ސްޓްރީމްކުރާނެ އެވެ. އޭގެ ޑައިރެކްޓަރަކީ ޕްރަކާޝް ޖާ އެވެ.\nޝަކުންގެ ފިލްމު ލަންކާގައި\nމި އަހަރުގެ ކުރީކޮޅު ކަރަން ޖޯހަރްގެ ދަރުމާ ޕްރޮޑަކްޝަނުން އިއުލާންކުރި ޑައިރެކްޓަރު ޝަކުން ބަޓްރާގެ އާ ފިލްމު ޝޫޓްކުރާނީ ސްރީ ލަންކާގައި ކަމަށް ރިޕޯޓްތައް ބުނެފި އެވެ.\nމީޑިއާތަކުން ބުނީ ލޮކްޑައުންއާ ދިމާކޮށް މެދުކަނޑާލާފައިވާ އިންޑިއާގެ ބައިނަލްއަގްވާމީ ވައިގެ ދަތުރުތައް އަންނަ ނޮވެމްބަރު މަހުގެ ތެރޭގައި އަލުން ފަށާނެ ކަމަށް ބެލެވޭތީ މި އަހަރުގެ ފަހުކޮޅުގައި ޝަކުންގެ ފިލްމުގެ ޝޫޓިން އަށް ލަންކާ އަށް ދާނެ ކަމަށެވެ. ނަން އަދި އިއުލާންކޮށްފައި ނުވާ މި ރޮމޭންޓިކް ތުރިލާގެ ތަރިންނަކީ ދީޕިކާ ޕަދްކޯނާއި ސިދާންތު ޗަތުރަވެދީގެ އިތުރުން އަނަންޔާ ޕާންޑޭ އެވެ. ފިލްމު ސިނަމާތަކަށް ގެންނަން ތާވަލުކޮށްފައި އޮތީ އަންނަ އަހަރުގެ ފެބްރުއަރީ 12 ގަ އެވެ.\nޝަކުން އެންމެ ފަހުން ގެނެސްދިން ފިލްމަކީ 2016 ގެ "ކަޕޫރް އެންޑް ސަންސް" އެވެ.\nސުނިލްގެ އާ ޝޯއެއް\n"ދަ ކަޕިލް ޝަރުމާ ޝޯ" ގައި ކުރިން ހިއްސާވި މަޝްހޫރު ކޮމީޑއަން ސުނިލް ގްރޯވާ އާ ޝޯއަކާ އެކު އަންނަން ތައްޔާރުވާން ފަށައިފި އެވެ.\nމުމްބާއީ މިރާ އަށް ދިން އިންޓަވިއުއެއްގައި އޭނާ ބުނީ ސްޓާ ބާރާތުން ގެނެސްދޭން ހަމަޖެހިފައިވާ ނަމަކީ "ގޭންގްސް އޮފް ފިލްމްސްތާން" ކަމަށާއި މިއީ ވަރަށް މަޖާ ޝޯއަކަށްވާނެ ކަމަށެވެ. އެކަމަކު އޭނާ ކުރިން ކަޕިލް ޝޯގައި ދެއްކި ޑރ. މަޝޫރް ގްލާޓީ އާއި ގުއްޓީގެ ކެރެކްޓާ އާ ޝޯ އިން ނުފެންނާނެ ކަމަށާއި އަންނާނީ މުޅިން އާ ކެރެކްޓާއަކާ އެކު ކަމަށް ބުންޏެވެ.\nTimes to wearamask. Always. @swapnilmpawar interesting 👍\nA post shared by Sunil Grover (@whosunilgrover) on Jun 18, 2020 at 1:39am PDT\nސަލްމާން ޚާންގެ "ބާރަތު" އާއި ޓައިގާ ޝްރޮފްގެ "ބާގީ" ފަދަ ފިލްމުތަކުގައި ވެސް މަސައްކަތްކޮށްފައިވާ ސުނިލް ބުނިގޮތުގައި އޭނާގެ އާ ޝޯއިން ފެންނާނެ ފަންނާނުންގެ ތެރޭގައި "ބިގް ބޮސް 11" ކާމިޔާބުކުރި ޝިލްޕާ ޝިންޑޭ އާއި ޑރ. ސަންކެތު ބޯސްލޭ އާއި ސުގަންދާ މިޝްރާ އާއި ސިދާތު ސާގަރް އާއި ޖަތިން ސޫރީ އާއި ޕަރިތޯޝް ތުރިޕަތީ ހިމެނެ އެވެ.\nނަމަވެސް ޝޯ ގެނެސްދޭން ފަށާނެ އިރެއް އަދި އިއުލާނެއްނުކުރެ އެވެ. ކަޕިލްގެ ޝޯއިން ވަކިވި ފަހުން ސުނިލްގެ ޝޯއެއް ސްޓާ ޕްލަސް އިން 2018 ގައި "ކާންޕޫރް ވާލޭ ކްރާނާސް" ގެ ނަމުގައި ވެސް ގެނެސްދިނެވެ.\n"ޔޭ ރިޝްތާ" ގެ ދެ ތަރިންގެ ދެ ލަވައެއް\nސްޓާ ޕްލަސް އިން ގެނެސްދޭ ސިލްސިލާ "ޔޭ ރިޝްތާ ކިޔާ ކެހެލެތާ ހޭ" ގެ ދެ ތަރިން ކަމަށްވާ ޝިވާންގީ ޖޯޝީ އާއި މުހުސިން ޚާންގެ ވީޑިއޯ ލަވައެއް ގެނެސްދޭން ތައްޔާރުވެއްޖެ އެވެ.\nމި މަހުގެ 11 ގައި އާންމުންނަށް ދޫކޮށްލާ ލަވައިގެ ނަމަކީ "ބާރިޝް" އެވެ. މީގެ ޕޯސްޓަރު ވެސް މިހާރު ވަނީ ދައްކާލައިފަ އެވެ.\n"ބާރިޝް" އަކީ ޕާޔަލް ދޭވްގެ މިއުޒިކަށް އޭނާ އާއި ސްޓެބިން ބެން ކިޔާފައިވާ ލަވައެކެވެ. މީގެ ޅެން ހަދާފައި ވަނީ ކުނާލް ވަރުމާ އެވެ. އަދި ވީޑިއޯ ޑައިރެކްޓްކުރީ އާރިފް ޚާނެވެ.\n"ބާރިޝް" އަކީ ޝިވާންގީގެ ދެވަނަ ވީޑިއޯ ލަވަ އެވެ. އެކަމަކު މިއީ ލޯބިވެރިޔާ މުހުސިނާ އެކު އޭނާ ފެނިގެންދާ ފުރަތަމަ ވީޑިއޯ ލަވަ އެވެ.\nއިތުރު ލިޔުންތައް ބޮލީވުޑް ސްރީ ލަންކާ ޝާހްރުކް ޚާން ޓީވީ ޝޯ ކޮމެޑީ ދީޕިކާ ބޮލީވުޑް ފިލްމު ޓީވީ ސިލްސިލާ ސްޓްރީމިން ޓީވީ


ކޯވިޑް19: ނިއުޔޯކްގައި 63 އަހަރުގެ ޑޮކްޓަރެއް ނާޒުކް ހާލަތުގައި – Dhen.mv\nކޯވިޑް19: ނިއުޔޯކްގައި 63 އަހަރުގެ ޑޮކްޓަރެއް ނާޒުކް ހާލަތުގައި\nދެން އެމްވީ March 31, 2020 - 10:48 am\nނިއުޔޯކް ސިޓީގައި މަސައްކަތް ކުރަމުންދާ ޑޮކްޓަރަކަށް ނުރައްކާތެރި ކޯވިޑް-19 ވައިރަސް ޖެހިގެން، ހާލު ވަރަށް ސީރިއަސް ވެއްޖެއެވެ.\nގޭސަޓިޓްރިއޮންޓޮލޮޖިސްޓެއް އަދި ޕްރައިމަރީ ކެއަރ ފިޒީޝަނެއް ގޮތުގައި މަސައްކަތް ކުރަމުންދިޔަ އުމުރުން 63 އަހަރުގެ ޑރ.އާނޮލްޑް ވެގް ނަމަކަށްކިޔާ އެ މީހާ ވަނީ އޭނާގެ ކެރިއާރ ގައި 30000 އަށްވުރެ ގިނަ މީހުންނަށް ފަރުވާ ދީފައެވެ.\nޑޮކްޓަރ ވެގްއަށް ކޯވިޑް-19 ޖެހުނީ މިދިޔަ މަހު އޭނާ ކައިރިއަށް ފަރުވާއަށް އައި ބަލިމީހަކު އޭނާގެ މޫނާއި ދިމާއަށް ކެއްސުމުންނެވެ. ވެގް ގެ ދަރިއެއް ކަމަށްވާ ޑރ ރަސެލް ވެގް ބުނީ ބައްޕަ އަށް ނޭވާ ލެވެނީ ވެސް ވަރަށް ހާލުން ކަމަށާއި، ބައްޕަ ސަލަމާތް ނުކުރެވިދާނެތީ އެންމެން މިތިބީ ވަރަށް ބިރުން ކަމަށެވެ.\nވެގްއަށް ފަރުވާ ދެމުން ދަނީ، އޭނާ 30 އަހަރު ވަންދެން ހިދުމަތް ކުރި ހޮސްޕިޓަލު ކަމަށްވާ ނިއުޔޯކް ޕްރެސްބައިޓާރިއަން ކޯނެލް ހޮސްޕިޓަލުގައެވެ. ވެގް ދަރިފުޅު ބުނީ، ބައްޕަ ހަފްތާއެއް ކުރިން ވަރަށް ގަދަޔަށް ހުން އައިސް ނޭވާލާން އުނދަގޫވެގެން ޑޮކްޓަރަށް ދެއްކިތަނާ 24 ގަޑިއިރު ވަންދެން އައިސީޔޫގައި އެޑްމިޓް ކޮށްފައިވާ ކަމަށެވެ.\nޔޫއެސްގައި މިހާތަަނަށް ކޯވިޑް 19 ޖެހުނު މީހުންގެ އަދަދު 152492 އަށް އަރާފައިވާއިރު، އެގައުމުން ކޯވިޑް ޖެހިގެން މަރުވި މީހުންގެ އަދަދު ވަނީ 2787 އަށް އަރާފައެވެ.


VIA ge cargo ofeehah bid kuran ithuru vaguthu dheefi\nވީއައިއޭގެ ކާގޯ އޮފީހަށް ބިޑު ކުރަން ވަގުތު ދީފި\nވީއައިއޭގައި އެއާ ފްރާންސްގެ ބޯޓެއް ޖައްސާފައި: ވީއައިއޭގެ ކާގޯ އޮފީހަށް ބިޑްކުރަން އެމްއޭސީއެލް އިން ވަނީ އިތުރު ވަގުތު ދީފައި -- ފޮޓޯ: އެމްއޭސީއެލް\nވެލާނާ އިންޓަނޭޝަނަލް އެއާޕޯޓް (ވީއައިއޭ) ގައި އަލަށް ހަދާފައިވާ ކާގޯ ޓާމިނަލް އިމާރާތުގައި "ކާގޯ އޮފީސް" ހިންގަން ޖާގަ ބޭނުންވާ ފަރާތްތަކުން ޝައުގުވެރިކަން ފާޅުކުރުމަށާއި ބިޑް ކުރުމަށް އިތުރު ވަގުތު ދީފި އެވެ.\nކާގޯ އޮފީސް ހިންގަން ޝައުގުވެރިވާ ފަރާތްތަކަށް މިދިޔަ މަހު ފުރުސަތު ހުޅުވާލީ މި މަހުގެ 13 ވަނަ ދުވަހުގެ ކުރިން ޝައުގުވެރިކަން ފާޅު ކުރުމަށެވެ. ނަމަވެސް އެ މުއްދަތު މިހާރު ވަނީ އަންނަ މަހުގެ 31 ވަނަ ދުވަހުގެ ނިޔަލަށް އިތުރު ކޮށްފަ އެވެ.\nމޯލްޑިވްސް އެއާޕޯޓްސް ކޮމްޕެނީ ލިމިޓެޑް (އެމްއޭސީއެލް) އިން ބުނީ މުއްދަތު އިތުރުކުރީ ބީލަމަށް ރަޖިސްޓްރީވުމުގެ މުއްދަތު ހަމަވިއިރުވެސް ގިނަ ފަރާތްތަކަކުން ރަޖިސްޓްރީވުމަށް ޝައުގުވެރިކަން ފާޅުކުރަމުންދާތީ ކަމަށެވެ.\nކާގޯ އޮފީސް ހިންގަން ޖާގަ ބޭނުންވާ ފަރާތްތަކުން ޝައުގުވެރިކަން ފާޅުކުރުމަށް އިތުރު ވަގުތު ދީފައިވާތީ ބީލަން ހުށަހެޅުމުގެ މުއްދަތު ވެސް ވަނީ ފަސް ކޮށްފަ އެވެ. ބީލަން ހުށަހެޅުމަށް މިހާރު ފުރުސަތު ދީފައިވަނީ މިއަހަރުގެ ޖޫން މަހުގެ 22 ވަނަ ދުވަހުގެ ހެނދުނު 11:00 ގެ ނިޔަލަށެވެ. ކުއްޔަށް ހިފަން ބޭނުންވާ ކޮންމެ އޮފީސް ޖާގައަކަށް ބިޑް ސެކިއުރިޓީގެ ގޮތުގައި 15،000 ރުފިޔާ ހުށަހަޅަން ޖެހެ އެވެ.\nއެމްއޭސީއެލް އިން އެކުލަވާލާފައިވާ ގަވާއިދުތަކާއި އުސޫލުތަކާއި އެއްގޮތަށް އޮފީސް ހަދައި ހިންގުމަކީ އޮފީސް ހިންގުމަށް ދޫކުރާ ޖާގަ ލިބޭ ފަރާތްތަކުގެ ޒިންމާއެއް ކަމަށް އެ ކުންފުނިން ބުނެ އެވެ.\nކާގޯ އޮފީސް ހިންގަން ކުރިމަތިލެވޭނީ އިންޓަނޭޝަނަލް އެއާލައިނެއްގެ ކާގޯ ސޭލްސް އެޖެންޓްއެއްގެ ގޮތުގައި މޯލްޑިވްސް ސިވިލް އޭވިއޭޝަން އޮތޯރިޓީ (އެމްސީއޭއޭ) ގައި ރަޖިސްޓްރީވެފައިވާ ފަރާތްތަކަށެވެ. މީގެ އިތުރުން އެފަދަ ފަރާތްތަކަކީ މޯލްޑިވްސް ކަސްޓަމްސް ސާވިސްގައި ބްރޯކަރެއް ނުވަތަ އެޖެންޓެެއްގެ ގޮތުގައި ރަޖިސްޓްރީވެފައިވާ ކާގޯ ބްރޯކަރެއް ނުވަތަ ކާގޯ އެޖެންޓަކަށް ވެސް ވާންޖެހެ އެވެ.\nއެމްއޭސީއެލް އިން އިތުރަށް ބުނީ ޖާގަ ލިބޭ ފަރާތްތައް ކަނޑައަޅާނީ ފަންނީ އަދި މާލީ ދިރާސާއެއް ހެދުމަށްފަހު ބީލަމުގައި ކަނޑައަޅާފައިވާ އުސޫލުތަކުގެ ތެރެއިން އެ ކުންފުންޏަށް އެންމެ ފައިދާ ހުރި ބީލަންތައް ހުށަހަޅާފައިވާ ފަރާތްތައް ދެނެގަތުމަށް ފަހު ކަމަށެވެ.


Forbes ge emme bodu aamdhaneege list gai Akshay Kumar | Mihaaru\nފޯބްސްގެ އެންމެ ބޮޑު އާމްދަނީ ލިސްޓްގައި މި ފަހަރު ވެސް އަކްޝޭ ކުމާރު\n06 ޖޫން 2020 - 08:564comments\nފާއިތުވި އެއް އަހަރު އެންމެ ބޮޑު އާމްދަނީއެއް ލިބުނު ސެލެބްރިޓީންނާ އެކު ފޯބްސް އިން މި އަހަރު އާންމުކުރި ލިސްޓުން ވެސް ޖާގަ ލިބުނު ހަމައެކަނި އިންޑިއާގެ ފަންނާނަކަށް އަކްޝޭ ކުމާރު ވެއްޖެ އެވެ.\nމިދިޔަ އަހަރު ވެސް އެންމެ ބޮޑު އާމްދަނީއެއް ހޯދި އެކްޓަރުންނާ އެކު އަކްޝޭ ހިމެނުނީ ފޯބްސްގެ ލިސްޓުން ޖާގަ ލިބުނު ހަމައެކަނި އިންޑިއާގެ އެކްޓަރަށެވެ. މި ފަހަރު އޭނާ އަށް ޖާގަ ލިބުނީ ފާއިތުވި އެއް އަހަރު ލިބުނު 48.5 މިލިއަން ޑޮލަރާ އެކީގަ އެވެ.\nއެކަމަކު އެއީ މިދިޔަ އަހަރު އަހަރު އޭނާ އަށް ލިބުނު އާމްދަނީ އަށް ވުރެ ދަށް އަދަދެކެވެ.\nމިދިޔަ އަހަރު އެންމެެ ބޮޑު އާމްދަނީއެއް ލިބުނު އެކްޓަރުންގެ ލިސްޓުން އަކްޝޭ، 52، އަށް ލިސްޓްގެ ހަތަރު ވަނައިން ލިބުނީ 65 މިލިއަން ޑޮލަރާ އެކީގަ އެވެ. އަކްޝޭ ފާހަގަކުރެވިފައި ވަނީ ބޮލީވުޑްގެ އެންމެ ކާމިޔާބު އަދި އެންމެ ޑިމާންޑް ބޮޑު އެކްޓަރުންގެ ތެރޭގަ އެވެ. އެންމެ ބޮޑު އާމްދަނީއެއް ލިބުނު 100 ސެލެބްރިޓީންގެ ލިސްޓްގައި އަކްޝޭ ހިމެނެނީ 52 ވަނައިގަ އެވެ.\nއޭނާ އަށް ލިބޭ އާމްދަނީން ހިލޭ ސާބަހަށް ވެސް ގިނަ ހޭދަތަކެއް ކުރެ އެވެ.\nއެގޮތުން ކޮވިޑް-19 އާ ދެކޮޅަށް ހޭދަކުރުމަށް އިންޑިއާގެ ބޮޑުވަޒީރު ނަރެންދުރަ މޯދީ ހުޅުއްވި ފަންޑް "ޕީއެމް ކެއާސް" އަށް ވެސް އަކްޝޭ ޖުމްލަ 28 ކްރޯޑް ރުޕީސް (4 މިލިއަން ޑޮލަރު) ހަދިޔާކޮށްފައިވެ އެވެ.\nފޯބްސް އިން މި އަހަރު އާންމުކުރި ލިސްޓަށް ބަލާ އިރު، ފާއިތުވި އެއް އަހަރު އެންމެ ބޮޑު އާމްދަނީއެއް ލިބުނު އެކްޓަރަކީ ކުރިން ވެސް އެ މަގާމު ލިބިފައިވާ ޑްވޭން (ރޮކް) ޖޯންސަނެވެ. އޭނާގެ އާމްދަނީ އަކީ 89.4 މިލިއަން ޑޮލަރެވެ. އެންމެ ބޮޑު އާމްދަނީއެއް ލިބުނު އެކްޓަރުންނަށް ބަލާ އިރު ތިން ވަނައިގައި އޮތީ ރަޔަން ރެނޯލްޑްސް އެވެ. އެއީ 71.5 މިލިއަން ޑޮލަރާ އެކީގަ އެވެ.\nފޯބްސްގެ އާމްދަނީގެ ލިސްޓް ދައްކާ ގޮތުން ފާއިތުވި އެއް އަހަރު އެންމެ ބޮޑު އާމްދަނީއެއް ލިބުނީ ޒުވާން އަންހެން ވިޔަފާވެރިޔާ ކައިލީ ޖެނާއަށެވެ. އޭނާގެ އާމްދަނީ އަކީ 590 މިލިއަން ޑޮލަރެވެ.\nމި ލިސްޓްގައި ހަދަ 10 ގައި ދެން ހިމެނެނީ ކަންޔޭ ވެސްޓް (170 މިލިއަން ޑޮލަރު)، ޓެނިސް ތަރި ރޮޖާ ފެޑެރާ (106.3 މިލިއަން ޑޮލަރު)، ފުޓްބޯޅަ ތަރި ކްރިސްޓިއާނޯ ރޮނާލްޑޯ (105 މިލިއަން ޑޮލަރު)، ފުޓްބޯޅަ ތަރި ލައިނަލް މެސީ (104 މިލިއަން ޑޮލަރު)، އެކްޓަރު ޓައިލާ ޕެރީ (97 މިލިއަން ޑޮލަރު)، ފުޓްބޯޅަ ތަރި ނޭމާ (95.5 މިލިއަން ޑޮލަރު)، ރޭޑިއޯ ހޯސްޓް ހަވަޑް ސްޓާން (90 މިލިއަން ޑޮލަރު) އަދި ބާސްކެޓް ތަރި ލެބްރޯން ޖޭމްސް (88.2 މިލިއަން ޑޮލަރު) އެވެ.\nއިތުރު ލިޔުންތައް ބޮލީވުޑް ފޯބްސް އަކްޝޭ ކުމާރު


Dhuniye mi bahdhalukuree musthagubalun fonuvi "memo"eh...\nކޮވިޑް19 އާއެކު ދުނިޔޭގެ ގިނަ ކަންތައްތަކަށް ވަނީ ބަދަލު އައިސްފައި\nކ. މާލެ |9އޭޕްރިލް 2020 | ބުރާސްފަތި 20:10 | 19,001\nމާލޭ ތެރޭގައި ކޮވިޑް-19 އޮތް މިންވަރު ދެނެގަތުމަށް އެޗްޕީއޭއިން ކުރިޔަށް ގެންދިޔަ ރެންޑަމް ސާމްޕަލް ނެގުމުގެ ތެރެއިން - ރާއްޖެއެމްވީ\nދުނިޔެ ދެކޭ، ކޮންމެ ޢާންމު ބަލިމަޑުކަމަކުން، ލައްކަ ވާހަކަތައް ކިޔައިދެއެވެ. އަދި އެ ބަލިމަޑުކަމެއް ނުވަތަ ވަބާއެއްގެ ތެރެއިން ލައިފައި، މުޅިން އައު ދުނިޔެއަކަށް، އިންސާނުން ނެރެދެއެވެ. މިއީ މާޒީން ދެކެފައިވި މިފަދަ ކޮންމެ އިންސާނީ ކާރިސާއަކުން ދެއްކި ޙަގީގަތެވެ. އެހެންކަމަށްވާނަމަ، މިއަދު އިންސާނިއްޔަތަށް މި އައި، "ކޯވިޑް19"ގެ ކާރިސާ ނުވަތަ ވަބާއިން، ކިޔައިދެމުން ގެންދަނީ ކޮން ވާހަކަތަކެއް ހެއްޔެވެ؟ ފެންނާން އޮތް ބާރުގަދަ "އިމޭޖް" ނުވަތަ މަންޒަރަކީ ކޮބައި ހެއްޔެވެ؟ އަދި މި ކާރިސާގެ ތެރެއިން، އިންސާނިއްޔަތު، ދެން، ދެކެން އޮތީ، ކޮން ދުނިޔެއެއް ހެއްޔެވެ؟\nސެޓެލައިޓުގެ އެހީގައި، ދައްކައިލި ބާރުގަދަ އިމޭޖަކީ، އިއްޔެ، ވިހަ ދުމުން ބަރުވެފައި އޮތް، ޗައިނާއާއި އިޓަލީވިލާތުގެ "އިންޑަސްޓްރިއަލް އޭރިއާ"ގެ މިއަދުގެ މަންޒަރެވެ. އިންޑިއާގެ އާ ދިއްލީގެ ޖައްވު ސާފުވެފައި އޮތް މަންޒަރެވެ. މި މަންޒަރުތަކުން ހެކިވާ ހަގީގަތަކީ، ދުނިޔޭގައި އިންޑަސްޓްރިއަލް ސިނާޢަތުގެ ޙަޔާތެއް ފެށިގެން އައުމާއި ހަމައިން، މިހާތަނަށް ފެނިފައި ނުވާހާ މިންވަރަށް، އެތަންތާނގެ ޖައްވު، މިއަދު ސާފުވެފައި އޮތް މަންޒަރެވެ. އިއްޔެ ޖައްވު އޮތީ، ސީ.އޯ.2 ގެ ވިހަ ގެންދަބުޅިން ތަޣައްޔަރު ވެފައެވެ. ކާރުޚާނާތަކާއި މަތިންދާ ބޯޓުތަކާއި، އެއްގަމު އުޅަނދުފަހަރާއި، ޑީސަލް ބޭނުންކޮށްގެން ހަކަތަ އުފައްދާ އިންޖީނުތަކުގެ ދުންހޮޅިތަކުން ނިކުންނަމުންދިޔަހާ ވިހަ ގޭހާއި ދުމުގެ އަސަރު، މިއަދު މުޅިންހެން މިވަނީ ފިލައިގޮހެވެ. އެހެންކަމުން މި ކިޔައިދެނީ، ކޮންމެވެސް ބޮޑު ވާހަކަ ތަކެކެވެ.\nކާރުޚާނާތައް ބަންދުކޮށް، އިންސާނުން ގެއަށް ވަނުމާއެކު، ޖައްވުން ދައްކާލި މަންޒަރުން، އިންޒާރެއް ނުދޭ ހެއްޔެވެ؟ އަހަރެމެން ޖައްވު ތަޣައްޔަރު ކޮށްފިއޭ ނުބުނޭ ހެއްޔެވެ؟ ދުނިޔެއަށް ނުކަތާ ވަރަށް، އަހަރެމެންގެ ފުށުން، ދުނިޔެ ހޫނުކޮށްފިއޭ! ނުބުނޭ ހެއްޔެވެ؟ މިއީ، މިދެންނެވި "އިމޭޖު" ތަކުން، ދީފައިވި، އިންޒާރެވެ. ކިޔައިދޭ ވާހަކަތަކެވެ.\nފެންނާން އޮތް މާނަވީ ދެވަނަ އިމޭޖަކީ، އިޓަލީ ވިލާތުގެ ރައްޔިތުން ބެލްކަނީގައި، މިއުޒިކު ކުޅޭ މަންޒަރެވެ. އެއީ އިޓަލީ ވިލާތުގެ ޙަޟާރަތު އުފެދުނީއްސުރެ، އަދާ ހަމައަށްވެސް، ދުނިޔެ ދެކެފައިވި މަންޒަރެއް ނޫނެވެ. އެމީހުންނަކީ ދުނިޔެވީ ޙަޔާތުގެ ކޮންމެ އުފަލެއް، ޙާސިލް ކުރަމުން އައި ބައެކެވެ. އެހެންކަމުން، ތަސްވީރުތައް އެ ކިޔައިދެނީ ލައްކަ ވާހަކައެވެ.\nމި ބިމުގައި ފެށުނު، އިންސާނީ ޙަޔާތުގައި އިހުއުޅުނު އިންސާނުންނަކީ، ދަނޑުގޮވާން ކޮށްގެން އުޅުނު ބައެކެވެ. އެމީހުންގެ މުހުތާދުތައް ފުއްދީ އެ ވެށީގެ ތެރެއިންނެވެ. އެމީހުން މުސްތަގުބަލުގެ ޗާޓު ކުރެހީވެސް އެމީހުންނަށް އޮތް "ރިސޯސް" އަކީވެސް، ވެށި ކަމުގައި ދެކިގެންނެވެ. އެމީހުންކުރެހި މުސްތަގުބަލުގެ ޗާޓުން، އެމީހުންނެރެ ބޭރުކޮށްލީ، ފަހުގެ ޖީލު އީޖާދުކުރި އާ ދުނިޔެއެވެ. އެހައިތަނުން ގެއްލިގެން ދިޔައީ އިންސާނާގެ މުސްތަގުބަލުގެ ފެހި ޗާޓު އެކަންޏެއް ނޫނެވެ. އިންސާނާގެ ސަގާފަތާއި އަވަށްޓެރިކަމުގެ ގުޅުންތަކާއި، އިންސާނީ އަގުތައްވެސް މެއެވެ.\nކޮރޯނާ ވައިރަށް ބިރުން، މީސްތަކުން ގޭގެއަށްވަދެ، ބޮނދައިތިބި މި ޙާލަތުގައި، އަނެއްކައިވެސް ދައްކާލަނީ، ތަފާތު މަންޒަރެކެވެ! އެމެރިކާއާއި، އިނގިރޭސިވިލާތާއި، ސްޕޭނާއި، އިޓަލީވިލާތާއި، އިންޑިއާއާއި، ޖަރުމަންވިލާތުގެ ރައްޔިތުން، ބެލްކަނިތަކަށް ނިކުންނަމުންދާ މަންޒަރެވެ.\nމިހައިތަނުން، އެބައެއްގެ މި އެކަނިވެރި ޙަޔާތުގައި، ޙާލު ދެކެންވެސް، ލޯ ދެކެންވެސް ތިބީ، އަވަށްޓެރިންކަން ޔަގީންވިއެވެ. އެންމެ ގާތް ބަޔަކީ މިއީކަން ގަބޫލުކޮށްފިއެވެ. ހިނިތުންވުމެއްވެސް، އެހީތެރިކަމެއްވެސް ،ފޯރުކޮށްދޭންތިބީ އަވަށްޓެރިންނެވެ. ޚާއްސަކޮށް ބެލްކަނިތަކުގައި ހިނގަމުންއެދާ އުފަންދުވަސް ފާހަގަކުރުންފަދަ ކަންކަމުގައި ބައިވެރިވެ، އަތްތިލަބަޑީގެ އަޑު އިއްވާލަދޭން ތިބީވެސް އަވަށްޓެރިންކަން ކަށަވަރު ވެއްޖެއެވެ. ކޮންމެއަކަސް މި ފެންނަނީ، އިއްޔެ، އިންސާނީ ހަޔާތާއި އަލްވަދާޢު ކިޔައިފައިވި، އަވަށްޓެރިކަމުގެ ގުޅުން އައު ޙަޔާތަކަށް ނޭވާލާ މަންޒަރެވެ.\nފުރަން ގޮސް ތިބި އިންޑިއާ ރައްޔިތުންނަށް ޚިދުމަތް ދިނުމުގައި އެއަރޕޯޓްގެ މުވައްޒަފުން ހަރަކާތްތެރިވަނީ - އިމިގްރޭޝަންގެ މުވައްޒިފުންނާ އެއަރޕޯޓްގެ މުވައްޒަފުން ޚިދުމަތް ދެމުން އަންނަނީ ރައްކާތެރިކަމުގެ ފިޔަވަޅުތަކާއެކު\nކޯވިޑު19ގެ މި ޙާލަތަކީ، އިންސާނުން އިޖުތިމާއީ ގައިދުރުކަމުގެ އެކަނިވެރިކަން، އިންތިހާއަށް އިޙުސާސްކުރާ ވަގުތެކެވެ. މިހާތަނަށް އިންސާނުންގެ ތެރޭގައި އޮތް، ޢާންމު ބައްދަލުވުންތައް، މިއަދު އިންސާނާ އެކަނިކޮށްފައި ހިނގާއްޖެއެވެ. އިންސާނުން ސީދާސީދާ ދައްކައިއުޅު ވާހަކަ ނުވަތަ "ޓޯކް"، ގެއްލިއްޖެއެވެ. މިފަދަ ބައްދަލުވުން ތަކެއް، މިއަދަކު ނެތެވެ.\nއޭގެ ބަދަލުގައި، ދުނިޔެ އިންސާނުން ގޮވައިގެން އައިސްފައި މި އޮތީ، އިޖުތިމާޢީ ވިއުގައިގައި ނޫނީ ބައްދަލުވެވެން ނެތް ވަލަކަށެވެ. މިތާނގައި އޮތީ "ޑިޖިޓަލް ކަލްޗަރ" އެކެވެ. ބައްދަލުވުންތައް ބާއްވަން އޮތީ، އިޖުތިމާއީ ވިއުގައެވެ. ޖަލްސާތައް ބޭއްވެނީ "ޓެލެ ކޮންފަރެންސް"ގެ އެހީގައެވެ. "ޒޫމް"ގެ އެހީގައެވެ. ކިޔަވައިދެނީވެސް، އިންޓަރނެޓުގެ އެހީގައެވެ.\nމިތާނގައި އިންސާނާއަށް އޮތީ، އިންޓަރނެޓުގެ އެހީގައި މަސައްކަތްކުރާން އޮތް "ހޯމް" އޮފީހެވެ. އިންސާނާގެ އިހުގެ ސަގާފީވެށިން ނެރެ، ބޭރުކޮށްލި ކޮރޯނާ ވައިރަހަކީ، އިންސާނާގެ މައްޗަށް މިއަދު ރަސްކަން ހިނގާ ވައިރަހެވެ. އެ ވައިރަހުގެ ރަހީނުންނަށްވެ، އިންސާނުން މިވަނީ "ކޮރޯނާ ކިންގްޑަމް"ގެ ގައިދީންނަށް ވެފައެވެ.\nކޮރޯނާވައިރަސް މިވަނީ، އިންސާނުންގެ ތެރޭގައި އިއްޔެ ހިނގަހިނގާ އޮތް، "ކޮންސްޕިރަސީ ތިއަރީ"އަކީ، މިއަދު ބަޙުސްކުރަން ބޭނުންވާ މައުޟޫއެއް ނޫންކަން ބުނެދީފައެވެ. ޚުދު ކޮރޯނާ ވައިރަހަކީ، "ބަޔޮލޮޖިކަލް ވެޕަން"އެއް ނޫންކަން، ސައެންސުގެ ހެކިތަކުގެ އަލީގައި އިންސާނުން މި ވަނީ، ބަލައިގެންފައެވެ. ހަމައެހެންމެ މި ޙާލަތުގައި ސިޔާސީ ޕާޓީތަކުގެ އަޑުތަކާ ދައްކާހާ ޙުއްޖަތްތަކަކީ، "ކޮރޯނާ ކިންގްޑަމް" ގައި ތިބި، މީހުން އަހައިއުޅޭ އަޑެއް ނޫނެވެ. އެމީހުން އެއަށްވުރެ ބޮޑަށް އިންތިޒާރު ކުރަނީ، މި ޙާލަތުން ނިކުމެވެން އޮތް ދޮރު، ދައްކައިދޭނެ ފަރާތަކަށެވެ. އެއީ، ވެކްސިނަކާއި ހަމައަށް، ދެވެންދެންވެސް، ގައިދުރުކަމުގައި ތިބެގެން ވާން އޮތް ގުރުބާނީއެކެވެ. މުޅި އިންސާނިއްޔަތު އޮތީ، އެކަހެވެރިވެ ތިބެން، އެއްބާރުލުން ދީގެންނެވެ. ޙާލަތުން އަރައިގަނެވެން އޮތް ވެކްސިނާ ހަމައަށް ވާސިލުވާން އޮތް މަގަށް ނިކުންނަން އެދިގެންނެވެ.\nއެންމެ ފުރަތަމަ، "ވޯލް ސްޓްރީޓު ޖާނަލް" ގެ ސުރުޚީއަށް، ކޮރޯނާ ވައިރަހުގެ ވާހަކަ ޒިޔާރަތްކުރީ، މިއަހަރުގެ ޖެނުއަރީ 8ވަނަ ދުވަހުއެވެ. އޭގެ ދެ ދުވަސްފަހުން ވޯލްޑްސްޓްރީޓު ޖާނަލްވަނީ، މި ވައިރަހުގެ "ސީކުއެންސް" ދެނެގެންފިކަން ހާމަކޮށްފައެވެ. ޑަބްލިއު އެޗް އޯގެ މާސްޓަރ ލިސްޓުން ދައްކާ ގޮތުގައި، މިވީ މަދު ދުވަސްކޮޅުގެ ތެރޭގައި 60 ފަރާތަކުން، މި ވައިރަހަށް ވެކްސިނެއް ހޯދުމުގެ މަސައްކަތް ފަށައިފިއެވެ. އޭގެ ތެރެއިން ދެ ފަރާތަކުން މިހާރުވަނީ، "ހިއުމަންޓްރަޔަލްސް" އާއި ހަމައަށް ވާސިލްވެފައެވެ. އިންސާނުންނަށް މި ވެކްސިން ދީގެން އަޖުމަބަލަން ފަށައިފައެވެ.\nމިހައިތަނުން ލިބޭ އުންމީދަކީ، މީގެ 18 ވަރަކަށް މަހުގެ ރާސްތާ އަކަށްފަހު، "ކޮރޯނާ ކިންގްޑަމް"ގެ ގައިދުން، އިންސާނުންނަށް ނިކުމެވިދާނެ ކަމެވެ. އެއީ ކޮންމެހެން ދުނިޔޭގެ މުޅި އާބާދީއަށް ވެކްސިން ދީގެންނެއް ނޫނެވެ. އާބާދީގެ ބޮޑުބަޔަކަށް ވެކްސިން ފޯރިޔަސް، އަމާންކަން ތިލަވާން ފަށާނެއަތީއެވެ.\nކޮންމެ ބަލިމަޑުކަމެއްގެ ތެރެއިން، އިންސާނިއްޔަތަށް، ފުރަތަމަ ކުރިމަތިވަނީ ޓެސްޓެކެވެ. އިންސާނުންނަށް ގޯހުން ކުރެވިފައިވާ ކަންކަމާއި ރަނގަޅަށް ކުރެވިފައިވާ ކަންކަން، މި ޙާލަތުގައި ދެނެގަނެއެވެ. މާދަމާއަށް ކޮންމެހެން ކުރާންޖެހިފައި އޮތް، ނަމަވެސް ދޫކޮށްލެވުނު ކަންކަންވެސް އަސަރާއެކު، ބަލައިގަނެވޭ ޙާލަތަކީ މިއެވެ.\nކޮންމެއަކަސް "ކޮވިޑް ކިންގްޑަމް" ގައި، އިންސާނުން އެކަހެރިވާން ޖެހުނު ވަގުތު، ކާބޯތަކެއްޗަށް ދަތިވާންފެށިއެވެ. ޕަބްލިކް ހެލްތު އިންފްރާންސްޓްރަކްޗަރަށް، ގައުމުތަކުން އިހުމާލުވެވިފައި އޮތް މިންވަރު އިޙުސާސް ވެއްޖެއެވެ. އަތުން ދޫވެފައި އޮތް "މެޑިކަލްކެއަރ" އާއި "ޕްރިވެންޝަން" ޕޮލިސީ، އަލުން ލިޔާން ޖެހިއްޖެކަން ޔަގީންވެއްޖެއެވެ. އަތުން ތަޣައްޔަރުކުރި ޖައްވު، ހަމަލޮލަށް ފެނިއްޖެއެވެ. ދުނިޔެއަށް އޮބިނޯންނަހާ ވަރަށް ހޫނުކުރެވިއްޖެކަން ޔަގީންވެއްޖެއެވެ!\nއެހެންކަމުން، "ކޮވިޑު19"އަކީ، މާދަމާގެ ދަރިންނަށް އޮތް ދުނިޔޭގެ މުސްތަގުބަލުން ފޮނުވި، "މެމޯ"އެއް، ހިފައިގެން އައި، "މެސެންޖަރެއް"ކަން ޔަގީން ވެއްޖެއެވެ. އެ މެމޯގައި ލިޔެފައިހުރީ މިދެންނެވި އިންޒާރުތަކާއި، އަތުން ދޫވެފައިހުރި ސިޔާސަތު ތަކުގެ ވާހަކަ ތަކެވެ. އެހެން ކަމުން މީސްތަކުން، ދެން ނިކުން އޮތީ ފެހި ދަނޑުތަކަށެވެ. މޭވާއާއި ގޮވާން ލިބޭ ދުނިޔެއަކަށެވެ. ކްލީން އެނަރޖީ ނުވަތަ ގްރީން އެނަރޖީއަށް ބަރޯސާވާ ދުނިޔެއަކަށެވެ. އެބައެއްގެ ވެއްޓަށް ބިނާކޮށް ރާވާހިންގާ އިގްތިސާދީ ސިޔާސަތެއް އޮތް ދުނިޔެއަކަށެވެ. އަވަށްޓެރިކަން ބަލައިގަންނަ ދުނިޔެއަކަށެވެ. އޭރު ގްލޯބަލް އެޖެންޑާގެ ކުރީގައި އޮންނާނީ، އިގްތިސާދީ ހީނަރުކަމުން އަރައިގަތުމާއި،" ޖިނޯމިކްޓެކްނޮލޮޖީ" އާއި "އެޕިޑިމިއޮލޮޖީ"ގެ އާ ޙަޔާތެއްގެ ފެށުމެވެ. އެއީ މެސެންޖަރު ގެނައި މެމޯގައި ހުރި ވާހަކަ ތަކެއް ނޫން ހެއްޔެވެ؟


MDN Ge Report Kuhverinukoh Azim Kuhveri Kuree Yameen - Vaguthu\nއެމްޑީއެންގެ ރިޕޯޓް ކުށްވެރިނުކޮށް އާޒިމް ކުށްވެރިކުރީ ޔާމީން\nމޯލްޑިވިއަން ޑިމޮކްރަސީ ނެޓްވޯކް (އެމްޑީއެން) އިން ނެރުނު ރިޕޯޓްގައި ހުރި ވާހަކަތައް ކުށްވެރި ކުރުމުގެ ބަދަލުގައި އެމްޑީޕީގެ ޕާލަމެންޓްރީ ގްރޫޕްގެ ލީޑަރު އަލީ އާޒިމް މިއަދު ކުރީގެ ރައީސް އަބްދުﷲ ޔާމީން އެކި ފަހަރުމަތިން ދައްކަވާފައިވާ ވާހަކަފުޅުތަކަށް ފާޑުވިދާޅުވެއްޖެއެވެ.\nއިސްލާމްދީނަށް ފުރައްސާރަ ކުރުމާއި ދެކޮޅަށް މަޖިލީހަށް ހުށަހެޅި ކުއްލި މައްސަލައިގައި މިއަދު ބަހުސް ކުރައްވަމުން އާޒިމް ވިދާޅުވީ އެމްޑީއެންގެ ރިޕޯޓްގެ މައްސަލަ މަޖިލީހަށް ހުށަހަޅައިގެން ބަހުސް ކުރެވިގެން ވެސް ނުވާނެ ކަމަށެވެ.\nނަމަވެސް އެމައްސަލަ އަށް ބަހުސް ކުރުމާއި ދެކޮޅު ނުހައްދަވާ އިންނެވީ ދެކޮޅަށް ވާހަކަދައްކައިފިނަމަ ދީނަށް ފުރައްސާރަ ކުރުން ކަމަށް ވެދާނެތީ ކަމަށް އާޒިމް ވިދާޅުވިއެވެ.\nއެހެން ވިދާޅުވުމަށް ފަހު އާޒިމް ވަނީ ކުރީގެ ރައީސް އަބްދުﷲ ޔާމީން ވެރިކަމުގައި ހުންނެވިއިރު ދެއްކެވި ބައެއް ވާހަކަފުޅުތަކުގެ ރެކޯޑިންއެއް މަޖިލީހުގައި އިއްވާފައެވެ. އެއީ "އަޅުގަނޑުމެންނަކީ ﷲ ގެ ދެވަނަ ދަރިން ނޫންކަމަށް" ވިދާޅުވެ ޔާމީން ދެއްކެވި ވާހަކަފުޅާއި "ފައިސާ ހޯދާ ގޮތް އަނބިމީހާ ވެސް ނުބަލާ" ކަމަށް ވިދާޅުވެ ޔާމީން ދެއްކެވި ވާހަކަފުޅެވެ.\nއާޒިމްގެ ވާހަކަފުޅުގައި ވިދާޅުވީ ޔާމީން އެވާހަކަފުޅު ދެއްކެވި އިރު އެޖަލްސާގައި އަތް ޖައްސަވަން ތިއްބެވީ ނައިފަރު ދާއިރާގެ މެންބަރު އަހްމަދު ޝިޔާމް އާއި ފަރެސްމާތޮޑާ ދާއިރާގެ މެންބަރު ހުސެއިން މުހައްމަދު ލަތީފް ކަމަށެވެ.\nއާޒިމް އެހެން ވިދާޅުވުމުން ނިޒާމީ މައްސަލައެއް ނަންގަވާ ޝިޔާމް ވިދާޅުވީ އާޒިމް އެވިދާޅުވާ ޖަލްސާގައި އޭނާ ނީންނަވާ ކަމަށެވެ. ހުސެއިން ނިޒާމީ މައްސަލައެއް ނަންގަވާ ވިދާޅުވީ އެދުވަހު އިދިކޮޅު މެންބަރުން އެކަން ފާހަގަ ކުރެއްވި ނަމަ އޭނާ އެކަމާއި ދެކޮޅަށް ވާހަކަފުޅު ދައްކަވާނެ ކަމަށެވެ.\nއާޒިމް އަނެއްކާވެސް ތަކުރާރުކޮށް ޔާމީންގެ ރެކޯޑިން އިއްވަން ފެއްޓެވުމުން ޝިޔާމް ވަނީ ކުރީގެ ނައިބު ރައީސް އަހްމަދު އަދީބުގެ އަތުން ފައިސާ ނެގި މެންބަރުންތަކެއްގެ ނަންތަކެއް ހާމަކުރައްވަން މަސައްކަތް ކުރައްވާފައެވެ. ބެލެވޭ ގޮތުގައި އޭނާ މަސައްކަތް ކުރެއްވީ އަދީބުގެ އަތުން އާޒިމް ފައިސާ ނެންގެވި ކަމަށް ވިދާޅުވާށެވެ.\nނަމަވެސް މަޖިލިސް ރައީސް މުހައްމަދު ނަޝީދު ވަނީ އެކަން ހުއްޓުވާ އަދީބުގެ ބަހުސްއެއް ކުރިއަށް ނުދާކަމަށް ވިދާޅުވެފައެވެ.\nއެކަމާއި ގުޅިގެން އޭދަފުށީ ދާއިރާގެ މެންބަރު އަހްމަދު ސަލީމް ވަނީ ޔާމީންގެ ބަހުސްއެއް ވެސް ކުރިއަށް ނުދާ ކަމަށާއި އެހެންކަމުން ޔާމީންގެ ވާހަކަ ދައްކަވަން ފުރުސަތު ދެއްވަނީ ކީއްވެތޯ މަޖިލިސް ރައީސް ކައިރިން އައްސަވާފައެވެ.\nއެސުވާލަށް މަޖިލިސް ރައީސް ސާފު ޖަވާބެއް ނުދެއްވައެވެ.\nމިއަދުގެ ޖަލްސާގައި އެމްޑީޕީ މެންބަރުން ގެންދަވަނީ ކުރީގެ ސަރުކާރަށް ވަރަށް ބޮޑަށް ފާޑުވިދާޅުވެ ވާހަކަފުޅު ދައްކަވަމުންނެވެ.\nއޮކްޓޯބަރ 7, 2019 11:25\nމިހާރު މިދަނީ ލާދީނީ މުނާފިޤުން ފާޅުވަމުން.\nއޮކްޓޯބަރ 7, 2019 11:31\nއެމްޑީޕީ މެންބަރުންވެސް ލާދީނީ ފިކުރަށް ތާއީދު ކުރާވަރު ތިކަމުން ހާމަވޭ. ޔާމީން ވިއަސް އެހެން މީހަކުވިއަސް ދީނަށް ފުރައްސާރަކުރީމަ އެވާހަކަ ދައްކާނެ. މިހާރު މިފަޅާއެރި ބޮޑު މައްސަލައަށް ވާހަކަ ނުދައްކާ އެކަމާ ދެކޮޅު ނަހަދާ ޔާމީނޭ މިގޮވަނީ މިކަމުގެ ބައިވެރިން ކަން ޔަގީން. މި މީހުންނަށް ހަލާކު ހުރި\nއޮކްޓޯބަރ 7, 2019 11:33\nމަޖިލީހުގައި ތިބި މިކަހަލަ ލާދީނި މީހުންވެސް ރައްޔިތުންނަށް އެގޭނީ މިކަހަލަ ގޮތަކަށް.\nއޮކްޓޯބަރ 7, 2019 11:34\nއެއްޗެއް ގާއި މިނަށް ވުރެގިނައިން ފޮރި ޖަހާއިފިއްޔާ ފެންނާނީ މިޒާތުގެ މަންޒަރުތައް\nއޮކްޓޯބަރ 7, 2019 11:48\nﷲ ގަންދީ ބޮޑު ހުވައެއް ކޮށްގެން މަޖިލީހުގަ މިތިިބީ އެއްވަރުގެ ނުބައި ނުލަފާ ބައެއް..އެމީހުންނަށް ކޮން ދީނެއްތަ އޮންނާނީ؟؟ އެމީހުން ބޭނުންވަނީ ޑިމޮކްރަސީއާއި މަތީ މަޤާމާއިި ބޯކޮށް ފައިިސާ..ﷲ މަތިން ހަނދުމަވާނީ އެހުރިހާއެއްޗެއް ގެއްލުނީމަ...ލަދުގެ ކަންފުޅެއްވެސް ނެތޭ މިމީހުންގެ..ތިިިމަޤާމަކީ ދާދިއަވަހަށް ގެއްލިގެން ހިނގައިދާނެއެއްޗެއް..އެކަން ހަނދުމަކޮށްދެން..\naan dhen kaleymen dhevana dharihney kiyaafa dhuvi iru laadheeny nuveytha? mihaaru emenah laadheenee govamun dhuvany…..\nއޮކްޓޯބަރ 7, 2019 11:57\nއާޒިމްމީ ކިހިނެއްވެގެން އުޅޭ މީހެއް. ދައްކާނެ ވާހަކައެއް ނެތިގެން އެކަން ކުށްވެރިކުރަން ނުކެރިގެން ހިތުގައި ދީނުގެ ކަންފުޅެއްވެސް ނެތިގެން ލާދީނީ ކަމުން ޔާމީނު ކުށްވެރިކުރަނީއެވެ. އަސްލު މައްސަލައަކަށް ވާހަކަ ދައްކަނުކުރިގެން ކަމުން ރެކެން މިއުޅެނީ ދިވެހިންނަށް ނުވިސްނޭނެކަމަށް ނުވަތަ އޮޅުވާލަންތޯއެވެ. ހުރިހާކަމެއް ﷲ ދެނެވޮޑިގެންވެތެވެ. އެކަލާނގެ ލަސްކުރައްވަނީ އަޅުތަކުންގެ މައްޗަށް އޮތް ދީލަތިކަމެއްގެ ބޮޑުކަމުންނެވެ. އެކަލާނގެ ހިތްތަކުގައިވާ ކަންކަން މޮޅަށް ދެނެވޮޑިގެންވެތެވެ.\nޔާމީން ކަމުނުގޮސްގެންނޫންތަ ރައްޔިތުން އާ ވެރިކަމަކަށް ވޯޓުދިނީ.. މިހާރު ވެރިކަމުގައި ތިބި މީހުން އެމީހުންގެ ޒިންމާ އަދާކުރަން ކީއްވެތޯ ތިޔަ ފަސްޖެހެނީ.. ތިޔަ ރިޕޯޓެއް ނެރުނީ ރައީސް އޮފީހުގައި އަދި އެނޫންވެސް ތަންތާންގައި މިސަރުކާރުގެ މަތީ މަޤާމުތަކުގައި ތިބި ބައެއް ހިންގާ ނެޓްވޯކަކުން ކަމަށްވާއިރު މިއީ އެމްޑީޕީއާ މިސަރުކާރުގެ ފުރިހަމަ ތާއީދު ލިބިގެން ނެރުނު ރިޕޯޓަކީތޯ.. އެެޖެންޑާ 19 އަކީ މީތޯ؟؟މި ސުވާލުކުރާން މި ޖެހުނީ އަދިވެސް ރައީސްގެ ފަރާތުން މިކަން ކުށްވެވިނުކުރޭ.. މި ރިޕޯޓެއް ނެރުނު މީހުންނަށް ފިޔަވަޅެއް ނާޅައި މަޤާމުތަކުގައި ރިޕޯޓު ދިފާއުކުރަން އެތިބީ.. މައްސަލަ ފުލުހުން ތަޙްޤީޤު ކުރިޔަސް ވަގުތީފިޔަވަޅު އެޅިދާނެ.. ގޭގައި މަޑުކުރަން އެންގުންކަހަލަ ފިޔަވަޅު އާދައިގެ ކަންކަމުގައި ތުހުމަތެއް ކުރެވޭމީހާ އަށްވެސް އެބަ އަޅާ.. އެމްޑީޕީންވެސް ގައުމުގެ ރައީސްވެސް ފުލުހުންވެސް ނެޓްވޯކްގެ ދިފާޢުގައި ވާހަކަދައްކާތަން މި ފެންނަނީ.. ޔާމީނޭ ، ސައްދާމު ހުސޭނޭ ކިޔާކަށް ނުޖެހޭ މިއަދަކު.. ވެރިކަމެއް ކުރަން ބޭނުންވާ ހުރިހާ ބާރެއް ތިއޮތީ ލިބިފަ.. ދެން ސާފުސާފުކޮށް ނެޓްވޯކުގެ ރިޕޯޓު ކުށްވެރިކޮށްބަލަ އެމީހުން ދިފާކޮށް މިކަން ޔާމީނާ އެހެން މީހުންގެ ބޮލުގައި ނާޅުވައި...\nކޮންމެ ކަމެއް ހިންގާފައި ޔާމީނަށް ގޮވަނީ ލާދީނީބައިގަނޑު\nއޮކްޓޯބަރ 7, 2019 12:50\nލާދީނީ ޓެގް ރޔާމީނަށް އަޅުވަންއުޅުނަސް ތިކަމެނުވާނެ.. ލާދީމީހުންނާ އެމީހުންގެ ލާދީނީ ލީޑަރަކީ މަޖުލިހުގަ އެއިން ހިއްވަރުދިންމީހާ.. މިއެއް ބަދަލެ ނުކުރެވޭނެ.. ކަލޭމެން މޑޕ މީހުން ހެކިދައްކާ ކަށަވަރުކޮއްދޭން ތިއުޅެނީ ކޮންބަޔަކަށް ކަލޭމެންގެ އިސްލާމްކަން.. މިކަމަށް ހެކިދައްކަންނުޖެހޭ ﷲހެކި ދެނެވޮޑިގެންވޭ.. ސިއްރުކުރާކަންތަކާ ފާޅުކުރާކަންތައް.. ރައްޔިތުންނަ ހެކިދައްކަން އުޅޭނެލަމެނެތް ކަލޭމެންގެ އިސްލާމްކަމުގެ ޖަޒާދެއްވާނީﷲ.. ރައްޔިތުން ކަލޭމެންގެ ދީނީކަން ރަގަޅަށް އިންސާފުކުރާނަމަ ތިއިން އެކަކުވެސް ރައްޔިތުންގެ ވަކީލަކަށް މަޖުލިހަށް ނުހޮވާނެ.. ވެރިކަމެ ކަލޭމެންނަށް ދުވަހަކު ނުދޭނެ.. ރައްޔިތުން އިންސާފުކުރަނީ ކަލޭމެން ވޯޓަށް ޖީބަށް ލައިދިން ރުފިޔާކޮޅާ ކަލޭމެން ނިސްބަތްވާ ޕާޓީ.. މިއީ ކަލޭމެންގެ ދީނީ މިންގަޑު ކަޑެއެޅުނު އެއްދުވަސް.. ހުސް މުނާފިގުން.. މުޅި މައްސަލަ އަބުރާލީ އޮޅުވާލީ ކަޑައެޅިއެގިތިބެ.. 2016ގަ ލިޔުނު ރިޕޯޓަކަސް މިރިޕޯޓު މިހުރިހާދުވަހު އާއްމުނުވިސަބަބާ މިރިޕޯޓު ލިޔުނުމީހުންނާ އެމީހުންނާ ގުޅިފަތިބިމީހުންނާ އެމީހުން މިހުރިހާދުވަހު ދިފާއުކުރަމުންދިޔައީ ކޮންބައެއްކަމާ އެމީހުން މިއަދުތިބީ ކޮންތާކު ކޮންބައެއްގެ ގާތުގަކަން.. ނަމުގެ ލިސްޓެ ކިޔުމުގެ ބޭނުމެނެތް މިއިން އެއްވެސް މީހަކާ ރޔާމީނާ އެސަރުކާރާ ގުޅުމެއެބައޮތްތަ.. ރއިބުރާހިމު މިވަގުތުން ވަގުތަށް މިޖަމިއްޔާއަށް ނިސްބަތްވާ އެއްމެން ސަރުކާރުން ވަކިކުރޭ މިޖަމިއްޔާ އުވާލާ މިމީހުން ހައްޔަރުކުރޭ.. އެހެންނޫނީ އިސްތިއުފާދީ ގެއަށްދޭ..\nއޮކްޓޯބަރ 7, 2019 12:56\nއަހަންނަކީ އެމްޑީޕީމީހެއް ދެންއުމުރައް ސަލާމް ތިޔަޕާޓިއަށް މިފަހަރުވެސް ގުއިރޯނުގަޖެހިފަ ސަލާމައްނުވެ ބޭކާރު އަނގަތަޅަނީ\nއޮކްޓޯބަރ 7, 2019 13:18\nއާޒިމް ކަލޭތިހިރީ ހަމަހޭގައިތޯ ތިއީ ޔާމީންކުރެއްވިކަމެއްނޫން، ޔާމީންސަރުކާރުހިންގެވިއިރު\nނެރުނުރިޕޯޓެއްވެސްނޫން ވީމާ، ރިޕޯޓް ކުށްވެރިނުކޮށް ޔާމީން ކުއްވެރިކުރުމުގެ ޙައްޤެއް\nއާޒިމްއަކަށްނެތް އާޒިމްދެއްކެވި ވާހަކައިގެބޭނުމަކީ އިސްލާމްދީނަށް ފުރައްސާރަކޮށް ނެރުނު\nރިޕޯޓަާބެހޭގޮތުން އިސްލާމްދީންގެދިފާއުގައި ވާހަކަދެއްކުންތޯ ނުވަތަ ހިތުގައިވާ ހަސަދައެއް\nފިލުވާލުމަށް ޔާމީންބޭފުޅާ ކުށްވެރިކުރުންތޯ ތިކަމުން ފާހަގަކުރެވިދާނެ ވަކިފަރާތެއްކުށްވެރި\nކުރުމަށް އާޒިމްމެން އަޑީގައިތިބެގެން އަދި ތިބޭފުޅުންހިތްވަރުދެއްވައިގެން ތިބޭފުޅުންގެތާއީދާއެކު\nއޮކްޓޯބަރ 7, 2019 13:30\nއެމް ޑީ އެން ގެ ޗެއަރ ޕާސަން އޮފިހަށް ދިޔައީ ފުލް ސެކެއުރެޓީ އާއި އެކުގައި ބިރުން ވިރިވިރި ހުރީ ބިރުގަންނަން ވީ ﷲ ދެކެ ތިމާ ތައުބާވާންވީ އޭރުން ދެންވެސް ދެ ދުނިޔެ ލިބޭނީ\nއޮކްޓޯބަރ 7, 2019 15:40\nފުލް ސެކި އުރިޓީގަ އި ވަށަ އިގެން ބަޑި ހިފަ އިގެން ސިފަ އިން އޮޅުލަ އިގަނެގެން ދިޔަސް އެމީހެ އްގެ މަރުގެންދެވުމަށް ﷲ (ޞވ) އިރާދަ ކުރަ އްވާ ވަގުތު ޖެހޭ އިރަށް އެކަން ވަގުތުންވާނެ. އަދި އެކަލާނގެ ކޯފާ އެއ އް ޖެހުމަށް މިންވަރު ކުރަ އްވަ އިފިނަމަ އެކަމެ އްވެސް ލަހެ އްފަހެ އްނެތި ވާނެ.\nއިންސާނުންގެ ނުކުޅެދުންތެރިކަމާ އެވެ.\nޔާ ﷲ، އިބަ އިލާހުގެ ކުރިމަތީގަ އި އަޅަމެންނީ އެއ އްވެސް ބާރެ އްނެތް ނިކަމެތި ބަޔަކީމު. އަޅަމެންގެ ފާފަ ފު އްސަވާދެ އްވާ އިބަ އިލާހު ރުހިވޮޑިގެންފަ އިވާ އިސްލާމް ދީން މަތީގަ އި ލަހަ އްޓަވާންދޭވެ. އާމީން.\nއޮކްޓޯބަރ 7, 2019 13:51\nއަގީދާގެ ކަންކަމާ ފައިސާގެ ކަންކަމާ އެއްވަރެއް ނުކުރެވޭނެ. ދަްކަނެ ވާހަކައެއް ނެތީމަ ދެން އެއްޗެއް ކިޔަނީ.\nއޮކްޓޯބަރ 7, 2019 14:01\nމި ކަހަލަ ދީނާއި ދެކޮޅު މީހުން ދެވަނަފަހަރަށް މަޖިލީހަށް ނުހޮވަންވީ.. އޭރުން އިގޭނެ ދޯ ރައިޔަތުން ބޭނުންވާ ކަންކަން ނުކުރާމީހުން ނަށް މި މަޖިލީހުގައި ނުތިބެވޭނެކަން\nނޯ ސެކަންޑް ޗާންސް އޭ ބުނަން ކެރެންވާނެ... އެންޓީ އިސްލާމިކް މެމްބަރުންނަށް\nއޮކްޓޯބަރ 7, 2019 14:24\nއެއީ ބައްޔެއް ޖެހިފަ ތިބޭ ބަޔެއް. އިރުއަރާއިރުއޮއްސޭއިރުވެސް ދިވެހިން ގުނބޯ ހައްދަން މިތިބެނީ ޔާމީނު ޔާމީނު ކިޔާލަ ކިޔާލަ.\nއޮކްޓޯބަރ 7, 2019 14:34\nއެމްޑީއެންގެ ރިޕޯޓަކީ ސިޔާސީ ކަމެއް ނޫނެވެ. އެއި އިސްލާމް ދީނާ ގުޅުން ހުރި ކަމެކެވެ. ދިނައް ނަފުރަތު ކުރާ މީހަކު އެމްޑިއެން ދިފާއު ކުރަން ވިއެވެ.\nއޮކްޓޯބަރ 7, 2019 14:36\nކޮންމެ ޖާހިލަކު ބުނާނެ ބަސް އެހެރީ ފެނެއެއްނު! އެކަން ކުރިމީހުން؟ ބަލ؛ަގަ މޮިޔައިން ނޭ ﷲ ތިބާއަށް އިޚުތިޔާރު ދެއްވީ ތިބައި އިމްތިޙާނު ކުރެއްވުމަށް! ނަމްރޫދާއި ގާރޫނާއި ފިރުޢައުނު ތިބާއަށް ވުރެ ހައިބަތުހުރި! އާޚިރަތް ، ހިސާބު ، ނަރަކަ، ތިބައި ޤަބޫލުނުކުރާކަހަލަ! ތިބާ ކިތައްމެ ޖާހިލުވިޔަސް އެކަލާނގެއަށް އުނިނުވާނެ! ތިބާ ކިތައްމެ ތަޤުވާވެރިވިޔަސް އެކަލާނގެއަށް އިތުރު ނުވާނެ\nއޮކްޓޯބަރ 7, 2019 15:00\nﷲކަމަކައް އިރާދަކުރައްވައިފިނަމަ އެކަމަކައްހުރަސްއަޅާނެ ހުރަސްއެޅޭނެމީހެއްވެސްނުހުންނާނެ މިހާރުމިފެންނަނީ އެމަންޒަރު ދީނާ ދެކޮޅައްއެއްޗެއްބުނީމަ އެކަންކުއްވެރިކުރުމުގެބަދަލުގައި އަމިއްލައައް އެކަންދިފާޢުކޮއް ލާދީނީ ޓެގްއަމިއްލައައްއެޅޭތަން އެންމެފަހުން އާޙިރުގައިި މިކަންނިމޭއިރުމިކަމައްފެންބޮވައިގަންފަތިބި ހުރިހާމުނާފިޤުންފަޅާއަރާނެ\nއޮކްޓޯބަރ 7, 2019 17:29\nޢާޒިމަށް އެނގޭތަ އިންގިރޭސި ބަހުން "ފިލިބަސްޓާރ" ގެ މާނަ ؟ ބޭކާރު ވާހަކަ ނުދައްކާ މޑނ، ޔާމީން، އަންނި، މި އެންމެނަށް ފިޔަވަޅު އަޅާބަލަ.\nއޮކްޓޯބަރ 7, 2019 20:55\nކަލޯމެންނަށް ވާނީ ހަމަ ތިވަރު.... ގަންޖާ ބުނާގޮތްނޫން ގޮތެއް ތީގެން އެއް މީހަކަށްވެސް ނެހެދޭނެ...... ވަހީދުބެއަށް ސާބަސް!! ތިޔަތިބީ ފިސާރި ދީންވެރި ދަރިންތަކެއް!!!\nއޮކްޓޯބަރ 7, 2019 22:09\nމީހެއްގެ މައްޗަށް ޙަސަދަ ލައިފިމީހަކު އެމީހަކަށް ބާރެއްލިބިފައި ކޮންމެތަނަކު ދައްކާނީ ފިތުނަކުރާނެވާހަކަ. އާޒިމް އެހުރި އެޝަރާބު ހިއްޕަވައިގެން. ތިމާގެ މަސްއޫލިއްޔަތަކީ ޔާމީނަށް ބެވުންކަމުގައި ހީނުކުރޭ. ޔާމީނަށް ތިޔަތަނަކުން އެއްވެސް އަދަބެއް ނުދެވޭނެ. އެކަމަށް ހަދާފައިހުރި ތަންތަނުން އަދަބުދެވޭވަރުކަމަށް ސާބިތުބީމާ އަދަބުދޭނެ. އެރިޕޯޓަކީ ތިމާގެ ދާއިރާގެ މެމްބަރުން ބަލައިގަންނަ އިޕޯޓެއްތޯ ބަލަމާހިނގާ.\nއޮކްޓޯބަރ 7, 2019 23:04\nލާދީނީ އާޒިމ އިސްތިއުފާ


Idhikolhu Muzaharaa Ah Dhiyaee Balaalan, E Ey Rasmee Kameh Noon - China Safeeru - Vaguthu\nއިދިކޮޅު މުޒާހަރާ އަށް ދިޔައީ ބަލައިލަން، އެއީ ރަސްމީ ކަމެއް ނޫން – ޗައިނާ ސަފީރު\nޗައިނާ ސަފީރު އިދިކޮޅު ފަރާތްތަކުން މުޒާހަރާ ކުރާ ސަރަހައްދުގައި\nޗައިނާ ސަރުކާރުން ރާއްޖެއަށް ކަނޑައަޅުއްވާފައި ހުންނަވާ ސަފީރު ޒަންގް ލިޒޯންގް އިދިކޮޅު ފަރާތްތަކުން އެމްޑީޕީ ހަރުގެ ކައިރީގައި ރޭ މުޒާހަރާ ކުރި ސަރަހައްދުގައި މަޑުކޮށްލެއްވީ އެތަން ބަލައިލަން ކަމަށާއި އެއީ ރަސްމީ ހައިސިއްޔަތުން ކުރެއްވި ކަމެއް ނޫން ކަމަށް އޭނާ ވިދާޅުވެއްޖެއެވެ.\nއިދިކޮޅު ޕާޓީ ތަކުން ރޭ ބޭއްވި އެއްވުން ކުރިއަށް ދަނިކޮށް ޗައިނާ ސަފީރު ވަނީ އެ ސަރަހައްދަށް ވަޑައިގެން 10 ވަރަކަށް މިނެޓް އެތާ މަޑުކުރައްވާ އެއްވުން ކުރިއަށްދާ ގޮތް ބައްލަވާލައްވާފައެވެ.\nޗައިނާ ސަފީރު ވަނީ އެސަރަހައްދުގައި ތިބި ބައެއް މީހުންނާ ވާހަކަދެއްކުމުގެ އިތުރުން އަމިއްލަފުޅަށް އެއްވުމުގެ ފޮޓޯވެސް ނަންގާފައެވެ.\nޗައިނާ ސަރުކާރަކީ ރާއްޖެއާއި ވަރަށް ގާތް ގުޅުމެއް އޮންނަ ގައުމެކެވެ. ރާއްޖޭގައި ހުންނަވާ ޗައިނާ ސަފީރު ޒަންގް ލިޒޯންގް އެ މަގާމުގެ ފަތްކޮޅު ރައީސް އަބްދުﷲ ޔާމީނަށް އަރުވާފައިވަނީ މިދިޔަ އަހަރުގެ އޯގަސްޓް މަހުގެ 29 ވަނަ ދުވަހު އެވެ.\nފެބުރުއަރީ 13, 2018 12:59\nގޭދޮށުގަ ކޮންމެ ރެއަކު ހަޅޭލަވާ އުނދަގޫ ކުރާތީ އެކަންކުރަނީ ކާކުތޯ ބަލާލަން ދިޔައީ\nފެބުރުއަރީ 13, 2018 13:00\nކަލޯ ތިދިޔައީ އެސޮރު ދުވަސް 🙂 ދެން ރޯނެ ކަމެއް ނެތް..... އަވަހަށް ފޮށިބަންދު ކުރަން ބުނެ!!!!!!!\nފެބުރުއަރީ 13, 2018 13:11\nތިކަމުން ގައުމަށް ލިބޭނީ ކުރިއެރުން. ޗައިނާ ފަތުރުވެރިންނަށް ލިބޭނީ އަމާންކަމުގެ މެސެޖް. މަރުހަބާ ސަފީރު މިގައުމުގެ ހައްގުގައި ކޮށްދެއްވާ މަސައްކަތަށް.\nފެބުރުއަރީ 13, 2018 13:38\nއެއީމަރާލަން ވީމީހުން ގެ ޢަދަދު ޗައިނާސަރުކާރަށް އަންގަން ކުރެއްވި ޒިޔާރަތެއްތޯވެސް ބަލަން އެބަޖެހެއެވެ. ސަބަބަކީ އެމެރިކާ ގެ އެމްބެސެޑަރ އާއި އިންޑިޔާ އަދި ބްރިޓަން ގެ އެމްބެސަޑަރ ކައުންސިލަރުންނާއި ބައްދަލުރުމުން އެކަންވަނީ ސަރުކާރުން ކުށްވެރިކޮށްފަޢެވެ.\nފެބުރުއަރީ 13, 2018 14:05\nހެހެހެހެހެ ޗައިނާ ސަފީރު ގަޅިޖެހުނީ، އުތަ؟&^!#!! ހެހެހެހެހެ ބޭހޮއްކޮ\nފެބުރުއަރީ 13, 2018 14:20\nބަލަންވާނެ. ބަލާފަ ދުނިޔެއަށް ހަގީގަތް ހާމަކޮށްދީ. ޢިންޑިޔާއިން ލައްވާލާ ގުދަކަށް ދެގުދު ލައްވާލާނެ ޗައިނާއިން


Enme agu heyokoh Ventilator gennan hushaelhin, havaalu nukuraa sababeh adhives naangaa: STO\nއެންމެ އަގުހެޔޮކޮށް ވެންޓިލޭޓަރު ގެންނަން ހުށައެޅިން، ހަވާލުނުކުރާ ސަބަބެއް އަދިވެސް ނާންގާ: އެސްޓީއޯ\nކޮވިޑް-19ގެ ބަލިމަޑުކަމާއި ގުޅިގެން ވެންޓިލޭޓަރުތަކެއް ގެނައުމަށް ހެލްތު މިނިސްޓްރީން ތިން ކުންފުންޏެއްގެ ކިބައިން ކޯޓޭޝަން ހޯދުމަށް އެދުމުން އެންމެ ހެޔޮއަގުގައި ވެންޓިލޭޓަރު ގެނައުމަށް ހުށައެޅީ ސްޓޭޓް ޓްރޭޑިންގ އޯގަނައިޒޭޝަން (އެސްޓީއޯ)އިންކަމަށް އެކުންފުނިން ބުނެފިއެވެ.\nއެސްޓީއޯގެ މީޑިޔާ އޮފިޝަލް އަބްދުﷲ މުހައްމަދު، އަބޯ ވިދާޅުވީ އެކުންފުނިން ތިން ކުންފުންޏެއްގެ ވެންޓިލޭޓަރުތައް ގެނައުމަށް ހިނގާނެ ޚަަރަދާއި ވޭތުވާނެ މުއްދަތު ހެލްތު މިނިސްޓްރީއަށް އެންގިއެވެ. އޭގެ ތެރޭގައި ސްވިޑަން، ޖަރުމަނުވިލާތް އަދި އެމެރިކާގެ ކުންފުނިތަކުން އުފައްދާ ވެންޓިލޭޓަރުތައް ހިމެނެއެވެ.\nއެސްޓީއޯގެ ފަރާތުން ވަނީ އެ މަސައްކަތް ހެލްތު މިނިސްޓްރީން ހަވާލުކުރި ނާޑް އަދި މެޑްޓެކްއިން ދިން އަގުތަކާއި އަޅާބަލާއިރު، މާ ހެޔޮއަގެއްގައި ވެންޓިލޭޓަރުތައް މިދިޔަ މަހުގެ ފަހުކޮޅުގައި ގެންނާނެކަމަށް ބިޑްގައި އަންގާފައެވެ. ނަމަވެސް އެ ކުންފުންޏަށް ވެންޓިލޭޓަރުތައް ގެނައުމަށް ހަވާލުނުކުރަން ނިންމި ސަބަބެއް ހެލްތު މިނިސްޓްރީން އަދިވެސް އަންގާފައި ނުވާކަމަށް އަބޯ ފާހަގަ ކުރެއްވިއެވެ.\nއެކުންފުނިން މައުލޫމާތުދޭ ގޮތުގައި އެފަރާތުންވަނީ ސްވިޑެންގެ ބްރޭންޑެއްގެ ވެންޓިލޭޓަރުތަކެއް 30 ދުވަހާއި 45 ދުވަހާ ދޭތެރޭގައި ގެނެސްދޭން ހުށައަޅާފައެވެ. އޭގެން ކޮންމެ އެއްޗެއްގެ އަގަކީ 206،000 ރުފިޔާއެވެ.\nނަމަވެސް ހެލްތު މިނިސްޓްރީން ވެންޓިލޭޓަރުތައް ގެނައުމަށް ހަވާލުކުރި ކުންފުނިތަކުގެ ތެރެއިން މި އަދަދާއި ކިރިޔާވެސް ގާތްކުރާ އަދަދެއް ހުށައަޅާފައިވަނީ މެޑްޓެކް ކުންފުނީގެ ފަރާތުންނެވެ. މެޑްޓެކްއިން ހުށަހަޅާފައިވަނީ ބެލަވިސްޓާ ބްރޭންޑްގެ ވެންޓިލޭޓަރެއް 288،914ރުފިޔާއަށް ގެނެސްދިނުމަށެވެ. މި ވެންޓިލޭޓަރުތައް ގެންނަން7ދުވަހާއި 14 ދުވަހާ ދެމެދުގެ މުއްދަތެއް ނަގާނެކަމަށް އެކުންފުނިން ވަނީ ބިޑްގައި އޭރު ބުނެފައެވެ.\nފާހަގަކޮށްލެވޭ ގޮތުގައި ގިނައަދަދެއްގެ ފަރާތްތަކުން ދަނީ ވެންޓިލޭޓަރުތައް ގެނައުން ލަސްވާ މައްސަލައިގައި ކަންބޮޑުވުން ފާޅުކޮށް، އެކަމުގައި ހެލްތު މިނިސްޓްރީގެ ތެރެއިން ބައެއް ފަރާތްތަކަކުން ހިންގި ކޮރަޕްޝަންގެ އަމަލުތަކެއް ހިމެނޭކަމުގެ ތުހުމަތުގެ އިނގިލި ދިއްކުރަމުންނެވެ.\nބައެއް ބިޑްތަކަކީ ވަގުތާ ހާލަތައް ބަލައި އަގު ބޮޑު ވިޔަސް ބިޑް ހަވާލުކުރަން ޖެހޭ ކަންކަން. ދެން މީގަ އޮންނާނީ ބިޑް ކޮމެޓީން ނިންމާ ނިންމުމަށް ބަލައި ޖޫރިމަނާ ކުރުން ނޫނީ ވަގުތު އިތުރުކޮއްދިނުން.


Tourism Ministry ge twitter account hack koffi | Mihaaru\nޓޫރިޒަަމް މިނިސްޓްރީގެ ޓުވިޓާ އެކައުންޓް ހެކްކޮށް ޓުވީޓްތަކެއް ކޮށްފައި.\n15 މެއި 2020 - 01:14\nޓޫރިޒަމް މިނިސްޓްރީގެ ޓުވިޓާ އެކައުންޓް މިރޭ ހެކްކޮށް ޓުވީޓްތަކެއް ކޮށްފި އެވެ.\nއެ މިނިސްޓްރީގެ އެކައުންޓް ހެކްކޮށް ކުރި ޓުވީޓްތަކުގައި، ކޮވިޑް-19އާ ދެކޮޅަށް ކުރާ މަސައްކަތުގައި ސަރުކާރަށް ތުހުމަތުތަކެއްކޮށް ފާޑުކިޔާފައިވެ އެވެ. ބޭރުން ރާއްޖެ އަށް ލިބޭ އެހީތަކަށް ވީ ގޮތް އޮޅުންފިލުވައިދިނުމަށާއި މި ބަލިމަޑުކަމުގައި ސަރުކާރުން ފައިސާ ހޭދަކުރާ ގޮތާ މެދު ޓުވީޓްތަކުގައި ހިތްހަމަނުޖެހުންފާޅުކޮށްފައިވެ އެވެ.\nފުލުހުން ބުނި ގޮތުގައި ޓޫރިޒަމްގެ ޓުވިޓާ އެކައުންޓް ހެކްކުރި މައްސަލަ އަންނަނީ ތަހުގީގު ކުރަމުންނެވެ.\nޓޫރިޒަމް މިނިސްޓްރީގެ ޓުވިޓާ އެކައުންޓް ހެކްކުރިއިރު ކޮވިޑް-19 އާ ގުޅޭ މައުލުމާތު ދުވަހުން ދުވަހަށް ފޯރުކޮށްދޭ ހެލްތު ޕްރޮޓެކްޝަން އޭޖެންސީގެ ވެބްސައިޓު ވެސް މީގެ ހަފުތާއެއްހާ ދުވަސް ކުރިން ހެކްކުރި އެވެ.\nއެޗްޕީއޭގެ ވެބްސައިޓް ހެކްކޮށް، ސަރުކާރަށް ބޮޑެތި އިންޒާރުތަކެއް ދިނެވެ. އެ މެސެޖުގައި ބުނެފައިވަނީ ކޮވިޑް-19 ފެތުރިފައިވާ މި ހާލަތުގައި ސަރުކާރުން "ކުޅެނީ ޕޮލިޓިކްސް" ކަމަށެވެ. މި ކަންކަން އިސްލާހު ނުކުރާ ނަމަ ސިއްރުތައް ހާމަކުރާނެ ކަމަށް ބުނެފައިވެ އެވެ.\nޓޫރިޒަމްގެ އެކައުންޓް މި ހެކްކުރީ، ދުނިޔޭގެ އެކި ގައުމުތަކެކޭ އެއްގޮތަށް ރާއްޖޭގައި ވެސް ސައިބަ އެޓޭކްތަކެއް ދެމުން ދާތީ އެ މައްސަލަތައް ބަލަމުން އަންނަކަމަށް ފުލުހުން މިރޭ ބުނެފައި ވަނިކޮށެވެ.\nފުލުހުން ބުނިގޮތުގައި ރާއްޖޭގައި ކޮވިޑް-19 އާ ދެކޮޅަށް ކުރާ މަސައްކަތުގެ އިސް ސަފުގައި ހަރަކާތްތެރިވާ އެކި މުއައްސަސާތަކުގެ މީހުންގެ ފޯނު ހެކްކުރަން އުޅޭ މައްސަލަތަކެއް ވަނީ ހުށަހަޅައިފަ އެވެ.\nކުށްކުރުން ފުލުހުން ޓޫރިޒަމް ޓޫރިޒަމް މިނިސްޓްރީ ސައިބަ ކްރައިމް\nވަގުކަދުރު މިފަހަރު ސައުދީން ދިންކަދުރުތަށް އެހެރީ ރުއްފަޅުވަން ބަހައްޓާފަތޯ މިދިޔައަހަރުވެސް ކަދުރު ބަަލައިދިޔައީމަ ބުނީ މިހާރު ހުސްވެއްޖޭ އެކަމަކު އެތަށްދުވަހެއްފަހުން ރޯދަމަހު އެއްމެ ފަހުދުވަހު ރީދޫ ޕާޓީކުދިންކޮޅަށް އަންގާލީ އައި ޑީ ކާޑު ހިފައިގެން އަންނާށޭ ކޮބާވަގުކަދުރު...\nޓޫރިޒަމް މިނިސްޓަރަކަށް މަލީހު ހަމަޖެއްސުމުން ޓޫރިޒަމް މިނިސްޓްރީގެ އެކައުންޓްތައް ހެކްކުރުން ހުއްޓުވިދާނެ.\nއިންސާނުން އިންސާނުންގެ ބަލިފައިތައް ހޯދާނެ. އިންސާނަކު ހަދައިފި އެއްޗެއްގައި އަނެއް އިންސާނަކަށް ފޯއަޅުވާލެވޭނެ ކޮންމެވެސް ގޮތެއް އަބަދުވެސް އޮންނާނެ. ފޯނުގައި އެކައުންޓުތައް އޮޓޯ ސޭވްވާ ގޮތައް ހެދުމާއި، ފަސޭހަކޮށްލެވެން ކުރެވޭ ވަރަށް ގިނަ ކަންކަމުގެ ސަބަބުން ޕާސްވޯޑް ދަމައި ގަތުމަށާއި ރީސެޓް ކޮށްލަން ފަސޭހަވާތީ "ހެކް" މި ގިނަވަނީ. ސެކިއުރިޓީ ޔޫސާފްރެންޑްލިނަސް އަދި ޚަރަދު، މި ބެލެންސް ކުރަން ވަރަށް އުނދަގޫ. ޚަރަދު މާކުޑަ ނުވަތަ ފަސޭހަ މާބޮޑު = ހެކް\nހެހެހެ..... ހާދަހާވާ ދަށްފެންވަރުގެ ކަންޖަމޭދޯ މިކުރަނީ. ތިހެން ހެކްކުރީމާ ކޮންކަމެއްވަނީ. އަހަރުމެން ހިތަކަށް ނާރާ ކަހެރުވަކެކޭވެސް\nތިމަތިމާމެންނަށް ހަރާމާއި ހަލާލެއްނެތި ގޮހޮރުފުރަށް ހިތަކަށް ދަޢުލަތުގެ ހަޒާނާ ލިބުމަށްފަހު އެފުރުސަތު ތާއަބަދަށް ދެމިނުއޮތުމުން ވެރިކަމުގެފަރާތަށް އެމީހުންނަށް ކުރެވުނުހާ ޖެއްސުމެއްކުރާނެ. ލަދުހަޔާތުގެ ކުނޑިފުކެއްވާނަމަވެސް މިދަނޑިވަޅު ޑޮކްޓަރުންގެ ފޯން ހެކްކުރާކަށް ނޫޅޭނެ ހަމަ ހަޔާތްކުޑައީ! އަހުރެން ދެނެއް އިދިކޮޅަކަށް ތާޢީދެއް ނުކުރާނަށް އުމުރަށް ސަލާމް.\nހެކްކޮސްފައިވެސް ލިޔެފައިހުރީ ހާދަ ރަނގަޅު ވާހައޭ\nއަލީ ވަހީދަކީ އެއްވެސް ގޮތަކަށް އިތުބާރު ކުރެވޭ މީހެއް ނޫން. ތިކަމުގައިވެސް އޭނާ ބުނާ ބަހެއް ގަބޫލުކުރަން ދަތި. ހަޑިހުތުރު އެއްޗިހި ގޮވުމުގެ އިތުރަށް ހުސް ދޮގު ހަދާނީ.\nއަލީ ވަހީދު އަމިއްލައަށްވެސް ތިޔަ ފަދަ ކަމެއް ކޮށްފާނެ. ނަޝީދެކޭ އެއްގޮތަށް މީހުންނަށް ދެއްކެން ކޮންމެފަދަ ކަމެއްވެސް ކޮށްވާނެ. އެޓެންޝަން ޑިސްއޯޑަރ ހުންނަ2މީހުން ތިޔައީ.\nއަލީ ވަހީދު ޖައްސާ އިސްޓަންޓު\nއިންފޯމޭޝަން ޓެކްނޮލޮޖީ މިނިސްޓަރ އަދިވެސް ޓެރަސްމަތީ ގަސްހެއްދޭތޯ ބަލާ!


ކ.މާފުށިން އިތުރު ދެ ފަތުރުވެރިޔަކު ކޯވިޑް19 އަށް ފައްސިވެއްޖެ! - Sandhaanu\nކ.މާފުށިން އިތުރު ދެ ފަތުރުވެރިޔަކު ކޯވިޑް19 އަށް ފައްސިވެއްޖެ!\nގެސްޓްހައުސް ވިޔަފާރި ރާއްޖޭގައި އެންމެ ފުޅާ ދާއިރާއެއްގައި ކުރަމުން އަންނަ އެއް ރަށް ކަމުގައިވާ ކ.މާފުށިން އިތުރު ދެ ފަތުރުވެރިޔަކު ކޯވިޑް19 އަށް ފައްސިވެއްޖެއެވެ. މާފުށިން މީގެ ކުރިން ވެސް ވަނީ3ފަތުރުވެރިޔަކު ބައްޔަށް ފައްސިވެފައެވެ. އެހެން ކަމުން މިހާތަނަށް ބައްޔަށް ފައްސިވީ ޖުމްލަ ފަތުރުވެރިންގެ އަދަދު މިވަނީ5އަކަށް އަރައިފައެވެ.\nމާފުށިން ކޯވިޑަށް ފައްސިވެފައިވާ ފަތުރުވެރިން ތިބި ކަމަށް މައުލޫމާތު ލިބިފައިވަނީ އެރީނާ ބީޗް ހޮޓެލް، ސޯލްޓް ބީޗް ހޮޓެލް އަދި ކާނި ޕާމް ޙޮޓެލް އިންނެވެ. މިގޮތުން އެންމެ ގިނަ ކޭސް ފެނިފައިވަނީ ސޯލްޓް ބީޗް ހޮޓެލް އިންނެވެ. އެތަނުގައި ތިބި3ފަތުރުވެރިޔަކު ވަނީ ބައްޔަށް ފައްސިވެފައެވެ.\nކޯވިޑް19 އާއި ގުޅިގެން އެންމެ ބޮޑަށް އަސަރުކުރި އެއް ވިޔަފާރިއަކީ ގެސްޓްހައުސް ވިޔަފާރިއެވެ. މިހާރު ގެސްޓުން އައުމުގެ ހުއްދަ ދެމުން އައިކަމުގައި ވިޔަސް، އެރަށެއްގައި ފަތުރުވެރިން އުޅޭނަމަ ރަށުން ބޭރަށް ކަރަންޓީނު ވުމަކާއި ނުލާ، ޒަރޫރީ ބޭނުމަކަށް ނޫނީ ނުދެވެއެވެ. މިކަމާއި ގުޅިގެން ރާއްޖެތެރޭގެ ގެސްޓް ހައުސް ވިޔަފާރީގެ ޅަފަތުގައި އޮތް ގިނަ ރަށްރަށަށް ފަތުރުވެރިން ނުގެނެއެވެ. އެއީ އެކަމުގެ ސަބަބުން ރަށުގެ ރައްޔިތުންނަށް އިތުރު ތަކްލީފްތަކާއި ކުރިމަތި ވާތީއެވެ.


ޕްރިމިއާ ލީގް: ވާދަވެރި ކުޅުމަކަށް ފަހު ލީޑްސް ފުރަތަމަ މޮޅު ހޯދައިފި – Dhuvas Online\nއިނގިރޭސި ޕްރިމިއާ ލީގުގައި މިރޭ ފުލަމްއާއި ދެކޮޅަށް ކުޅުނު މެޗުން މޮޅުވެ ލީޑްސް ޔުނައިޓެޑުން އެމީހުންގެ ފުރަތަމަ މޮޅު ހޯދައިފިއެވެ.\nމިރޭ ލީޑްސް ޔުނައިޓެޑުގެ އަމިއްލަ ދަނޑުގައި ކުޅުނު މި މެޗުން ފުލަމްގެ މައްޗަށް ކުރި ހޯދީ 3-4 ގެ ނަތީޖާއަކުންނެވެ.\nދެޓީމުގެ ފަރާތުންވެސް ވަރަށް ވާދަވެރި ކުޅުމެއް ފެނިގެން ދިޔައިރު، ލީޑްސްއިން ވަނީ ހެލްޑާ ކޮސްޓާ ކާމިޔާބު ކޮށްދިން ލަނޑުން މެޗުގެ ފުރަތަމަ ފަސް މިނެޓު ތެރޭ މެޗުގެ ލީޑު ނަގާފައެވެ. ނަމަވެސް ލީޑްސް އަށް މި ލީޑުގައި ދެމި އޮވެވުނީ ވަކި ހިސާބަކަށެވެ. މެޗުގެ 31 ވަނަ މިނެޓުގައި ލިބުނު ޕެނަލްޓީއެއް ގޯލުގެ ތެރެއަށް ވައްދާލައިގެން ފުލަމްއިން ވަނީ މެޗުގެ ނަތީޖާ އެއްވަރުކޮށްފައެވެ. މި ޕެނަލްޓީ ގޯލުގެ ތެރެއަށް ވައްދާލީ ސާބިއާ ފޯވާޑް އަލެކްސަންޑްރޯ މިޓްރޮވިޗް އެވެ. މެޗުގެ ފުރަތަމަ ހާފު ނިމުމުގެ ކުރިން ލީޑްސްއިންް ވަނީ ދެވަނަ ފަހަރަށް މެޗުގެ ލީޑް ނަގާފައެވެ. މި ފަހަރު ލީޑް ނެގީ ޕޮލަންޑް މިޑްފީލްޑަރ މަތިއުޒް ކްލިޗް ކާމިޔާބު ކޮށްދިން ލަނޑުނެވެ. މި ލަނޑު ކާމިޔާބު ކުރީ ލިބުނު ޕެނަލްޓީ އަކުންނެވެ.\nލީޑްސް ޔުނައިޓެޑުން ލީޑުގައި އޮވެ މެޗުގެ ފުރަތަމަ ހާފު ނިންމާލި އިރު، މެޗުގައި އެޓީމުން ކާމިޔާބު ކުރި ތިންވަނަ ލަނޑު މެޗުގެ50 ވަނަ މިނެޓުގައި ކާމިޔާބު ކޮށްދިނީ ޕެޓްރިކް ބެމްފޮޑް އެވެ. އޭގެ ފަހުން ލީޑްސްއިން މެޗުގެ ހަތަރު ވަނަ ލަނޑު ކާމިޔާބު ކުރި އިރު، މި ލަނޑު އެޓީމަށް ކާމިޔާބު ކޮށްދިނީ މެޗުގެ ފުރަތަމަ ލަނޑުވެސް ކާމިޔާބު ކޮށްދިން ހެލްޑާ ކޮސްޓާއެވެ. ލީޑްސްއިން ހަތަރުވަނަ ލަނޑު ކާމިޔާބު ކުރިތާ ހަތަރުވަރަކަށް މިނެޓުފަހުން ފުލަމްއިން ވަނީ ޖެހިޖެހިގެން ދެ ލަނޑު ޖަހާ ފަރަގު ކުޑަކޮށްފައެވެ. ނަމަވެސް މި މެޗު ނިމިގެން ދިޔައީ ލީޑްސް އެއް ލަނޑުގެ ތަފާތުން މޮޅުވެގެންނެވެ.\nމިރޭގެ މެޗުން ލީޑްސް މޮޅުވި އިރު، އެޓީމު ލީގުގައި ފުރަތަމަ ކުޅުނު މެޗުން ވަނީ ލިވަޕޫލް އަތުން 3-4 ގެ ނަތީޖާއިން ބަލިވެފައެވެ. އަދި މިރޭ ލީޑްސްއަތުން ބަލިވި ފުލަމް ވަނީ ލީގުގައި ކުޅުނު ފުރަތަމަ މެޗުންވެސް ބަލިވެފައެވެ.\nލީޑްސް ޔުނައިޓެޑު ދެން ނިކުންނާނީ ރަށުން ބޭރުގައި ޝެފީލްޑް ޔުނައިޓެޑާއި ދެކޮޅަށެވެ. އަދި ފުލަމް ނިކުންނާނީ އެސްޓަން ވިލާއާއި ދެކޮޅަށެވެ.


Ebbasvumaa khilaaf ah kuyyah dheefai huri baeh flat thah athulan fashaifi | Mihaaru\nހުޅުމާލޭގައި އަޅާފައިވާ ފްލެޓްތަކެއް: މި ފްލެޓްތަކުގެ ތެރެއިން، އެއްބަސްވުމާ ޚިލާފަށް ދޫކޮށްފައި ހުރި ފްލެޓްތައް ވަނީ އަތުލަން ފަށާފައި.\nކުއްޔަށް ދީފައި ހުރި ގިނަ އަދަދެއްގެ ފްލެޓަށް ނޯޓިސް ދީފި\n27 މާޗް 2018 - 16:04 38 comments\nގާތްގަނޑަކަށް 15،000 މީހުން ކުރިމަތިލީ މަޝްރޫއުން ފްލެޓް ދިނީ 661 މީހުންނަށެވެ. ފްލެޓްގެ ތަޅުދަނޑި ހައުސިން މިނިސްޓްރީން ހަވާލުކުރުމާއެކު، ބައެއް މީހުން ވަނީ އޮންލައިންކޮށް އިޝްތިހާރުކޮށްގެން ފްލެޓްތައް ކުއްޔަށް ދީފަ އެވެ. މިއީ، ފްލެޓް ދޫކުރި އެއްބަސްވުމާ ޚިލާފު ކަމެކެވެ.\n"މިހާރު"އަށް އެނގިފައިވާ ގޮތުގައި، އެއްބަސްވުމާ ޚިލާފަށް ކުއްޔަށް ދޫކޮށްފައިވާ ގިނަ އަދަދެއްގެ ބައެއްގެ އަތުން ފްލެޓް އަތުލަން މިނިސްޓްރީން ވަނީ ނޯޓިސް ދީފަ އެވެ. އެ މީހުންނަށް އަންގާފައި ވަނީ، ވަކި މުއްދަތެއްގެ ތެރޭގައި އެ ފްލެޓްތައް ދައުލަތަށް ނަގާނެ ކަމަށެވެ.\nހުޅުމާލޭން ދޫކުރާ މި ފްލެޓްތަކުގެ ކުލީގެ ގޮތުގެ ކަނޑައަޅާފައިވަނީ 25 އަހަރަށް ބަހާލައިގެން މަހަކު 6،000 ރުފިޔާ އެވެ. އަދި ޑައުންޕޭމަންޓްގެ ގޮތުގައި ދައްކަން ޖެހެނީ 25،000 ރުފިިޔާ އެވެ. މާލޭގެ އާއްމު އަގުތަކާ އަޅާ ބަލާއިރު އަގު ހެޔޮ މި ފްލެޓްތައް ލިބުނު މީހުން ކުއްޔަށް ދޫކުރަނީ ވަރަށް އަގުބޮޑުކޮށެވެ.\nމި މަޝްރޫއުގައި ފްލެޓް ދޫކުރީ އިންސާފުން ނޫން ކަމަށް ބުނެ ޝަކުވާ ބޮޑުވުމާ ގުޅިގެން، ދިފާއުގައި ސަރުކާރުން ދެއްކި ވާހަކަތަކުގައި، އެއްބަސްވުމާ ޚިލާފުވާނަމަ ފްލެޓް އަތުލާނެ ކަމަށް އޮތީ ބުނެފަ އެވެ. ފްލެޓް ހަވާލުކުރުމަށް ފަހު، އެޗްޑީސީ މެދުވެރިކޮށް ހައުސިން މިނިސްޓްރީން އައީ ފްލެޓްތަކުގައި ދިރިއުޅެނީ ކޮން ބައެއްތޯ ޗެކްކުރަމުންނެވެ.\nމި ފްލެޓް ލިބުނު މީހުންގެ ލިސްޓު ހަތަރު އަހަރު ފަހުން އާއްމު ކުރި އިރު، އެކަން ކޮށްފައިވަނީ ކޮރަޕްޝަނަށް މަގުފަހިވާ ގޮތަށް ކަމަށް ބުނެ ގިނަ ބަޔަކު ވަނީ އެންޓި ކޮރަޕްޝަން ކޮމިޝަން (އޭސީސީން) އަށް މައްސަލަ ހުށަހަޅައިފަ އެވެ. އެކަމަކު އެ ކޮމިޝަނުން އެކަމާ މެދު އަދިވެސް ގޮތެއް ނުނިންމައި، އެ މައްސަލަ ދަނީ ދިގުދެމެމުންނެވެ.\nއެކަމަކު މި ތުހުމަތުތައް ހައުސިން މިނިސްޓްރީން ވަނީ ދޮގުކޮށްފަ އެވެ. ހައުސިން މިނިސްޓްރީން ބުނެފައިވާ ގޮތުގައި ފްލެޓް ދިނުމުގެ ހުރިހާ ކަމެއް ވެސް ދިޔައީ އެ މިނިސްޓްރީގެ ބެލުމުގެ ދަށުންނެވެ.\nއިތުރު ލިޔުންތައް ހުޅުމާލެ ބޯހިޔާވަހިކަން ހައުސިން މިނިސްޓްރީ ކުރީގެ މިނިސްޓަރު ޑރ. މުހައްމަދު މުއިއްޒު


ޤައިދީންނަށް ހިންގާ ކޮމްޕިއުޓަރ އެޕްލިކޭޝަން ކޯސް ފަށައިފި\nޤައިދީންނަށް ހިންގާ ކޮމްޕިއުޓަރ އެޕްލިކޭޝަން ކޯހުގެ ހަތަރުވަނަ ބެޗް މިއަދު މާފުށީ ޖަލުގައި ފަށައިފިއެވެ.\nއިންސްޓިޓިއުޓް ފޮރ ކަރެކްޝަނަލް ސްޓަޑީޒް (އައިކޯސްޓް) އިން ކުރިއަށް ގެންދާ މި ކޯހަކީ ކޮންޕިއުޓަރގެ ދާއިރާއިން ކުރިއަށް ދިއުމަށް ބޭނުންވާ ޤައިދީންނަށް ކޮންޕިއުޓަރުގެ ބޭސިކް އަސާސްތައް ދަސްކޮށްދިނުމާއި، އެރޮނގުން ކުރިއަށްދާން ބޭނުންވާ ފަރާތްތަކަށް އެފުރުޞަތު ތަނަވަސްކޮށްދިނުމެވެ.\nމޯލްޑިވްސް ކޮލިފިކޭޝަން އޮތޯރިޓީ (އެމް.ކިއު.އޭ) އިން އެޕްރޫވްކޮށްގެން ކުރިއަށް ގެންދާ މިކޯހަކީ ޖަލުގައިތިބި ދެޖިންސްގެ ޤައިދީންނަށް އަމާޒުކޮށްގެން ކުރިއަށްގެންދާ ކޯހެކެވެ. މި ކޯހުގައި ކިޔަވައިދެއްވަނީ އައިކޯސްޓްގެ މުދައްރިބުންނެވެ.\nމިކޯހަކީ މޯލްޑިވްސް ކަރެކްޝަނަލް ސަރވިސްއިން ޤައިދީން ރިހެބިލިޓޭޓްކޮށް އަނބުރާ މުޖުތަމަޢަށް ނެރުމަށް ކުރަމުންގެންދާ މަސައްކަތްތަކުގެ ތެރެއިން ކުރިއަށް ގެންދާ ކޯހެކެވެ. ފަސް ހަފްތާގެ މުއްދަތަށް ކުރިއަށްގެންދާ މި ކޯހުގައި ޖުމްލަ 31 ޤައިދީން ބައިވެރިވެފައިވެއެވެ.


އިންޑޮނޭޝިޔާއިން ބޯޓުދެލި ބޭރުކުރުން މަނާކުރިކުރުން ނިމުމަކަށް ގެނައުމަށް، އެދެންފަށައިފި އިންޑޮނޭޝިޔާއިން ބޯޓުދެލި ބޭރުކުރުން މަނާކުރިކުރުން ނިމުމަކަށް ގެނައުމަށް، އެދެންފަށައިފި\nއިންޑޮނޭޝިޔާއިން ބޯޓުދެލި ބޭރުކުރުން މަނާކުރިކުރުން ނިމުމަކަށް ގެނައުމަށް، އެދެންފަށައިފި\nއިންޑޮނޭޝިޔާއިން ބޯޓުދެލި ހިފައިގެން ޖަޕާނަށް ދިއުމަށް ތައްޔާރުވެފައިޥާ ބޯޓުތައް ފުރުމުގެ ހުއްދަ ދިނުމަށް ޖަޕާނުން އިންޑޮނޭޝިޔާގެ ސަރުކާރުގައި އެދިއްޖެއެވެ.\nޖަޕާނުން އިންޑޮނޭޝިޔާގެ ހަކަތައާބެހޭ ވަޒީރަށް ފޮނުވި ސިޓީގައި ބުނެފައިވަނީ ބޯޓުދެލި ހިފައިގެން އެޤައުމަށް ދިއުމަށް ބަރުކޮށްފައިވާ5އުޅަނދު ފުރުމުގެ ހުއްދަ ދެއްވުމަށެވެ. އަދި އިންޑޮނޭޝިޔާގެ ޕަވަރ ޕްލާންޓުތަކުން ބޭނުން ނުކުރާ ބޯޓުދެލީގެ ވައްތައްރެއް ކަމަށްވާ ހައި ކެލޮރިކް ކޯލް، އެކްސްޕޯޓަށް ހުޅުވާލުމަށް ވަނީ ގޮވާލާފައެވެ.\nޖަޕާނަކީ އިންޑޮނޭޝިޔާއިން މަހެއްގެ މައްޗަށް 2މިލިއަން ޓަނުގެ ބޯޓުދެލި އިމްޕޯޓުކުރާ ޤައުމެކެވެ. އެހެންކަމުން އިންޑޮނޭޝިޔާއިން މި ޖަނަވަރީމަހު ބޯޓުދެލި އެކްސްޕޯޓުކުރުން މަނާކުރުމުން ގެއްލުންތަކާ ކުރިމަތިލާންޖެހޭ ޤައުމުތަކުގެ ތެރޭގައި ޖަޕާން ހިމެނެއެވެ. މިހަފްތާގައި ޗައިނާއާއި އޮސްޓްރޭލިއާގައިވެސް ބޯޓުދެލީގެ އަގު ވަނީ މައްޗަށްގޮސްފައެވެ. ކުރިއަށްއޮތީ ފިނި މޫސުން ކަމަށްވުމުން ކަރަންޓު ބޭނުންކުރާ މިންވަރު އިތުރުވެގެންދާނެތީ، ޗައިނާއާއި ޖަޕާން ފަދަ، އިންޑޮނޭޝިޔާއިން އެންމެ ގިނަ ޢަދަދަކަށް ބޯޓުދެލި އިމްޕޯޓުކުރާ ޤައުމުތަކުން ދަނީ ކަންބޮޑުވުން ފާޅުކުރަމުންނެވެ.\n5.9މިލިއަން ޓަނުގެ ބޯޓުދެލި އެކްސްޕޯޓުކުރުމަށް ތައްޔާރުވެފައިއޮތް 100 އުޅަނދު، ފުރުމުގެ ހުއްދަ ނުލިބުމުގެ ސަބަބުން ނުފުރި އިންޑޮނޭޝިޔާގެ ބަނދަރުގައި މިވަގުތު އެބައޮތެވެ.\nބޯޓުދެލި އެކްސްޕޯޓަށް ހުޅުވާލުމާގުޅޭ މަޝްވަރާތައް ބުދަދުވަހު ބޭއްވުމަށް އިންޑޮނޭޝިޔާ ސަރުކާރުން ނިންމާފައިވީ ނަމަވެސް، މަޝްވަރާތައް ވަނީ ފަސްކޮށްފައެވެ. އަދި ބޯޓުދެލި އެކްސްޕޯޓަށް އަލުން ހުޅުވާލާނެ ތާރީޚެއް ބުނަން ނޭނގޭކަމަށް ސަރުކާރުގެ އިދާރާތަކުން ހާމަކުރެއެވެ.\nއިންޑޮނޭޝިޔާގެ ރިޒާވުން ބޯޓުދެލި ހުސްވުމާ ގާތްވެ، ބައެއް ސަރަޙައްދުތަކުން ކަރަންޓުކެނޑިދާނެކަމަށް ބަލައި، ބޯޓުދެލި އެކްސްޕޯޓުކުރުން މަނާކޮށްފައިވަނީ މި ޖަނަވަރީމަސް ފެށުމާއެކުގައެވެ. މިހާތަނަށް އިންޑޮނޭޝިޔާގެ ސަރަޙައްދީ ރިޒާވަށް 13.9މިލިއަން ޓަނުގެ ބޯޓުދެލި އިތުރުވެފައިވާއިރު، މިޢަދަދަކީ މިމަހަށް ބޭނުންވާ 5.1މިލިއަން ޓަނަށްވުރެ ދެގުނަ އިތުރު ޢަދަދެއް ނަމަވެސް، މަދުވެގެން 20 ދުވަހު ހުސްނުވެ ބޭނުންކުރެވޭވަރަށް ސްޓޮކް އިތުރުކުރުމަށް ބޭނުންވާކަމަށް އެޤައުމުގެ ސަރުކާރުން ހާމަކުރެއެވެ.


India ge National Knowledge Network Raajjey gai fulhaa kuranee\nއިންޑިއާ ސަފީރު ޝްރީ ސަންޖޭ ސުދީރް\nރާއްޖޭގެ ކަންކަމަށް އިންޑިއާއިން އަތްގަދަ ކުރާތީ ފާޑުކިޔުން ބޮޑުވެފައި ވަނިކޮށް އިންޑިއާގެ ނެޝަނަލް ނޮލެޖް ނެޓްވޯކް (އެންކޭއެން) ރާއްޖޭގައި ފުޅާ ކުރަން ނިންމައި އެ މަސައްކަތް ކުރަމުން އަންނަ ކަމަށް ރާއްޖޭގައި ހުންނަ އިންޑިއާ ހައި ކޮމިޝަނުން ބުނެފި އެވެ.\nރާއްޖެއާ އިންޑިއާ ގުޅޭ ކަންކަން ފަހަކަށް އައިސް އިއުލާން ކުރަނީ އިންޑިއާ އެންބަސީންނެވެ.\nމިއީ ރައީސް އިބްރާހިމް މުހައްމަދު ސޯލިހުގެ އެދިވަޑައިގަތުމަށް އިންޑިއާ ސަރުކާރުން ދިން ދެ މިލިއަން ޑޮލަރުގެ ހިލޭ އެހީގެ ދަށުން ހިންގާ މަޝްރޫ އެކެވެ. އެ މަސައްކަތް ކުރިއަށް އޮތް ތިން މަސް ދުވަހުގެ ތެރޭގައި ނިންމާނެ އެވެ. މި މަޝްރޫއު ވިލަރެސް ކުރާނީ އިންޑިއާގެ އެންސީއައިޓީ އެވެ.\nމި މަޝްރޫއުގެ ދަށުން ރާއްޖޭގެ ތައުލީމީ މުއައްސަސާތަކާއި، ދިރާސާ ކުރާ މަރުކަޒުތަކާއި ސުކޫލްތަކާއި ޔުނިވަސިޓީތައް އަދި ސަރުކާރުގެ އިދާރާތައް އެކުލެވޭހެން ހައި ސްޕީޑް ނެޝަނަލް ރިސާޗް އެންޑް އެޑިޔުކޭޝަން ނެޓްވޯކެއް ގާއިމްކުރަން އިންޑިއާއިން އެހީވާނެ އެވެ.\nއެންކޭއެން އަކީ އިންޑިއާގެ ތައުލީމީ މުއައްސަސާތަކާއި ދިރާސާ ކުރާ މަރުކަޒުތައް ގުޅުވައިދޭ އެންމެ ބޮޑު ހައި-ސްޕީޑް ބްރޯޑްބޭންޑް ނެޓްވޯކެކެވެ. މި ނެޓްވޯކް އުފެއްދީ 2010 ވަނަ އަހަރު އެވެ.\nއިންޑިއާ އިންޓަނެޓްގެ ސާވިސް ރައީސް އިބްރާހިމް މުހައްމަދު ސޯލިހު + އިންޑިޔާގެ ބޮޑުވަޒީރު މޯދީ އެންސީއައިޓީ ދިވެހި އިންޑިއާގެ ގުޅުން


muleege udarehun udavi5imaamun - Hali News\nކުރީސަފުގައި: ޒިހާން، އާލިފް، ހޫދު. ފަހަތުގައި މުޢުމިން، މާޒިން. ފޮޓޯ: އަލީ ޝާޠިރު ބްލަސް މ. މުލި\nމުލީގެ އުދަރެހުން އުދަވި5އިމާމުން\nކަމަކަށް ޝަޢުގުވެރިކަން ހިތްތަކުގައި އުފެދިއްޖެނަމަ، ކާމިޔާބާ ހަމައަށް ވާޞިލް ވެވޭވޭނެކަން މުލީގެ އުދަރެހުން އުދަވި ކުޑަ ކުޑަ5އިމާމުން ހާމަކޮށްދީފިއެވެ. އެރަށުގެ ކުޑަ މިސްކިތާއި ބޮޑު މިސްކިތުގައި ރީތި ހިތްގައިމު ރާގު ތަކަށް ބަންގިގޮވާ، ވިތުރި ކުރަމުންދާ މި5އިމާމުންނަކީ އުމުރުން 12 އަހަރާއި 14 އަހަރާއި ދެމެދުގެ ކުދިންނެވެ.\nމ އަތޮޅު ތަޢުލީމީ މަރުކަޒުގެ ގްރޭޑް6ގައި ތަޢުލީމު ޙާސިލު ކުރަމުންދާ އުމުރުން 12 އަހަރުގެ މުޙައްމަދު އާލިފު އަހުމަދު ބުނީ އޭނާ ބަންގި ގޮވުމަށް ޝަޢުގުވެރިވީ އެހެން ކުދިން ބަންގި ގޮވާ އަޑު އިވިގެން ކަމުގައެވެ. އަދި ޝަޢުޤުވެރިކަން އުފެދުމުގެ ސަބަބުން ޔޫޓިއުބުންނާއި ޓީވީތަކުން ބަންގި ގޮވާ އަޑު އަހައިގެން ދަސްކުރީ ކަމަށެވެ. އާލިފު ފަދައިން އުމުރުން 13 އަހަރުގެ ހޫދުވެސް ބަންގި ގޮވާ އިމާމުވެ ނަމާދުކުރާހިތް ޖެހުނީ ރައްޓެހި ކުދިން ބަންގި ގޮވާ އަޑުއިވުމުން ކަމުގައި ބުންޏެވެ. އެހެންކަމުން އޭނާވެސް ތަފާތު ވަޞީލަތްތަކުގެ އެހީގައި ލިބިފައިވާ ހުނަރު ތަރަށްްޤީކޮށް ކުރިއެރުވިއެވެ. އަދި މިސްކިތުގައި ވިތުރިކޮށް، އޭނާގެ މަޚުރަޖުތަކުގެ ފުރިހަމަކަމާއި އަސަރުންފުރިފައިވާ ދުޢާތަކުން މުލީ ރައްޔިތުންގެ ހިތްތަކުން ޖާގަ ހޯދިއެވެ.\nމުލީގެ އުދަރެހުން އެރި އިމާމު ޖަމާޢަތުގެ މެންބަރު ޢަބުދުﷲ މުޢުމިން އެންމެ ފުރަތަމަ މިސްކިތެއްގައި ބަންގި ގޮވީ ޢުމުރުން އެންމެ 11 އަހަރުގައެވެ. މުޢުމިން ބުނީ ކުޑައިރުއްސުރެ ބަންގި ގޮވާ އިމާމުވެ ނަމާދުކުރުމަށް ޝަޢުޤުވެރިވާ ކަމަށެވެ. އެހެންކަމުން އަމިއްލައަށް އެކި ވަސީލަތްތަކުގެ އެހީގައި ދަސްކުރީކަމަށެވެ. އަދި މިސްކިތެއްގައި ބަންގިގޮވާހިތުން މަސްޖިދުލް މުޠާމިޢު (ކުޑަ މިސްކިތް) ގެ އިމާމުގާތު އެދިގެން ފުރުޞަތު ހޯދީ ކަމަށެވެ. މުޢުމިންގޮވާލާ ބަންގީގެ ހިތްގައިމު ކަމާއި ޤުރުޢާން ކިޔެވުމުގެ ފުރިހަމަކަމުން އެ މިސްކިތުގެ އިމާމު އޭނައަށް ބަންގި ގޮވުމަށާއި އިމާމުވެ ނަމާދު ކުރުމަށް ފުރުޞަތު ފަހިކޮށްދެއްވިއެވެ. މިއަހަރު 14 އަހަރު ފުރުނު މުޢުމިން އަކީ މުލީގެ ބޮޑު މިސްކިތް، މަސްޖިދުލް މުޠައްވިޢުގައި އިމާމުވެ ބޮޑު ޖަމާޢަތުގައި ވިތުރިވެސް ކުރާ މޮޅު އިމާމެކެވެ.\nއެކުވެރި މުޢުމިން، ހިތްގައިމު ރާގުތަކަށް ގޮވާ ބަންގީގެ އަޑު އިވި މުޙައްމަދު މާޒިން ރަޝީދުވެސް ބަންގި ގޮވުމަށް ޝަޢުގު އުފެދި އެ ފުރުޞަތު ހޯދިއެވެ. އަދި އަހުމަދު ޒިހާން އިސްމާޢީލްވެސް މި އިމާމުންގެ ޖަމާޢަތާއި ގުޅި މިއަހަރުގެ ރަމަޟާން މަހު މުލީގެ މިސްކިއްތައް ފަޅުފިލުވައިދިނެވެ. ޒިހާން ބުނީ ބައްޕައަކީ އިމާމަކަށް ވުމުންނާއި ރައްޓެހި ކުދިން ބަންގިގޮވާ ނަމާދުކުރާތަން ފެނުމުން އެކަމަށް ޝަޢުޤުވެރިވެ، ދަސްކުރީކަމަށެވެ.\nމި5ކުދިން އިމާމުވެ ނަމާދުކުރުމަށް ހުރި ޝަޢުޤުގެ ވާހަކަ ދައްކަވަމުން މ. އަތޮޅު ތަޢުލީމީމަރުކަޒުގެ އިސްލާމް ޓީޗަރ މޫސާ ނައީމު ބުނުއްވީ ވިތުރީގައި ކިޔާ ދިގު ދުޢާތައްވެސް ވަރަށް އަސަރާއެކު ކިޔަން ދަސްކޮށްލާ ކަމަށެވެ. މިކުދިންގެ ޝަޢުޤު އިތުރަށް ތަރަށްޤީ ކުރުމަށް ސްކޫލްގެ ޕީޓީއޭގެ ފަރާތުން އޮންލައިން ކޮށް "ކުޑަ އިމާމު ވޯކްޝޮޕް" އިން ފުރުޞަތު ހޯދައި ދެއްވިކަމަށް މޫސާ ނައީމު ބުނުއްވިއެވެ.\nރަށުގެ ރައްޔިތުންގެ ލޯބި ހޯދި ކުޑަ އިމާމުންގެ ޖަމާޢަތުން މިކަމުގައި ކުރިއަށް ދިއުމަށް ގަދަ ހިތްވަރާއެކު އޮޅިއަކަށްފަހު އޮޅިއެއް ގިރާކުރުމަށް މަސައްކަތް ކުރެއެވެ. އެހެންނަމަވެސް މި ކަމުގައި ހުރަސްތަކެއް ހުރިކަމުގައި ކުދިންގެ ބެލެނިވެރިން ފާހަގަކުރައްވައެވެ. އިމާމު ކޯސް ހެދުމަށް ވަރަށް ގިނަ ގޮތްގޮތުން މަސައްކަތްކުރަމުންދާކަމަށާއި އެފުރުޞަތު އަދި ނުލިބޭ ކަމުގައި ހޫދުގެ މަންމަ ބުނުއްވިއެވެ.\nމުލީގެ ކުޑަ އިމާމު ޖަމާޢަތުގެ އުންމީދުތައް ވަނީ ވަރަށް މަތީގައެވެ. މަދީނާފަދަ އިސްލާމީ ޤައުމަކުން ދީނީ ތަޢުލީމު ޙާޞިލު ކުރުމުގެ ހުވަފެންތައް ދެކެމުންދެއެވެ. އެހެންކަމުން މި ޅަ ހިތްތަކުގައި އުފެދި ކެކެމުންދާ އިސްލާމީ ވަޙުދަތު ދެމެހެއްޓުމަށްޓަކައި ވިސްނަން ވެއްޖެއެވެ. ގަވާއިދުތަކާއި އުސޫލުތައް ހަދާފަރާތްތަކުންވެސް މުސްތަޤުބަލުގެ ޒުވާން، ޅަފުރައިގެ ކުދިނނަށް ފުރުޞަތު ލިބޭނޭގޮތަށް ކަންކަން ބަދަލު ކުރުމުގެ ވަގުތު ޖެހިއްޖެ ކަމަށް ދެކެމެވެ.


LIVE: Vaccine Ge3Dose Jahan Beynunvaa Meehunge Adhadhu Madhu - Vaguthu\nވެކްސިންގެ ތިން ވަނަ ޑޯޒް ޖަހަން ބޭނުންވާ މީހުންގެ އަދަދު މަދު!\n4 މަސް ކުރިން ( ޖެނުއަރީ 26, 2022 )\nއާރެކޯޑެއް: އިތުރު 2813 މީހުން ފައްސިވެއްޖެ.\nBREAKING NEWS: Record Adhadheh: Ithuru 2813 Meehun Fassivejje https://t.co/CGpjOpYY4z\n— Vaguthu Online (@VaguthuOnline) January 26, 2022\nހިތް ބަދަލު ކުރުމުގެ އޮޕަރޭޝަނެއް ކުރުމަށް ދިޔަ މީހަކު ކޮވިޑް-19 ވެކްސިން ޖަހާފައިނުވާތީ، އެމެރިކާގެ ހޮސްޕިޓަލަކުން އެކަން ނުކޮށްދިން ކަމަށް ބަލިމީހާގެ އާއިލާއިން ބުނެފި\nCovid Vaccine Nujahaathy Hiy Badhalu Kurumuge Operation Nukohdhin!https://t.co/A0EKA2EWJB\nކޮވިޑް-19ގެ ސުންކު ޓްރާންސްފާ ކުރުމަށް 13 ސްޕީޑްބޯޓް ސަޕްލައި ކޮށްދޭން ފަރާތެއް ހޯދަން އިއުލާނުކޮށްފި\nCovid Sunku Ufulan 13 Launch Hoadhaneehttps://t.co/0lZ9hwHB3Y\nކޮވިޑް-19ގެ އާ ވައްތަރުކަމަށްވާ "އޮމިކްރޮން"ގެ އާ ވައްތަރާއި ގުޅިގެން ދުނިޔޭގެ ސިއްހަތު ޖަމިއްޔާ (ޑަބްލިވްއެޗްއޯ) އިން އިންޒާރު ދީފި\nBREAKING: Omicron Ge Aa Vahtharaai Gulhigen WHO In Inzaaru Dheefihttps://t.co/lzZPMSOeWS\nއދ. މަންދޫން ކޮވިޑް ޖެހުނު މީހުންގެ އަދަދު 10 އަކަށް އަރައިފި.\nBREAKING | Mandhoo In Covid Jehunu Meehunge Adhadhu 10 Akahhttps://t.co/pISGqy314G\nއައްޑޫ ސިޓީން އިއްޔެ ކޮވިޑް-19 އަށް ފައްސިވި މީހުންގެ އަދަދުވެސް 100 އިން މައްޗަށް އަރައިފި\nBREAKING: Addu In Iyye Covid Jehunu Adhadhuves 100 In Mathi!https://t.co/9DwfC3rkaj\nރާއްޖޭގައި ކޮވިޑް-19ގެ ހާލަތު ދުވަހެއް ދުވަހަކަށް ގޯސްވަމުން ދިޔުމާއި ގުޅިގެން ޕްރޮސެކިއުޓާ ޖެނެރަލްގެ އޮފީހުގެ މަސައްކަތްތަކަށް ބަދަލުތަކެއް ގެނެސްފައިވާކަމަށް ޕްރޮސެކިއުޓާ ޖެނެރަލް ހުސެއިން ޝަމީމް ހާމަކުރައްވައިފި\nCovid Ge Haalathu Goasvaathy PG Offeehuge Masaikai Thakah Badhalu Genesfihttps://t.co/PTuW59j8eH\nއިސްރާއީލްގެ ޑިފެންސް މިނިސްޓަރ ބެނީ ގަންޓްޒް ކޮވިޑް-19 އިން ދިފާއުވުމަށް ވެކްސިންގެ ހަތަރު ވަނަ ޑޯޒް ޖައްސަވާފައި ވަނިކޮށް ފައްސިވެއްޖެ\n4 Dose Jehi Fahun Israel Defense Minister Ah Covid Jehijjehttps://t.co/VOydyavnwA\nދެން އުފެދޭ ކޮވިޑް ވޭރިއަންޓް މާހަލުވިކޮށް ފެތުރިދާނެ - ޑަބްލިއުއެޗްއޯ\nDhen Ufedhey Covid Variant Maa Haluvikoh Fethuridhaane https://t.co/IEM0Vp2Wx1\nމާލެއިން ސިނަމާލެ ބްރިޖަށް އަރާ ދިމާލުގައި އޮންނަ ޕާކިން ޒޯނުގައި ކޮވިޑް-19 އަށް ޓެސްޓް ކުރާ ސެންޓަރެއް މިއަދު ހުޅުވައިފި.\nSinamale' Bridge Kairi Ga Covid Ah Test Kuraa Center Eh Hulhuvaifi https://t.co/GJ5yrKYcJj\nކޮވިޑްގައި 50 އަހަރުގެ މީހަކު ނިޔާވެ، މިމަހު ނިޔާވި މީހުންގެ އަދަދު 11 އަށް.\nBREAKING NEWS: Covid Gai 50 Aharu Ge Meehaku Niyaave, Mi Mahu Niyaavi Meehunge Adhadhu 11 Ah Araifi https://t.co/U4EhRDGLtl\nކޮވިޑް-19 އިން ދިފާއު ވުމަށް ބޫސްޓާ ޑޯޒް ނުވަތަ ތިން ވަނަ ޑޯޒް ޖަހަން ސިއްހީ ހިދުމަތްތެރިން އެދެމުން ދިޔަ ނަމަވެސް ޔޫރަޕްގެ ގިނަ ގައުމުތަކުގައި ތިންވަނަ ޑޯޒް ޖަހަން ބޭނުންވާ މީހުންގެ އަދަދު މަދު ކަމަށް ބައިނަލްއަޤުވާމީ މީޑިއާ ރިޕޯޓްތައް ބުނެފިއެވެ.\nމީޑިއާ ރިޕޯޓްތައް ބުނާ ގޮތުގައި ހާއްސަކޮށް ޒުވާނުންގެ މެދުގައި ތިން ވަނަ ޑޯޒަށް އޮތް ޑިމާންޑް ދަށްކަން ތަފާސް ހިސާބުތަކުން ދައްކައެވެ. ޔޫރަޕްގެ ގާތްގަނޑަކަށް ހުރިހާ ގައުމެއްގައި ވެސް މިހާރު ތިން ވަނަ ޑޯޒް ޖެހުން އާއްމު ހުޅުވާލާފައި ވީނަމަވެސް ޒުވާނުންގެ ތެރެއިން ތިންވަނަ ޑޯޒް ޖަހަނީ ވަރަށް މަދު އަދަދެއްގެ މީހުންނެވެ.\nއިނގިރޭސިވިލާތާއި، ޖަރުމަންވިލާތާއި، އިޓަލީވިލާތާއި އަދި އެމެރިކާ ގައި ވެސް ކޮވިޑްގެ ތިން ވަނަ ޑޯޒަށް ޒުވާނުންގެ މެދުގައި އޮތް ޑިމާންޑް ދަށްކަމަށް ރިޕޯޓްތައް ބުނެއެވެ. ތިން ވަނަ ޑޯޒް ޖަހަން ގިނަ މީހުން ބޭނުން ނުވާ އެއްސަބަބަކީ ތިން ވަނަ ޑޯޒުން ވެސް ފުރިހަމަ ރައްކާތެރިކަމެއް ނުލިބުމެވެ. އަދި ވެކްސިންގެ ދެޑޯޒް ޖެހުމުން ކޮވިޑް ޖެހުނު ނަމަވެސް ކޮވިޑްގައި ހާލު ބޮޑުވުމުގެ ފުރުސަތު ކުޑަވުމަކީ ވެސް ޒުވާނުން ތިން ވަނަ ޑޯޒެއް ޖަހަން ބޭނުން ނުވާ ސަބަބެއް ކަމަށް މީޑިއާ ރިޕޯޓްތައް ބުނެއެވެ.\nޖެނުއަރީ 26, 2022 05:08\nރާއްޖޭގައިވެސް ގިނަ މީހުން ބޭނުމެއް ނުވޭ ހެން ހީވަނީ\nޖެނުއަރީ 26, 2022 08:27\nއެކަތިވެސް ނުޖަހަން. ނުވެސް ޖަހާނަން. މުހިއްމު ކަމެއް ނޫން. ބޯ ގަމާރު މީހުން ގޮސް ތި ޖަހާ. ތި ޖެހީމަ ބަލި ނުޖެހެނީ އެއްވެސް ނޫން. ބުނާނެ ދެން ބޮޑުވަރު ނުވެޔޭ. ހުސް ދޮގު. ބޮޑުވަރުވެސް ވޭ. މަރުވެފަވެސް އެބަހުރި ބޮޑުވަރުވެގެން. އަނެއްކާ ޚުދު ވެކްސިން ޖެހީމަ ކުއްލިއަކަށް މަރުވެފަވެސް އެބަހުރި. ތިއީ ހުސް ވިޔަފާރިއަށް ކަލޭމެން ކުރާ ކަންތައް. ނިކަމެތި ރައްޔިތުންނަށް ހުރިހާ ބަލާ އަކާއި މުޞީބާތެއް. ކިހާ ދެރަވެއްޖެ ކަމެއް. ދިވެހިން ހަމަ ލެބް ރެޓްސް ތަކެއް ކަމަށް ހެދިގެން ތިބޭނީތަ؟ ހެޔޮ ނުވާނެ ތި ވެކްސިން ޖަހާނެ ކަމެއް ނެތް!!!\nޖެނުއަރީ 26, 2022 11:31\nމަޖުބޫރުކުރީމަ ޖަހަން ދޯ ޖެހޭނީ.😭😭😭😭😭😭😭😭😭😭😭😭😭😭😠\nޖެނުއަރީ 26, 2022 13:00\nކޮން މަޖުބޫރެއް. އެންމެން ވެގެން ބޯ ނުލެނބީމަ ނިމުނީ.\nޖެނުއަރީ 26, 2022 16:17\nބަލަ ދަރިންބަލާ ސްކޫލަށްދާއިރު ނުވެއްދީމަ މާރީއްޗެއްނޫން. ބޯ ބިންދީމަ ނިމުނީ.،😭😭😭😭😭😭😭😭😭😭😭😭😭😭😭😭😭😭😭\nޖެނުއަރީ 26, 2022 08:28\nމި ރާއްޖޭގަ3ވަނަ ޑޯޒްގެ ޑިމާންޑު ކުޑަވީމަ ހަދާލާނެގޮތް ބަލަން ތިބޭ. މަގުމައްޗަށްވެސް ނިކުތަނުދޭނެ ތޯއްޗެއް ނުޖަހާ. ބަލާތި.\nޖެނުއަރީ 26, 2022 08:41\nޑޯޒް ޖަހައިގެން މަރުވުމަށްވުރެ ނުޖަހާ މަރުވުންވެސް މާ ރަނގަޅު. 4-6 މަހުން ޑޯޒް ޖަހަޖަހާ ތިބެންވީތަ؟\nޖެނުއަރީ 26, 2022 08:46\nޖެނުއަރީ 26, 2022 09:02\nތީ އޮމިކްރޯންއަށް ހަދާފަ އޮތް އެއްޗެއްވެސްނޫން އަނެއްކާޖަހާއިރަށް އަންނާނެ އިތުރު ވޭރިއަންޓެއް. ދެން އުމުރުގެ ބާކީއޮތްތަނުގަ ވެކްސިންޖަހާލަޖަހާލަތިބެންވީތަ؟ ރަނގަޅު ޕްލޭނެއްވެސް އަސްލު ނެތް.\nޢަނެއްކާ ޑބލއ އެޗްއޯއިން އަންގައިފި އަނެއްވޭރިއަންޓެއް ފެތުރޭވާހަކައެއް ދެންކިހިނެއްހަދާނީ އަނެއްކާ ފަސްވަނަ ބޫސްޓާ ޑޯޒު ޖަހަންތޯޖެހޭނީ\nޖެނުއަރީ 26, 2022 15:45\nނުޖަހާނަން ،// ދެން ހަދާ އެއްޗެއް ހަދާބަލަ. ބަލަ ތިޔަ އެއްޗެއް ޖަހައިގެން ވީ ފައިދާއެއް ބުނެބަލަ. ޖެހިއަސް ބަލިވަނީ ، ނުޖެހިއަސް ބަލިވަނީ. ތިކަހަލަ ތާކުންތާކު ނުޖެހޭ ކަންކަމަށް މީހުނަށް މަޖުބޫރުކޮށް ދުއްޕާން ކުރުމަށްވުރެން މާ ތާހިރުވާނެ ނަމާދަށްނުގޮސް މިތިބަ މީސްތަކުން ނަމާދަށް ދިއުމަށް ބާރުއެޅިއަސް.\nޖެނުއަރީ 27, 2022 00:02\nހަތަރު ޑޯޒް ޖެހި ފަހުން އިސްރާއީލް ޑިފެންސް މިނިސްޓަރަށް ކޮވިޑް ޖެހިއްޖެެ.. ދެން ކޮން3ވަނަ ޑޯޒެއްތަ ޖަހަންވީ. ޢެއްކަމެއްވެސް ނުވާނެ ޖެހިޔަސް.


Maziya Ah Anekkaaves5Point Ge Lead Eh - Vaguthu\nމާޒިޔާ އަށް އަނެއްކާވެސް ފަސް ޕޮއިންޓްގެ ލީޑެއް\nމިއަދު ކުޅުނު މެޗު -- ފޮޓޯ: މިހާރު\nދިރާގު ދިވެހި ޕްރިމިއާ ލީގުގައި މިއަދު ހަވީރު ކުޅުނު މެޗުގައި ނިލަންދޫ ސްޕޯޓްސް ކްލަބު ބަލިކޮށް، މާޒިޔާ ސްޕޯޓްސް އެންޑް ރެކްރިއޭޝަނުން އަނެއްކާވެސް ތާވަލުގެ އެއްވަނައިގައި5ޕޮއިންޓުގެ ލީޑެއް ނަގައިފި އެވެ.\nޕްރިމިއާ ލީގުގައި ރޭ ކުޅުނު މެޗުގައި ކްލަބު އީގަލްސްއިން ދަ ގްރާންޑޭ ބަލިކޮށް މާޒިޔާއާ ގާތަށް ޖެހިލި ނަމަވެސް، މިއަދު ހަވީރު ފަސޭހަކަމާއެކު ނިލަންދޫ ބަލިކޮށް މާޒިޔާއިން ވަނީ ތާވަލުގެ އެންމެ ކުރީގައި އެޓީމުގެ ލީޑު ދަމަހައްޓާފައެވެ.\nމިއަދުގެ މެޗުން ލިބުނު ތިން ޕޮއިންޓާއެކު މާޒިޔާ އަށް 11 މެޗުން ވަނީ 26 ޕޮއިންޓު ލިބިފައެވެ. ދެ ވަނައިގައި އޮތް އީގަލްސް އަށް 11 މެޗުން ވަނީ 21 ޕޮއިންޓް ލިބިފަ އެވެ. ފުލުން ދެވަނައިގައި އޮތް ނިލަންދުއަށް 11 މެޗުން ލިބިފައިވަނީ7ޕޮއިންޓެވެ.\nގަލޮޅު ދަނޑުގައި މިއަދު ހަވީރު ކުޅުނު މެޗުގެ ވަރަށް ކުރީކޮޅު މާޒިޔާއިން ވަނީ ލީޑު ނަގާފައެވެ. މެޗުގެ 10 ވަނަ މިނެޓުގައި މި ލަނޑު އެޓީމަށް ކާމިޔާބުކޮށްދިނީ ހަސަން ޝަރީފް (ޑުންގާ) އެވެ. އޭގެ ފަހުން މާޒިޔާގެ ދެވަނަ ލަނޑު ފުރަތަމަ ހާފު ނިމެން ކުޑައިރުކޮޅަކަށް ވެފައިވަނިކޮށް ކާމިޔާބުކޮށްދިނީ ބިދޭސީ ފޯވާޑް ކޯނެލިއަސް ސްޓެވާޓް އެވެ.\nނިލަންދޫގެ ފަރާތުން ދެވަނަ ޙާފުގެ ކުރީކޮޅު ފުދޭ ވަރަކަށް ރަނގަޅު ކުޅުމެއް ފެނިގެންދިޔަ ނަމަވެސް އެޓީމުން މާޒިޔާގެ ގޯލަށް ފޮނުވާލި ހަމަލާތައް ލަނޑަކަށް ބަދަލެއްނުވި އެވެ. ނިލަންދޫން ރަނގަޅަށް ކުޅެމުން ދަނިކޮށް 64 ވަނަ މިނެޓުގައި މާޒިޔާގެ ކެޕްޓަން އަސަދުﷲ އަބްދުﷲ ވަނީ ލަނޑެއް ޖަހައި އެޓީމުގެ ލީޑު ފުޅާކޮށްފަ އެވެ. އަދި އޭގެ މިނެޓެއް ހަމްޒާ މުހައްމަދު (ހަމްޕު) މާޒިޔާގެ ހަތަރުވަނަ ލަނޑު ޖެހިއިރު ފަސްވަނަ ލަނޑު 74 ވަނަ މިނެޓުގައި ކާމިޔާބުކޮށްދިނީ އިބްރާހީމް މަހުދީ ހުސެއިން (ފޭދޫ އިއްބެ) އެވެ.\nނިލަންދޫ އިން މެޗު ނިންމާލީ އެއް ކުޅުންތެރިޔަކު މަދުކޮށެވެ. އެއީ މެޗުގެ 88 ވަނަ މިނިޓްގައި ޓޮޝީކީ އޮކަމާޓޯ އަށް ދެ ވަނަ ރީނދޫ ކާޑާ އެކު ރަތް ކާޑު ދެއްކުމުންނެވެ.\nޑޯޓްމަންޑް ބަލިކޮށް ބަޔާނުން ލީޑު ފުޅާކޮށްފި


Jumeirah Vittavelin yacht villa thaarafu kohfi | Mihaaru\nރާއްޖެއަށް ފުރަތަމަ ފަހަރަށް ޔޮޓުވިލާ ތައާރަފު ކުރީ ޖުމެއިރާ ވިއްޓަވެލިން-- ފޮޓޯ: ޖުމެއިރާ ވިއްޓަވެލި\nޖުމެއިރާ ވިޓަވެލިން ޔޮޓު ވިލާ ތައާރަފުކޮށްފި\n03 ސެޕްޓެމްބަރ 2019 - 13:064comments\n"މައި ވިއްޓަވެލި"ގެ ނަމުގައި ތައާރަފު ކުރި މި ވިލާ އަކީ އެ ރިސޯޓަށް ދާ ޓޫރިސްޓުންނަށް އިންޑިއާ ކަނޑުގެ ހިތްގައިމުކަން ކައިރިން އިހުސާސް ކޮށްދިނުމުގެ ބޭނުމުގައި ތައާރަފުކުރި ވިލާއެއް ކަމަށް ވިޓަވެލިން ބުންޏެވެ.\nމި ޔޮޓު ވިލާގައި 85 ފޫޓު ހުންނައިރު ތިން ޑެކާއި ހަތަރު ކެބިން ހުރެ އެވެ. މީގެ ތެރޭގައި މާސްޓާ ކެބިން އަކާއި ވީއައިޕީ ކެބިންއެއްގެ އިތުރުން ޓުވިން ކެބިން ހިމެނެ އެވެ. މާސްޓާ ކެބިންގައި ކިންގް ސައިޒް އެނދެއް ހުންނައިރު ވީއައިޕީ ކެބިންގައި ހުންނާނީ ކުއީން އެނދެކެވެ.\nޔޮޓު ވިލާ ތައްޔާރުކޮށްފައި ވަނީ ހުރިހާ މޫސުމެއްގައި ވެސް ފަސޭހައިން ދުއްވާލެވޭނެހެން-- ފޮޓޯ: ޖުމެއިރާ ވިޓަވެލި\nމި ވިލާގައި ބާބަކިއު ހެދުމަށް ހާއްސަ އޭރިއާއަކާއި މަސާޖް ބާތު ޓަބެއްގެ އިތުރުން އެއްފަހަރާ ހަތަރު މީހުންނަށް ބޭނުން ކުރެވޭނެ ޖަކޫޒީއެއް ހުރެ އެވެ. މީގެ އިތުރުން ވައިފައި އާއި ޓީވީ ގެ ހިދުމަތުގެ އިތުރުން ބްލޫޓޫތު ބޭނުންކޮށްގެން ލަވަ ވެސް ޖަހާލެވޭނެ އެވެ.\nއިންޑިއާ ކަނޑުގެ ރީތިކަން ކައިރިން ބަލާލުމުގެ އިތުރުން މޫދު ކުޅިވަރުތަކަށް ލޯބި ކުރާ ފަރާތްތަކަށް ޖެޓް ސްކީ ވެސް ދުއްވޭނެ އެވެ. މައި ވިއްޓަވެލި ވިލާގައި ޓޫރިސްޓުންގެ ހިދުމަތުގައި ތިބޭނީ ކަމަށް ގާބިލް ތަޖުރިބާކާރު މުވައްޒަފުންކަމަށް ޖުމެއިރާ ވިޓަވެލިން ބުންޏެވެ.\nޖުމައިރާ ވިޓަވެލިން ތައާރަފު ކޮށްފައިވާ ޔޮޓު ވިލާގައި އެމްޓީޔޫ ބްރޭންޑުގެ 1500 ހޯސް ޕަވަރުގެ ދެ އިންޖީނު ހުރެ އެވެ. މި ވިލާ ތައްޔާރުކޮށްފައިވަނީ ކޮންމެ މޫސުމެއްގައި ވެސް ޓޫރިސްޓުންނަށް ފަސޭހަ ދަތުރެއް ތަޖުރިބާ ކުރެވޭނެހެން ކަމަށް ޖުމެއިރާ ވިއްޓަވެލިން މައުލޫމާތު ދެއެވެ.\nއިތުރު ލިޔުންތައް ޓޫރިސްޓުން ޓޫރިޒަމް ރިސޯޓްތައް ޖުމެއިރާ ވިއްޓަވެލި


Furusathu thakuge beynun nukurevi Raajje ehvaru\nފުރުސަތުގެ ބޭނުން ނުކުރެވި ރާއްޖެއަށް ޕޮއިންޓެއް\nރާއްޖޭގެ އިބްރާހިމް މަހްދީ ހުސައުިން އަތުން ބޯޅަ ހޯދަން ލަންކާގެ ކުޅުންތެރިޔަކު މަސައްކަތް ކުރަނީ -- ފޮޓޯ: އަބްދުﷲ އަބީދު | އެމްއޯސީ\nސައުތު އޭޝިއަން ގޭމްސްގެ ފިރިހެން ފުޓްބޯޅައިގައި ލަންކާ އާ ދެކޮޅަށް ކުޅުނު މެޗުގައި ލަނޑު ޖަހަން ރާއްޖެއަށް ލިބުނު ފުރުސަތުތައް ބޭނުން ނުކުރެވި މެޗު 0-0 ން އެއްވަރު ވެގެން ނިމިއްޖެ އެވެ.\nކުރިން ގުރޫޕް ސްޓޭޖު ފޯމެޓަށް ކުޅެން އޮތް މުބާރާތް އިންޑިއާ ވަކިވުމުން މުބާރާތުގެ ފޯމެޓަށް ބަދަލު ގެނެސްގެ މިއަދު ފެށި މުބާރާތުގެ ދެ ވަނަ މެޗުގައި ލަނޑު ޖަހާނެ ފަހި ފުރުސަތުތަކެއް ރާއްޖެއިން ތަނަވަސް ކުރި އެވެ.\nފުރަތަމަ ހާފުގެ 20 ވަނަ މިނެޓްގައި، އަބްދުﷲ ޔާމީން (ޔާން) އޭރިއާ ތެރެއަށް ބޯޅަ ހިފައިގެން ވަތން ތަނުން އޭނާއަށް ލަންކާގެ ޑިފެންޑަރުން ހުރަސް އަޅަން އުޅުމުގެ ތެރޭގައި އޭނާ ވެއްޓުނެވެ. ނަމަވެސް ރެފްރީ ދެއްކީ ކުޅުން ކުރިއަށް ގެންދިއުމަށެވެ. ޔާން އަތުން ގެއްލުނު ބޯޅަ ދެ ވަނަ ފަހަރަށް ލިބުނީ ނާއިޒް ހަސަން (ދާދު) އަށެވެ. ދާދު ގޯލްގެ ތިރީ ކަނަށް އަމާޒުކޮށް ފޮނުވާލި ނަމަވެސްލަންކާގެ ކީޕަރު ސޫޖަން ޕެރޭރާ ދިފާއު ކުރީ އެވެ.\nފުރަތަމަ ހާފުގައި، އިބްރާހިމް މަހްދީ ހުސައިން (ހަބޭސް އިއްބެ) އަށްވެސް ފުރުސަތެއް ލިބި ބޭކާރު ވެގެންދިޔައީ އެވެ. ދެ ވަނަ ހާފުގައި މުޅި ގޭމް ޑޮމިނޭޓް ކުރީ ރާއްޖެއިންނެވެ. އެ ހާފުގެ ފަހު ކޮޅު ރާއްޖެއިން ގިނަ ހަމަލާތަކެއް ލަންކާގެ ގޯލަށް އަމާޒުކޮށް ފޮނުވާލި އެވެ. އެ ބޯޅަތައް ދިފާއު ކުރުމުގައި ރާއްޖޭގެ އީގަލްސްއަށް ކުޅޭ ކީޕަރު ސުޖަންގެ ހުށިޔާރުކަން ވަރަށް ބޮޑަށް ފާހަގަ ކުރެވިގެން ދިޔަ އެވެ.\nލަންކާގެ ކޯޗް ފަކީރު އަލީ ބުނީ މެޗުން ޕޮއިންޓެއް ލިބުމުގައި ސުޖަންގެ ހިއްސާ ބޮޑު ކަމަށެވެ. އޭނާ ބުނީ ރާއްޖެ ކަހަލަ އުނދަގޫ ޓީމެއްގެ އަތުން ޕޮއިންޓެއް ލިބުމުން ވެސް ހިތްހަމަ ޖެހޭ ކަމަށެވެ.\nރާއްޖެ އާ ލަންކާ މިއަދު ކުޅުނު މެޗުގެ ތެރެއިން: -- ފޮޓޯ: އަބްދުﷲ އަބީދު | އެމްއޯސީ\nމުޅި މެޗުގައިވެސް އެންމެ ހުސް ފުރުސަތެއް ލިބުނީ ރާއްޖޭގެ މުހައްމަދު ރިހާމް (ބޮބީ) އަށެވެ. ދާދު ނަގައިދިން ބޯޅަ ހުހަށް ހުރެ ގޯލްގެ ތެރެއަށް ފޮނުވާލަން ކޮށްޕާލި ބޯޅަ ދިޔައީ ބޭރަށެވެ.\nއޭގެ ކުރިން ލަންކާގެ އޭރިއާގެ ބޭރުން ލިބުނު ބޯޅަ ހަމްޒާ މުހައްމަދު (ހަމްޕް) ފޮނުވާލުމުން އެ ބޯޅަ ހުރަސް ދަނޑީގެ ކޭތިލާފައި ދިޔައީ ބޭރަށެވެ.\nމެޗަށް ފަހު ވާހަކަ ދައްކަމުން ރާއްޖޭގެ ކޯޗް ޕީޓާ ޝެގަޓް ބުނީ، ލިބުނު ފުރުސަތު ތަކުގެ ބޭނުން ނުކުރެވުމުން ހިތްހަމަ ނުޖެހޭ ކަމަށެވެ.